text:
སེམས་རྟོགས་ཁ་རྫོང་། (གསང་སྔགས་ཟབ་དོན་ ཕོ་བྲང་།)
ཞབས་དྲུང་ ངག་དབང་རྣམ་རྒྱལ་མཆོག་གིས་ འབྲུག་ལུ་ རྫོང་གཞི་ལེ་ཤ་བཞེངས་ཡོདཔ་དང་ འབྲུག་གི་ ནུབ་ཕྱོགས་ས་གནས་ཚུ་ནང་ མངའ་ཁོངས་གསརཔ་འཐོབ་ཡོད་མི་དེ་ བཙན་ཏོག་ཏོ་བཟོ་ནི་དང་ ཕྱི་ནང་གི་ དགྲ་བྱང་ཕྱད་ཚུ་ལས་སྲུང་སྐྱོབ་འབད་ནིའི་དོན་ལས་ རྫོང་དྲུག་བཞེངས་ནི་འགོ་བཙུགས་ཡོད་པའི་ནང་ལས་ དང་པམ་འདི་ སེམས་རྟོག་ཁ་རྫོང་འདི་ཨིན། རྫོང་འདི་ཡང་ རྒྱལ་རབ་དང་ལྡན་པའི་ས་གནས་གཅིག་གུར་བཞེངས་ཡོདཔ་དང་ ས་གནས་འདི་ ཤ་(དབང་འདུས་ཕོ་བྲང་)དབང་(ཐིམ་ཕུ)སྤ་(སྤ་རོ་) གསུམ་གྱི་ལམ་རྒྱ་གྲམ་ལུ་བཞེངས་ཡོདཔ་ཨིན་མས། ལམ་རྒྱ་གྲམ་དེ་ཁར་ སྤུ་ན་ཁ་དང་ ཐིམ་ཕུ་དེ་ལས་ སྤ་རོ་གི་མི་ཚུ་གི་ རྡོ་གསུམ་ཡོདཔ་ཨིནམ་དང་ འ་ནི་རྡོ་གསུམ་གྱི་སྦུག་ལུ་ སེམས་རྟོགས་ཁ་ཡང་ན་ སེམས་རྡོ་ཁ་ཟེར་མི་ ས་ཆུང་ཀུ་ཅིག་གུ་ ལྷ་ཁང་ཆུང་ཀུ་གཅིག་ཡོདཔ་ཨིན་མས། ཤུལ་ལས་ བླམ་སྤང་ཁ་ཤོང་གིས་ ལྷ་ཁང་འདི་ ཞབས་དྲུག་ངག་དབང་རྣམ་རྒྱལ་ལུ་ ཕུལ་ནུག། རྒྱལ་རབ་ན་འབད་བ་ཅིན་ བོད་ཀྱི་བླམ་ ཞང་གིས་ ཞབས་དྲུག་ངག་དབང་རྣམ་རྒྱལ་མཆོག་ལུ་ འབྲུག་ལུ་ འཕེབས་པའི་ཤུལ་ལུ་ ནུབ་ཕྱོགས་ཀྱི་ས་གནས་ གསུམ་གྱི་འཛོམ་འཚམས་ལུ་ རྫོང་གཅིག་བཞེངས་ནིའི་ ལུང་བསྟན་གནང་ཡོདཔ་སྦེ་བཤདཔ་ཨིན་མས། ལུང་བསྟན་འདི་འགྲུབ་ནི་དང་ བླམ་སྤང་ཁ་ཞོང་གི་ས་ཕུལ་བའི་ དགའ་ཚོར་ལུ་ ཞབས་དྲུག་མཆོག་གིས་ རྫོང་འདི་བཞེངས་ནིའི་ ཐུགས་བཞེད་གནང་ནུག།
ས་གནས་འདི་ཁར་ གནོད་པའི་དྲེ་ཚུ་ལེ་ཤ་ཡོདཔ་ཨིནམ་དང་ ཞབས་དྲུང་མཆོག་གིས་ རྫོང་བཞེངས་ནིའི་ཐུགས་བཞེང་གནང་མི་ས་གནས་འདི་ འདྲེ་གཅིག་གིས་དབང་ཡོདཔ་དང་ འདི་གིས་ འགྲོས་འགྲུལ་འབད་མི་ མི་ཚུ་ལུ་གནོདཔ་བསྐྱལ་དོ་ཡོདཔ་ཨིན་མས། ཞབས་དྲུང་མཆོག་གིས་ ས་གནས་དེ་ཁ་འབྱོན་ཏེ་ སྲིནམོ་དེ་བཏུལ་བའི་སྐབས་ ད་ལྟོ་རྫོང་བཞེངས་ཡོད་སའི་ རྡོ་གཅིག་གི་འོག་ལུ་ ཐིམས་སོངཔ་ལས་ ཞབས་དྲུང་མཆོག་གིས་ རྡོ་འདི་གུ་ རྫོང་བཞེངས་ཡོདཔ་ལས་ མིང་ཡང་ སྲིན་མོ་རྡོ་ཁ་ཟེར་བཏགས་གནང་ནུག།
༡༦༢༩ ལུ་ དགུང་ལོ་ ༣༦ ཞེས་པའི་སྐབས་ལུ་ རྫོང་བཞེངས་ནི་འགོ་བཙུགས་ཡོདཔ་དང་ རྫོང་འདི་ རྟ་མགོ་ ཆོས་རྗེ་ མི་ཕམ་ ཚེ་དབང་བསྟན་འཛིན་གྱི་འགོ་འདྲེན་ཐོག་ལུ་ ཞབས་དྲུང་གི་སློབ་མ་ཚུ་གི་ གྲོགས་རམ་འབད་དེ་ བཞེངས་གནང་ནུག།
དེ་ལས་རྫོང་འདི་ ལོ་གཉིས་ཀྱི་ཤུལ་ལས་ ༡༦༣༡ ལུ་ བཞེངས་ཚར་དེ་ཡོདཔ་དང་ མིང་ཡང་ གསང་སྔགས་ཟབ་དོན་ཕོ་བྲང་ཟེར་བཏགས་གནང་ནུག།


c: text/html

text:
བདག་སྐྱོང་དང་དངུལ་རྩིས་ལས་ཚན་འདི་ ལྷན་ཚོགས་ཀྱི་བདག་སྐྱོང་དང་དངུལ་རྩིས་ དེ་ལས་མི་སྟོབས་ཐོན་སྐྱེད་ཚུ་ འཛིན་སྐྱོང་གཏན་འཁེལ་གྱི་ ལཱ་འགན་འབག་དོ་ཡོདཔ་ཨིན། ལས་ཚན་འདི་གིས་གཞན་ལས་རིམ་སྡེ་ཚན་ཚུ་དང་གཅིག་ཁར་ མཉམ་རུབ་ཀྱི་ཐོག་ལས་ ལས་རིམ་དང་ལས་སྣ་ཚུ་ ཕོ་མོའི་འདྲ་མཉམ་དང་ཨ་ལུའི་ཉེན་སྲུང་ལམ་ལུགས་ སྒྲིང་སྒྲིང་བཟོ་ཐབས་ལུ་དམིགས་ཏེ་ ལས་འགུལ་འཛིན་སྐྱོང་ གི་རྒྱབ་སྐྱོར་ཞབས་ཏོག་ཚུ་ ཕུལ་དོ་ཡོདཔ་ཨིན། དེ་མ་ཚད་ དགོས་མཁོ་དང་བསྟུན་ ལཱ་འགན་གཞན་ཡང་འབག་སྟེ་ ལཱ་འབད་དོ་ཡོདཔ་དང་ ལས་ཚན་འདི་ ནང་གསེས་ཞབས་ཏོག་ལས་ཚན་ ༤ ལུ་ དབྱེ་སྟེ་ཡོདཔ་ཨིན།བདག་སྐྱོང་ཞབས་ཏོག་ལས་ཚན།
སྡེ་ཚན་འདི་གིས་ རྒྱལ་ཡོངས་ཨམ་སྲུ་དང་ཨ་ལོ་ལྷན་ཚོགས་ཀྱིས་ ལས་རིམ་ཚུ་ ཨམ་སྲུའི་དབང་ཆ་ཐོག་ལས་ གཟིགས་ཨིན། སྡེ་ཚན་གྱི་འགན་ཁག་དང་འཁྲིད་ སྡེ་ཚན་འདི་ལུ་ རྒྱལ་སྤྱོད་དང་ལུག་ཕྱོགས་ཚུ་ནང་ དུས་མཐུན་སྙན་ཞུ་ཕུལ་ནི་ནང་ མཉམ་འབྲེལ་དང་ ལས་སྣ་ཚུ་ལྟ་རྟོགས་འབད་ནི་ཚུ་ཡང་ཚུབ་ཨིན། གཞན་ཡང་ སྡེ་ཚན་འདི་གིས་ ཨམ་སྲུའི་ཐོབ་དབང་སྲུང་སྐྱོབ་དང་ཐོབ་དབང་ འདི་ལས་ ཕོ་མོ་འདྲ་མཉམ་བཟོ་ཚུགས་པའི་ ལས་སྣ་ཚུ་བསྟར་སྤྱོད་འབདཝ་ཨིན། སྤྱི་ལོ་༢༠༠༤ལུ་ རྒྱལ་ཡོངས་ཨམ་སྲུ་དང་ཨ་ལོའི་ལྷན་ཚོགས་གཞི་བཙུགས་འབད་བའི་ལོ་ལས་འགོ་བཟུམ་ འཛམ་གླིང་སྤྱི་ཚོགས་ལས་སྡེ་ དཔེ་ན་ UNDP, UNFPA and UN women ཚུ་འཕྲོ་མཐུད་རང་ གོང་འཕེལ་སྡོམ་རོགས་གཙོ་བ་གཅིག་འབད་རང་ཨིན།
ཨེ་ལི་ཨེན་གོང་འཕེལ་དངུལ་ཁང་གི་ སྤྱི་ལོ་༢༠༡༡ ལས་ རྒྱལ་ཡོངས་ཨམ་སྲུ་དང་ཨ་ལོའི་ལྷན་ཚོགས་ དམིགས་བསེལ་གྱི་ དཔལ་འབྱོར་ཨམ་སྲུ་དབང་ཆ་ དང་ བུམ་ འདི་ལས་ གཞན་ འཛམ་གླིང་དངུལ་ཁང་གིས་ཡང་ ཕོ་མོ་འདྲ་མཉམ་སྲིན་འབྱུས་བརྩོམ་ནི་ནང་ རྒྱལ་ཡོངས་ཨམ་སྲུ་དང་ཨ་ལོ་ལྷན་ཚོགས་ལུ་ གྲོགས་རམ་འབད་ཡོད།
འབྲུག་རྒྱལ་ཁབ་ནང་ ཨ་ལུ༌དང་འབྲེལ་བ་ཡོད་པའི་ ལས་སྣ་ཚུ་དབྱེ་ཞིབ་འབད་བཞིནམ་ལས་ དེ་དང་བསྟུན་ཏེ་ དབང་ཆ་ལྟ་རྟོག་འབད་ནི་དང་ ཁྱབ་སྤེལ་བཏང་ནི། དེ༌ལས༌ཉེན་སྲུང་འབད་ནི༌ཚུ༌ ཨ་ལུའི་སྡེ་ཚན་གྱི་འགན་འཁྲི་ངོ་མ་ཅིག་ཨིན།
སྡེ་ཚན་འདི་ཡང་ དཔལ་ལྡན་འབྲུག་པའི་རྩ་ཁྲིམས་ཆེན་མོའི་དགོང་དོན་དང་ རྒྱལ་ཡོངས་ཀྱི་ཁྲིམས་ལུགས་གཞན་དང་འཁྲིལ་དོ་ཡོད་རུང་ དམིགས་བསལ་དུ་ ཨ་ལུ་གཅེས་སྐྱོང་དང་ཉེན་སྲུང་བཅའ་ཁྲིམས་༢༠༡༡་ཅན་གྱི་དོན་ཚན་སྟར་དུ་ ལམ་སྟོན་འབད་ཡོདཔ་ཨིན།
དེ་ལས་ལྷོ་ཨེ་ཤི་ཡ་ལུང་ཕྱོགས་མཐུན་འབྲེལ་ཚོགས་པ་༼SAARC༽གི་ལྷན་འཛོམས་དང་ ལྷོ་ཨེ་ཤི་ནང་ལུ་ཨ་ལུའི་ཐོབ་དབང་ཚུ་གིས་སྐོར་ལས་ རྒྱལ་སྤྱིའི་དང་ལུང་ཕྱོགས་ཁག་གི་གནས་ཚད་ནང་ལུ་ཡང་ ལྷན་འཛོམས་ཚུ་ཚོགས་སྟེ་ ཨམ་སྲུ་དང་ཨ་ལུའི་སྨད་འཚོངམོ་གིས་དོན་ལུ་ནག་ཚོང་རྐྱབ་མི་ལ་སོགས་པའི་བྱ་ངན་བཀག་འཐབ་ལུ་ ཨ་ལུའི་ཕན་བདེ་ཚུ་ཡང་གྲ་སྒྲིག་རྐྱབ་ཡོདཔ་ཨིན།
ཨ་ལུའི་གནད་དོན་དང་འབྲེལ་བའི་ ཐོབ་དབང་དང་ དཀའ་ངལ་བསལ་ནི། དེ་ལས་ བསྟར་སྤྱོད་འབད་ནི་ལུ་ ཨ་ལུའི་སྡེ་ཚན་གྱིས་ འབྲུག་གི་འགག་སྡེ། གྲྭ་ཚང་ལྷན་ཚོགས། དེ་ལས་ གཞུང་དང་ མི་སྡེ་ལས་ཚོགས་ཚུ་དང་གཅིག་ཁར་མཉམ་རུབ་ཀྱི་ཐོག་ལས་ འགོ་ཁྲིད་འབདཝ་ཨིནམ་མ་ཚད་ཨ་ལུ་ཚུ་ལུ་རྩུབ་སྤྱོད་དང་ལོག་སྤྱོད་འབད་ཡོད་མི་ཚུ་ལུ་ཕན་བསླབ་ཆེ་བའི་བློབ་སྟོན་ཞབས་ཏོག་ཚུ་བྱིནམ་ཨིན།
ལས་རིམ་འདི་གཙོ་བོ་རང་ཡུ་ནི་སེབ་༼UNICEF)ཀྱི་རྒྱབ་སྐྱོར་འབད་ཡོད་པའི་ཁར་ སེབ་དཱ་ཅིལ་གྲཱན་(Save the Children) ཚུ་གི་ཁ་ཐུགས་ལས་ཡང་གྲོགས་རམ་མ་ཏུབ་སྦེ་ ཐོབ་ཡོད་པའི་ཁར་ ཨ་ལུ་ཚུ་ལུ་རྩུབ་སྤྱོད་མེདཔ་བཟོ་ནི་ལུ་ ལྷོ་ཨེ་ཤི་ཡ་རྩོལ་བསྒྲུབ་ཟེར(South Asia Initiative)་ ལྷོ་ཨེ་ཤི་ཡ་ལུང་ཕྱོགས་མཐུན་འབྲེལ་ཚོགས་པའི་(SAARC)ལས་འགུལ་ཚུ་གི་གྲོགས་རམ་གནང་དོ་ཡོདཔ་ཨིན།
སྤྱི་ལོ་༢༠༡༢ ལུ་ཁྲིམས་ལྡན་འགོ་དཔོན་བསྐོར་བཞག་འབད་ཐོག་ གཞི་བཙུགས་འབད་ཡོད། ཁྲིམས་ལྡན་ཞབས་ཏོག་གི་ལས་འགན་ངོ་མ་རང:
ལས་ཚན་འདི་གིས་ ཨམ་སྲུ་དང་ཨ་ལོ་དང་འབྲེལ་བ་ཡོད་པའི་ཉོག་བཤད་དང་གདོང་ལེན་ཚུ་ངོས་ལེན་འབདཝ་ཨིན། ད་ལྟོ་ཚུན་ཚུད་ཐོ་བཀོད་འབད་འདི་ཡོད་པའི་ ཉོག་བཤད་མང་ཤོས་གཅིག་རང་ ཨམ་སྲུ་ལུ་རྩུབ་སྤྱོད་དང་ བཀའ་ངལ་གནས་སྟངས་ཐོག་ལུ་ཡོད་པའི་ཨམ་སྲུ་ དང་ གཞན་ཨ་ལོ་བཀའ་ངལ་གནས་སྟངས་ཐོག་ལུ་ཡོད་མི་དང་ ཁྲིམས་དང་རྒྱབ་འགལ་འགྱོ་མི་ཨ་ལོའི་ འདི་ལས་ཁྲིམས་ཀྱི་བསླབ་བྱ་དང་རྒྱབ་སྐྱོར་ལེན་པ་འོང་མི་ཚུ་ཨིན། ལས་ཚན་འདི་གིས་ཉོག་བཤད་བཀོད་ཡོད་མི་འདི་ལུ་ དཔལ་ལྡན་འབྲུག་པའི་ཁྲིམས་ལུགས་དང་འཁྲིལ་ རྒྱབ་སྐྱོར་དང་གྲོགས་རམ་ཚུ་འབད་བྱིནམ་ཨིན། འདི་གིས་ཡང་མ་ཚད་ རྒྱལ་ཡོངས་ཨམ་སྲུ་དང་ཨ་ལོའི་ལྷན་ཚོགས་ཀྱི་ དཀའ་ངལ་བསལ་མ་ཚུ་མི་ཚུ་ གཞན་འབྲེལ་བ་ཡོད་པའི་ལས་ཚན་ཚུ་དང་གཅིག་ཁར་ མཉམ་འབྲེལ་འབད་ཐོག་ལས་ བཀའ་ངལ་ཚུ་བསལཉ་ཨིན། ལས་ཚན་འདི་གིས་ ཐོ་བཀོད་འབད་འདི་ཡོད་པའི་ཉོག་བཤད་ཚུ་ རྟིང་བདའ་ཏེ་ལྟ་རྟོག་འབད་ཐོག་ལས་ རྐྱེན་ངན་བྱུང་མི་འདི་གི་གནས་སྟངས་ཚུ་ ལྟ་རྟོག་འབདཝ་ཨིན།
ལས་ཚན་འདི་གིས་ འབྲུག་གི་བུ་ཚབ་བཅའ་ཁྲིམས་༢༠༡༢ ཅན་མ་དང་འཁྲིལ་ ནང་འཁོད་བུ་ཚབ་སྤྲོད་ལེན་དང་རྒྱལ་ཁབ་གཞན་ལུ་བུ་ཚབ་སྤྲོད་ལེན་ ཞུ་ཡིག་ཚུ་བརྟག་ཞིབ་དང་རྒྱབ་སྐྱོར་ཚུ་འབདཝ་དགོ་མི་འདི་ རྒྱལ་ཡོངས་ཨམ་སྲུ་དང་ཨ་ལོའི་ལྷན་ཚོགས་རྐྱངམ་གཅིག་གིས་འབྲུག་པའི་ཨ་ལོ་ཚུ་བུ་ཚབ་སྤྲོད་ལེན་འབད་མཆོགཔ་ཨིན། འདི་ལས་གཞན་ཡང་ ལས་ཚན་འདི་གིས་ སྒྲིགས་གཞི་དང་ལམ་ལུགས་དང་འཁྲིལ་ བརྟག་ཞིབ་འབད་ཐོག་ལས་ འོས་འབབ་ཡོད་པའི་བུ་ཚབ་ལེན་འདོད་ཡོད་མི་ཕམ་ཚུ་ངོས་འཛིན་འབདཝ་ཨིན།

robotstxt: allowed

filter: keep


text:
མཐར་ཕྱིན་གྱིས་ ཁོ་རའི་ གྲུབ་འབྲས་ལུ་ལྟ་སྟེ་ སེམས་དགའ་ཡི་ཟེར་ སླབ་མ་ཚད་ བཙག་འཐུ་ནང་ལས་ རྒྱལ་ཁ་ཐོབ་མི་དེ་ ངོ་མ་ར་ ཁོ་གིས་ འདས་པའི་ལོ་ངོ་༨ ཀྱི་རིང་ བསམ་ཆོས་གླིང་དང་ བྲག་སྟེང་རྒེད་འོག་གཉིས་ཀྱི་ སློབ་གྲྭ་ནང་ དབུ་འཛིན་སྦེ་ ཕྱག་ཞུ་མིའི་འབྲས་བུ་ཨིན་ཟེར་ ཁ་ཙ་ གླང་ཐལ་ལུ་ཡོད་མི་ ཁོ་རའི་ ཨ་ཞང་གི་ཁྱིམ་ནང་ལས་ བརྒྱུད་འཕྲིན་ཐོག་ སླབ་ཨིན་པས།
ཁོ་གིས་འབད་བ་ཅིན་ དབུ་འཛིན་སྦེ་སྡོད་པའི་སྐབས་ སློབ་གྲྭ་གོང་འཕེལ་གཏང་ནིའི་དོན་ལུ་ ལཱ་རྩ་འགེངས་ཏེ་འབད་བའི་ཁར་ སློབ་གྲྭ་དང་ མི་སྡེའི་བར་ན་ མཐུན་ལམ་བཟོ་སྟེ་ འབྲེལ་བ་འཐབ་བཅུག་མི་ལུ་བརྟེན་ མི་སྡེ་གིས་ ཁོ་ལུ་ རྒྱབ་སྐྱོར་འབད་དེ་ ཚོགས་རྒྱན་བཙུགས་ནུག་ཟེར་ སླབ་ཨིན་པས།
མཐར་ཕྱིན་གྱི་བྱང་ཕྱད་ ནུབ་སྦིས་རྒེད་འོག་གི་འདེམས་ངོ་ བཀྲ་ཤིས་བསམ་གྲུབ་ཀྱིས་ ཚོགས་རྒྱན་བསྡོམས་༡,༤༠༥ དང་ འགྲེམ་ཐོག་ཚོགས་རྒྱན་༢༢༤ ཐོབ་ཡོད་མི་དེ་ ཨང་གཉིས་པ་ཨིན་རུང་ འཐུས་མི་བགྲེསཔ་ སྟང་སི་སྦྱིས་ཀྱི་འདེམས་ངོ་ ཌོག་ཊར་ རྒྱ་གར་རྡོ་རྗེ་གིས་ འགྲེམ་ཐོག་དང་ ཚོགས་རྒྱན་གཉིས་ཆ་ར་ ཉུང་ཤོས་ཐོབ་ཡོདཔ་ཨིན་པས།
ཁོ་གིས་ འགྲེམ་ཐོག་ཚོགས་རྒྱན་༡༧༤ དང་ འཕྲུལ་ཆས་ཚོགས་རྒྱན་༥༣༢ ཐོབ་མི་བསྡོམས་པའི་སྐབས་ ཚོགས་རྒྱན་བསྡོམས་༧༠༦ ཐོབ་ཡོདཔ་ད་ ཁོ་གིས་ གྲུབ་འབྲས་དེ་ མི་སེར་གྱི་གདམ་ཁ་ཨིནམ་ལས་ གུས་ཞབས་ཡོད་ཟེར་ཨིནམ་ད་ དེ་ཡང་ དམངས་གཙོའི་རིང་ལུགས་ནང་ མི་སེར་ལུ་ དབང་ཚད་ཡོད་ནི་དེ་གིས་ཨིནམ་སྦེ་ བཤད་ཅི།
རྒྱ་གར་རྡོ་རྗེ་གིས་ ཁོ་རའི་གཡུས་ཁ་ལས་ ཚོགས་རྒྱན་བཙུགས་མི་༢༥༨ འོང་ས་ལས་༢༡༢ ཐོབ་མི་དེ་ མཐོ་ཤོས་ཨིན་རུང་ ཁོ་གིས་ ནུབ་སྦིས་རྒེད་འོག་གི་ དཀར་གཞོང་ཚོགས་རྒྱན་བཙུགས་སའི་ ས་ཁོངས་ནང་ལས་ ཚོགས་རྒྱན་ཕུད་རྡོག་གཅིག་ཡང་ ཐོབ་མ་ཚུགསཔ་ཨིན་རུང་ བཀྲ་ཤིས་བསམ་གྲུབ་ཀྱིས་ མཐོ་ཤོས་ཐོབ་ཡོདཔ་ཨིན་པས།
དེ་བཟུམ་སྦེ་ རྒྱལ་ཁ་ཐོབ་མི་ མཐར་ཕྱིན་གྱིས་ དབུ་འཛིན་འབད་མི་ བསམ་ཆོས་གླིང་འབྲིང་རིམ་བར་མའི་ནང་ ཚོགས་རྒྱན་བཙུགས་མི་༣༧༩ ལས་ ཁོ་གིས་༣༤༤ ཐོབ་ཡོདཔ་ཨིན།
རྫོང་ཁག་གི་ ཚོགས་རྒྱན་བཙུགས་སའི་ས་ཁོངས་༢༡ ཡོད་མི་ཚུ་ནང་ ཚོགས་རྒྱན་བཙུགས་མི་༣,༨༠༣ ཐོན་ཡོད་མི་དེ་ རྫོང་ཁག་ནང་ཁྱད་ཚད་ལྡན་མི་༨,༧༣༦ ཡོད་མི་ལས་ བརྒྱ་ཆ་༥༠ ལྷགཔ་ཅིག་ འོང་ཡོདཔ་ཨིན་པས།
རྫོང་ཁག་བཙག་འཐུ་ཡིག་ཚང་གིས་ འགྲེམ་ཐོག་ཚོགས་རྒྱན་༩༨༢ གི་ ཞུ་ཡིག་ཐོབ་ཡོད་ས་ལས་༧༩༨ ལུ་ འགྲེམ་ཐོག་ཞུ་ཡིག་བྱིན་ཡོདཔ་ད་ དེ་ནང་ལས་༧༣༨ རྐྱངམ་གཅིག་གིས་ འགྲེམ་ཐོག་ཚོགས་རྒྱན་བཙུགས་ཡོདཔ་ཨིན་རུང་ སྤྱི་ཟླ་༤ པའི་ཚེས་༢༢ ལུ་ འགྲེམ་ཐོག་ཚོགས་རྒྱན་གྱི་ ཡིག་ཤུབས་ལི་ཕ་ཀ་པ་ ཁ་ཕྱེ་བའི་སྐབས་ ཚོགས་རྒྱན་༡༠༨ ཆ་མེད་སོང་ཡོདཔ་ཨིན་པས།
དེ་བཟུམ་སྦེ་ ཁ་ཙ་ ཚོགས་རྒྱན་གྱི་ཉིནམ་དང་འབྲེལ་ འགྲེམ་ཐོག་ཚོགས་རྒྱན་གྱི་ གྱངས་ཁ་རྐྱབ་པའི་སྐབས་ ད་རུང་ ཚོགས་རྒྱན་༡༡ ཆ་མེད་སོང་ཡོདཔ་ཨིན་པས།
ཁ་ཙ་ ཚོགས་རྒྱན་བཙུགས་མི་༣,༧༩༩ འོང་མིའི་གྲས་ལས་ཕོ་སྐྱེས་༡,༦༥༢ དང་ ཨམ་སྲུ་༢,༡༤༧ ཡོདཔ་ད་ ཀྲོང་གསར་རྫོང་ཁག་ནང་ ཚོགས་རྒྱན་བཙུགས་ནི་ལུ་ ཁྱད་ཚད་ལྡན་པའི་ མི་ངོམ་༨,༧༣༦ ཡོདཔ་ཨིན་པའི་གནས་ཚུལ།


text:
ཆོས་སྲིད་གཉིས་ལྡན་གྱི་འབྲུག་རྒྱལ་ཁབ་འདི་ སངས་རྒྱས་གཉིས་པ་ཨོ་རྒྱན་གུ་རུ་རིན་པོ་ཆེ་དང་ ལྷོ་འབྲུག་པ་བཀའ་བརྒྱུད་ཀྱི་བསྟན་པའི་བདག་པོ་ སྐྱབས་མགོན་དམ་པ་ཞབས་དྲུང་ངག་དབང་རྣམ་རྒྱལ་མཆོག་གིས་དབུ་གཙོས་པའི་ སྐྱེས་བུ་དམ་པ་ཚུའི་ཐུགས་བསྐྱེད་སྨོན་ལམ་ལུ་བརྟེན་ རྒྱལ་ཁབ་འདི་ཆུང་ཀུ་ཅིག་ར་ཨིན་རུང་ ཕྱིའི་དགྲ་ཡི་ལག་པར་མ་ཚུད་པ་ རང་དབང་རང་བཙན་གྱི་ངང་ལུ་ དགའ་ཏོག་ཏོ་སྐྱིད་ཏོང་ཏོ་སྦེ་སྡོད་སྡོདཔ་ཅིག་ཨིན།
ཨིན་རུང་ཤུལ་ལས་རྒྱལ་ཁབ་ནང་ སྡེ་སྲིད་ཚུ་གིས་ཆབ་སྲིད་སྐྱོངམ་དང༌། ལ་ལུང་རེ་རེ་ལུ་ དཔོན་ཁག་མང་ནི་འདི་གིས་ ནང་འཁྲུགས་བྱུང་སྟེ་ ཆབ་སྲིད་སྐྱོང་ནི་དང་མི་སེར་ལུ་བདེ་སྐྱིད་རྩ་ལས་མེདཔ་མ་ཚད་ ནད་ཡམ་མུ་གེ་གིས་དཀའ་སྡུག་ཕོག་སྟེ་ཡོད་རུང༌ སྤྱིར་དཀོན་མཆོག་གི་ཐུགས་རྗེ་དང་། ལྷ་ཆོས་སྐྱོང་སྲུང་མའི་ལུང་བསྟན་ ང་བཅས་འབངས་མི་སེར་གྱི་ཁ་རྗེ་ལས་ གནམ་བསྐོས་ལྷ་ཡི་རིགས་སྲས་མི་རྗེ་ཀྲོང་གསར་དཔོན་སློབ་གོང་ས་ཨོ་རྒྱན་དབང་ཕྱུག་མཆོག་ སྤྱི་ལོ་༡༩༠༧སྤྱི་ཟླ་༡༢པའི་སྤྱི་ཚེས་༡༧ལུ་ འབྲུག་གི་བླ་དཔོན་དང་འབངས་མི་སེར་ཚུ་ བློ་རྩེ་གཅིག་སྒྲིལ་གྱི་ཐོག་ལས་ འབྲུག་བརྒྱུད་འཛིན་གྱི་རྒྱལཔོ་མཛད་དགོཔ་སྦེ་གན་ཡིག་ཕུལ་ཏེ་ སྤུངས་ཐང་བདེ་བ་ཆེན་པོའི་ཕོ་བྲང་ནང་ འབྲུག་བརྒྱུད་འཛིན་གྱི་རྒྱལཔོ་དང་པ་སྦེ་ གསེར་ཁྲི་མངའ་གསོལ་ཞུས་ཏེ་ མི་ལོ་༤༥ཧྲིལ་པོར་འཁོར་བའི་ གནམ་ལོ་ཆུ་སྦྲུལ་ སྤྱི་ལོ་༡༩༥༣ལུ་ འབྲུག་བརྒྱུད་འཛིན་གྱི་རྒྱལ་རབས་༣་པ་ མི་དབང་འཇིགས་མེད་རྡོ་རྗེ་དབང་ཕྱུག་མཆོག་གིས་ རྒྱལ་ཁབ་ནང་ཧེ་མ་མེད་པའི་ རྒྱལ་གཞུང་ལྷ་མི་སྲིད་སྡེ་མཉམ་ཅིག་ཚོགས་པའི་ འབྲུག་གི་རྒྱལ་ཡོངས་ཚོགས་འདུ་ཆེནམོ་འདི་ ཆོས་སྲིད་ལུགས་གཉིས་འཁོར་ལོས་བསྒྱུར་བའི་གདན་ས་ སྤུངས་ཐང་བདེ་བ་ཆེན་པོའི་ཕོ་བྲང་གི་རྣམ་རྒྱལ་རྩེའི་ཚོགས་ཁང་ནང་ ཞལ་འཛོམས་འགོ་བཙུགས་གནང་སྟེ་ རྒྱལ་ཁབ་ནང་གལ་གནད་ཆེ་བའི་གསུང་གྲོས་གནང་ས་ཅིག་ཨིནམ་ལས་ དེའི་སྐབས་ལས་ར་ མི་སེར་གྱི་སྟབས་བདེ་སྡུག་དང༌ གོང་འཕེལ་གྱི་དགོས་མཁོའི་སྐོར་ལས་ ག་ཅི་ར་ཞུ་དགོཔ་འཐོན་རུང་ མི་སེར་གྱི་འཐུས་མི་རེ་རེ་བཞིན་གྱིས་ རང་གི་མནོ་མི་འདི་ཞུ་ཆོག་པའི་དབང་ཆ་གནང་སྟེ་ཡོད།
རྒྱལ་རབས་༤པ་མི་དབང་མངའ་བདག་རིན་པོ་ཆེ་དཔལ་འཇིགས་མེད་སེངྒེ་དབང་ཕྱུག་མཆོག་གིས་ཡང་ མི་སེར་གྱི་སྐྱིད་སྡུག་སེལ་ཐབས་དང་ རྒྱལ་ཁབ་ཡར་རྒྱས་གོང་འཕེལ་གཏང་ནིའི་མཐའ་དོན་ལུ་ ཐུགས་རིག་རྣམ་པར་བཀྲ་བའི་བཀའ་རྒྱ་ཟབ་མོའི་ལམ་སྟོན་གནང་མི་དང༌། རིག་གསར་ལམ་ལུགས་ཀྱི་ཐོག་ལས་ རྒྱལ་ཁབ་ཀྱི་མི་སྡེའི་དཔལ་འབྱོར་དང་ཆོས་སྲིད་ཡར་རྒྱས་འཕྲལ་མགྱོགས་བཏང་གནངམ་མ་ཚད།མི་སེར་ལུ་ཐུགས་ཧྲིལ་པོར་གཏད་དེ་ རྒྱལ་ཁབ་ཀྱི་ཡར་རྒྱས་གོང་འཕེལ་གྱི་ཕྱག་ལཱ་ཚུ་ གཞུང་དང་མི་སེར་མཉམ་རུབ་ཀྱི་ཐོག་ལས་ཐག་བཅད་གནང་སྟེ་ གོང་འཕེལ་གྱི་ལཱ་འགན་དང་དབང་ཚད་ཚུ་ རྒྱལ་གཞུང་ལྟེ་ལས་མི་སེར་ཚུན་ཚོད་ལུ་རིམ་པར་བཞིན་དུ་ དབང་ཚད་ཕྱིར་སྤེལ་གནང་ཡོདཔ་ལས་ མི་སེར་རང་སོའི་དགོས་མཁོ་དང་ ཐོབ་ལམ་གྱི་དབང་ཆ་ར་སོར་ཡོད་པའི་ཁར་ དེ་གཡོག་བཀོལ་ཐངས་ཡང་ མི་ཆོས་གཙང་མ་བཅུ་དྲུག་དང་ ལྷ་ཆོས་དགེ་བ་བཅུ་ལས་བརྟེན་རྟ་དྲངས་པའི་ རྒྱལ་ཁབ་ཀྱི་ཁྲིམས་ལུགས་དང་ སྔར་སྲོལ་བཟང་པོའི་ལམ་ལུགས་ཁྱུན་མ་ཉམས་པའི་ སྒྲིག་ལམ་ཆོས་གསུམ་དང་མཐུནམ་སྦེ་ འབད་དེ་སྡོད་པའི་གོ་སྐབས་ཀྱིས་ཡང་མ་ཚད་པ། རང་སོའི་དགོས་མཁོ་གལ་ཅན་དང་ དབང་ཆ་ཚུ་སྤྱོད་ནིའི་དོན་ལུ་ རྒྱལ་གཞུང་ལྟེ་བ་ལས་མི་སེར་ལུ་ རིམ་གྱིས་སྤེལ་ཏེ་ཡོད་པའི་ར་ཁུངས་ཡང་ རྒྱལ་ཡོངས་ཚོགས་འདུ་ཆེནམོ་ལས་འགོ་བཙུགས་ཏེ་ བློ་གྲོས་ཚོགས་སྡེའི་ལམ་ལུགས་གསར་བཙུགས་གནང་། སྤྱི་ལོ་༡༩༨༡ལུ་ རྫོང་ཁག་ཡར་རྒྱས་ཚོགས་ཆུང་འགོ་བཙུགས་གནང་སྟེ་ རྫོང་ཁག་གི་གནས་ཚད་ཀྱི་གནད་དོན་ཚུ་ ཚོགས་ཆུང་ནང་གྲོས་བསྟུན་གནངམ་མ་ཚད་ སྤྱི་ལོ་༡༩༩༡ལུ་ རྒེད་འོག་ཡར་རྒྱས་ཚོགས་ཆུང་འགོ་བཙུགས་གནང་སྟེ། གྲོང་གཡུས་སྤྱི་འོག་ཚོགས་པ་ཚུན་ཚོད་ སྲིད་ཀྱི་དབང་ཆ་གནང་ཡོད་པའི་ཁར། ལྷག་པར་དུ་ སྤྱི་ལོ་༡༩༨༨ལས་ གཞུང་སྐྱོང་གི་དབང་ཚད་ཧྲིལ་པོར་ ལྷན་རྒྱས་གཞུང་ཚོགས་ལུ་གནང་མི་ དེ་བཟུམ་གྱི་ལམ་ལུགས་ཚུ་ མི་དབང་མངའ་བདག་རིན་པོ་ཆེ་མཆོག་གིས་ གསེར་ཁྲི་རྩ་བ་ལས་ འགོ་བརྩམས་གནངམ་མ་གཏོགས་ མི་སེར་ལས་དགོ་པའི་ཞུ་བ་ དུས་ནམ་ཡང་ཕུལ་ཏེ་མེད་པའི་ཁར། འཆར་གཞི་ལྷན་ཚོགས་ནང་ རྫོང་ཁག་རེ་རེའི་འཆར་གཞི་ སོར་སོ་སྦེ་བཟོ་དགོ་པའི་ལམ་སྟོན་དང༌། གཞན་བཟའཔ་དང་ གཡོག་རྒྱུགས་སྡོད་དགོ་པའི་ལུགས་སྲོལ་ཚུ་ཧྲམ་སྟེ་ ཞི་བདེའི་རང་དབང་འདྲ་མཉམ་ཐོག་ རང་གི་གཤིས་རྒྱུད་དང་ འཇོན་ཐངས་ཅན་གྱི་ལྕོགས་གྲུབ་དང་བསྟུན་པའི་ གཞུང་གཡོག་པའི་གོ་སྐབས་ག་དེ་མང་མ་གནང་ཡོདཔ་ཀུན་གྱིས་མཁྱེན་ས་ཨིན།
མི་སེར་ལུ་ཡང་སྒེར་ཚོང་དང་ སྒེར་སྡེའི་ལམ་ལུགས་ཚུ་ རང་གིས་མནོ་བསམ་ག་ཡོདཔ་ ག་ལྕོགསཔ་ད་བསྟུན་ཏེ་འབད་ཆོགཔ་མ་ཚད། དེ་ཚུ་ཡར་རྒྱས་ཀྱི་དོན་ལུ་ གཞུང་ལས་སློབ་སྦྱོང་དང་ སྦྱོང་བརྡར་ མ་དངུལ་དང་འཕྲུལ་ཆས་ཀྱི་གྲོགས་རམ་ཚུ་ གོ་སྐབས་ག་འདེ་མང་མང་ མི་སེར་ལུ་འདྲ་མཉམ་གནང་སྟེ་ཡོད་མི་འདི་ མི་སེར་ལུ་རང་དབང་ཡོད་པའི་ རྟགས་མཚན་ངོ་མ་ཅིག་ཨིན་མས། དེ་བཟུམ་གྱི་ལམ་ལུགས་བསྒྱུར་བཅོས་གནང་མི་འདི་ གོང་འཕེལ་ལཱ་གི་འཆར་གཞི་བརྩམ་ནི་དང་ མི་སེར་ག་ར་གིས་ག་ཅིའི་ནང་ལུ་འབད་རུང་ ཐད་ཀར་དུ་ བཅའ་མར་གཏོགས་ཆོག་པའི་ གོ་སྐབས་ཅིག་ཨིན་མས།
ད་རུང་འཆར་གཞི་༩པའི་ནང་ལས་ འཆར་གཞིའི་ལས་རིམ་ཚུ་ རྒེད་འོག་ལས་བརྩམ་དགོཔ་སྦེ་བཟོ་མི་འདི་ སྲིད་ཀྱི་ལམ་ལུགས་ནང་ བསྒྱུར་བཅོས་སྦོམ་ཤོས་ཅིག་ཨིན་མས། མི་དབང་མཆོག་གིས་རྒྱལ་རབས་དང་ལྡན་པའི་ ཐུགས་འཆར་གནང་མི་ཚུ་ བྱུང་དང་བྱུང་བཞིན་དུ་ཡོད་མི་དེ་ཡང་ འབྲུག་པའི་མི་སེར་ཚུ་གིས་ རྫོང་ཁག་ཡར་རྒྱས་ཚོགས་ཆུང་དང་ རྒེད་འོག་ཡར་རྒྱས་ཚོགས་ཆུང་ གཡུས་ཚན་ནང་ལས་ཕར་ཡང་ དབང་ཆ་ཕྱིར་སྤེལ་གྱི་ལམ་ལུགས་ཀྱི་སྐོར་ལས་ མི་སེར་ཚུ་གིས་འགྲོས་ཀྱིས་འབད་ ཧ་གོ་བཅུག་ནིའི་ཐབས་ལམ་བཏོན་གནང་ཡི། དེ་ཡང་མི་དབང་མཆོག་གིས་ སྤྱི་ལོ་༡༩༧༤ལུ་ གསེར་ཁྲི་མངའ་གསོལ་གྱི་དུས་སྟོན་གྱི་ཉིན་མར་ ཁྱེད་མི་སེར་ཚུ་གིས་ ཁྱེད་རའི་ཕན་བདེ་ལུ་ ག་ཅི་ར་འབད་དགོ་རུང་ ཆ་མཉམ་ར་གཞུང་གིས་མཛད་འོང་ཟེར་ མནོ་བསམ་གཏང་ནི་མི་འོང༌། དེ་ཡང་གཞུང་གིས་ ཕྱག་ལཱ་ག་དེ་ཅིག་ཤུགས་བཏོན་མི་བ་འདི་ ཁྱེད་ཀྱིས་ལཱ་དུམ་གྲ་ཅིག་འབད་མི་འདི་ ཕན་ཐོགས་ཆེ་ཟེར་གསུངས་གནང་མི་འདི་ དབང་ཆ་མི་སེར་ལུ་གནང་ནི་གི་ བརྡ་མཚོན་བཟུམ་ཅིག་ཨིན་མས།
བཅུད་བསྡུ་བ་ཅིན་ དབང་ཆ་ཕྱིར་སྤེལ་གྱི་ ལམ་ལུགས་འགོ་བཙུགས་གནང་མི་འདི་ གཙོ་བོ་ར་ མི་དབང་འབྲུག་རྒྱལ་བཞི་པ་མཆོག་གིས་བརྩམས་གནང་མི་ རྒྱལ་ཡོངས་དགའ་སྐྱིད་དཔལ་འཛོམས་ཀྱི་ དམིགས་དོན་བསྒྲུབ་ཐབས་ལུ་ཨིནམ་ལས་ རྒེད་འོག་གི་གནས་ཚད་ནང་ མི་སེར་ལུ་བྱ་སྟབས་མ་བདེའི་གནད་རེ་འཐོན་པ་ཅིན་ དེ་འཕྲལ་ལས་བཀག་ནི་དང༌། དེ་ལས་དགོས་མཁོ་ཆེ་བའི་ཡར་རྒྱས་ཀྱི་ལཱ་ ག་ཅི་བཟུམ་གཞི་བཙུགས་འབད་དགོཔ་ཡོད་ག་ བསྟུན་གྲོས་རྐྱབ་ཞིནམ་ལས་ ཚོགས་འདུ་ཆེནམོ་ནང་ ཐག་དཔྱད་ཀྱི་དོན་ལུ་ ཕུལ་ནིའི་དབང་ཆ་ཡོད་ནི་འདི་གིས་ བྱ་སྟབས་བདེ་དྲག་ཅིག་ཨིནམ་མ་ཚད། མི་སེར་རེ་རེ་བཞིན་དུ་གིས་ འཆར་གཞི་གི་ལས་རིམ་ནང་ བཅའ་མར་གཏོགས་ནི་གི་ གོ་སྐབས་ལེན་དོ་ཡོད་པའི་ཁར༌། གྲོང་གཡུས་མི་སེར་ཀྱི་འཐུས་མི་ཚུ་ བློ་སྟོབས་འཕརཝ་དང་འབྲེལ་ རྒྱལ་ཡོངས་ཚོགས་འདུའི་ནང་ཡང་ སེམས་ཤུགས་ཀྱི་སྒོ་ལས་ རྩོད་འགྲན་འབད་ནི་ཚུ་ཡང་ ངལ་རང་སི་སི་སྦེ་མཐོངམ་ཨིན་མས། ཨིན་རུང་རྒྱལ་ཡོངས་ཚོགས་འདུ་ཆེནམོ་ནང་ལས་ མཐའ་འཁོར་གནས་སྟངས་དང་ ཚོང་འབྲེལ་དང་འབྲེལ་བའི་ དཔལ་འབྱོར་ལུ་ དང་ལེན་མགྱོགས་དྲག་འབད་འགྱོ་མི་འདི་ གཞུང་སྐྱོང་གི་ལམ་ལུགས་ ལེགས་ཤོམ་ཡོད་ནི་འདི་གིས་ཨིན་མས། བདག་སྐྱོང་དང་དངུལ་འབྲེལ་གྱི་དབང་ཚད་གནང་། གོང་འཕེལ་ཚོགས་ཆུང་གི་ལྕོགས་གྲུབ་ཡར་སེང་དང་ མཉམ་འབྲེལ་གྱི་གྲོས་ཆོད་བཟོ་ནི་ ཁོང་གི་རང་དབང་ཡར་སེང་ དེ་ལས་འབྲེལ་ཡོད་ས་ཁོངས་ཚུ་ནང་ ལག་ལེན་འཐབ་ཚུགས་པའི་ ཁྲིམས་ལུགས་བཟོ་ནི་གི་དབང་ཆ་ རྒེད་འོག་ཡར་རྒྱས་ཚོགས་ཆུང་ལུ་ འཇམ་ཏོང་ཏོ་གི་ལམ་ལུགས་ཚུ་གི་ཐོག་ལས་ མ་དངུལ་ཚུ་ལག་ལེན་འཐབ་ནི་གི་ དབང་ཆ་གནང་སྟེ་ཡོད་རུང༌། སྤྱི་ལོ་༢༠༠༢ཀྱི་ལོ་མཇུག་ལུ་ རྒྱལ་ཡོངས་ཚོགས་འདུ་ཆེནམོ་གི་ གྲོས་ཆོད་ད་འཁྲིལ་ཏེ་ རྫོང་ཁག་༢༠གི་རྒེད་འོག་༢༠༡ལུ་ ལྕོགས་གྲུབ་ཅན་གྱི་མི་ངོ་ཚུ་ གསང་བའི་ཚོགས་རྒྱན་བཙུགས་ཏེ་ རྒཔོ་སྦེ་བཙག་འཐུ་འབད་མི་འདི་ གཞུང་དང་མི་སེར་གྱི་བར་ན་ ཐ་དམ་ཚིག་བསྟེན་ཏེ་ གཡོ་སྒྱུ་མགོ་བསྐོར་མེད་པ་ དྲང་བདེན་ལམ་ལུགས་ཀྱི་ཐོག་ལུ་ ཕྱག་ཕྱིད་ཞུ་ཚུགས་པའི་ སྤྱི་མཚུངས་ཀྱི་ལམ་ལུགས་འདི་གིས་ རྒེད་འོག་གི་གནས་ཚད་ནང་ འཆར་གཞིའི་ལས་རིམ་ཚུ་ མི་སེར་རེ་རེ་གཉིས་གཉིས་ཀྱི་ ཁེ་ཕན་དང་ དྲག་ཞན་ངོ་སྲུང་ལུ་བལྟ་སྟེ་མིན་པ། མི་སེར་སྤྱི་སྙོམས་ལུ་ཕན་ཐོགས་ཆེ་བའི་ འཆར་གཞི་བརྩམ་མི་དང་འཁྲིལ་ཏེ་ ལག་ལེན་དངོས་སུ་འཐབ་པའི་སྐབས་ མ་དངུལ་དུས་ཚོད་ལུ་ཐོབ་མ་ཚུགས་ནི་འདི་གིས་ ལཱ་དུས་ཚོད་ཁར་རྫོགས་ནི་ལུ་ དུམ་གྲ་ཅིག་སྟབས་མ་བདེཝ་བྱུང་དོ་ཡོདཔ་ཨིན་མས། རྒྱལ་ཁབ་ཡར་རྒྱས་ཀྱི་འགྱུར་བ་ད་བསྟུན་ བཙག་འཐུ་ལས་གྲུབ་པའི་ རྒེད་འོག་གི་འགོ་ཁྲིདཔ་ཚུ་གིས་ མ་དངུལ་འདི་ཚུ་ཚུལ་མཐུན་སྦེ་ ལག་ལེན་འཐབ་མི་འཐབ་ཀྱི་ དབྱེ་ཞིབ་འབད་ནི་ལུ་ཡང་ གོ་སྐབས་ལེན་སར་མཐོངམ་ཨིན་མས།
མི་སེར་ལུ་དབང་ཆ་ཡོད་པའི་ རྒྱལ་ཁབ་ཅིག་ཨིནམ་ལས་ རྒེད་འོག་གནས་ཚད་ནང་ ཡར་རྒྱས་གོང་འཕེལ་གྱི་ དགོས་མཁོ་ཆེའི་རིགས་ཚུ་ གསར་བཙུགས་འབད་དགོ་པའི་དུས་ཚོད་་ལུ་ མ་དངུལ་གྱི་དཀའ་ངལ་རེ་བྱུང་པ་ཅིན་ ཕྱིའི་རྒྱལ་ཁབ་གཞན་ཁ་ལས་ མ་དངུལ་གྱི་གྲོགས་རམ་འཐོབ་པ་ འཇམ་ནི་ཨིན་མས། སྤྱི་ལོ་༢༠༠༠ལུ་ ཨེ་ཤི་ཡའི་གོང་འཕེལ་དངུལ་ཁང་གི་ འཐུས་མི་གཅིག་གིས་འབད་བ་ཅིན་ དབང་ཆ་ཕྱིར་སྤེལ་གྱི་ལས་རིམ་ད་བསྟུན་ གོང་འཕེལ་ལས་རིམ་ཚུ་ ལག་ལེན་འཐབ་དང་ཅིག་ཁར་ རྫོང་ཁག་སོ་སོའི་གནས་ཚད་དང་བསྟུན་པའི་ ལམ་ལུགས་དང་གཞི་རྟེན་ སོ་སོ་འབད་བཟོ་དགོཔ་འདུག་ཟེར་ཨིནམ་དང་ གྲོགས་རམ་བྱིན་མི་ཆ་རོགས་གཞན་ཚུ་གིས་ རྒེད་འོག་འཛིན་སྐྱོང་གི་ གོང་འཕེལ་ལས་རིམ་གྱི་འགན་ཁུར་ཚུ་ ག་འདེ་སྦེ་འབག་ཚུགས་ག་ཟེར་བའི་ ཚ་གྱང་བཀོད་མི་འདི་ལས་ ད་རེས་ལེགས་པའི་ལམ་ཕྱོགས་ཞུགས་ཏེ་ཡོདཔ་ཨིན། དེ་འབདཝ་ད་ རྒེད་འོག་གི་ཡིག་ཚང་ནང་ལུ་ བདག་སྐྱོང་གི་ལཱ་འབདཝ་ད་ དཀའ་ངལ་གཙོ་བོ་ཅིག་ དེང་སང་གི་གློག་རིག་ཀམ་པུས་ཊར་ ལག་ལེན་འཐབ་ནི་མེདཔ་ཕར་བཞག་ རྒེད་འོག་མང་ཤོས་ཅིག་ནང་ར་ ཐ་ན་མཛུབ་མནོན་ལྕགས་དཔར་ཅིག་ཡང་ ལག་ལེན་འཐབ་ནི་མེད་པ་ ཡིག་ཚང་གི་མཁོ་ཆས་ཚུ་ ཐབས་ཆག་སྦེ་ལུས་མི་དེ་ལུ་ རྒེད་འོག་གི་ལས་དྲུང་ཚུ་ ཁ་རྡུགས་འབར་བའི་ར་ ཡིགུ་ལག་པ་གིས་བྲིས་མི་འདི་ལུ་ འཆར་གཞི་གི་ལས་རིམ་ག་ར་ རྒེད་འོག་ལས་བརྩམ་པའི་དུས་ཚོད་ལུ་ སྟབས་མ་བདེཝ་ མིག་གིསམཐོང་སར་ཨིནམ་ལས་ འགན་ཁག་དང་འཁྲིལ་ཏེ་ མི་སྟོབས་དང་འཕྲུལ་ཆས་ མཐུན་རྐྱེན་མ་དངུལ་ཚུ་ལངམ་སྦེ་བྱིན་དགོ་ནི་ཨིན་མས་ འབྲེལ་ཡོད་ལྷན་ཁག་དང་ལས་ཁུངས་ཚུ་གིས་ ཨིན་མིན་གྱི་དབྱེ་ཞིབ་མཛད་གནང་པ་ཅིན་ ལཱ་འབད་མི་ཚུ་ཡང་སྒྱིད་ཐག་ཡངས་ཏེ་རིག་རྩལ་གྱི་ལྕོགས་གྲུབ་ ཐེབས་བཏོན་ཏེ་ལཱ་འབད་བ་ཅིན་ མི་དབང་མཆོག་གི་ཐུགས་འདོད་འགྲུབ་ཚུགས་ནི་དང་ མི་སེར་གྱི་རེ་བ་བསྐང་ཚུགས་ནི་ཨིན་མས། རྫོང་ཁག་དང་ཐག་ཉེ་བའི་རྒེད་འོག་ཚུ་ནང་མ་གཏོགས་ གཞན་མཐའ་ཟུར་གྱི་རྒེད་འོག་ཚུ་ནང་ རྒཔོ་གི་ཡིག་ཚང་ལོགས་སུ་མེདཔ་ལས་ རྒཔོ་དང་འབྲེལ་བ་འཐབ་དགོ་པ་ཅིན་ རྒཔོ་གི་ཡིག་ཚང་ངོས་འཛིན་འབད་མ་ཚུགས་པའི་དཀའ་ངལ་ཡོདཔ་ལས་ ད་ལས་ཕར་ རྒེད་འོག་གི་ཡིག་ཚང་ཚུ་ག་ར་ བཟོ་བཀོད་ཅོག་འཐདཔ་སྦེ་རྐྱབ་ཞིནམ་ལས་ བརྡ་བྱང་ཚུ་ཡང་ ཚུལ་མཐུན་སྦེ་འབྲི་དགོཔ་མ་ཚད་ ཡིག་ཚང་གི་གདོང་ཁར་ རྒྱལ་དར་ཅིག་འཕྱར་དགོ་པའི་ལམ་ལུགས་བཟོ་གནང་མི་དེ་ཡང་ ག་ཅི་སྨོ་ཟེར་བ་ཅིན་ གོང་འཕེལ་གྱི་དབང་ཆ་ཕྱིར་སྤེལ་དེ་གིས་ རྒེད་འོག་གི་གནས་ཚད་ལུ་ ལྷག་པར་དུ་ མི་དབང་འབྲུག་རྒྱལ་བཞི་པ་མཆོག་གིས་དང་ འབྲུག་གཞུང་གིས་ཐུགས་གཏད་དེ་ ཆ་བཞག་གནང་པའི་རྟགས་མཚན་ངོ་མ་ཨིནམ་ ཧ་གོ་ཚུགས་ནི་ཨིན་མས། མ་གཞི་ཧེ་མ་ལས་ར་ མི་དབང་མཆོག་གིས་ རྒྱལ་ཁབ་ཀྱི་ས་གནས་ མཐའ་དབུས་མེད་པའི་མིསེར་ཚུ་ལུ་ རྒྱལ་ཁབ་ཀྱི་གནས་སྟངས་དེ་ འབྲུག་པའི་མི་སེར་ཚུའི་ལག་པར་ཨིན་ཟེར་ ཡང་ལས་ཡང་དུ་གསུངས་མི་འདི་ དབང་ཆ་མི་སེར་ལུ་ཨིན་པའི་སྐོར་ལས་གསུང་གསུངམ་ཨིན་མས། དེ་བཟུམ་གྱི་དབང་ཆ་མི་སེར་ལུ་གནང་མི་འདི་ མི་དབང་མཆོག་གིས་ཁོ་རའི་མི་སེར་ལུ་ ཆ་བཞག་གནང་པའི་བརྡ་མཚོནཨིན་མས།
མི་དབང་འབྲུག་རྒྱལ་བཞི་པ་མཆོག་གི་ བླ་ན་མེད་པའི་ཐུགས་ཀྱི་དགོངས་བཞེད་དང་འཁྲིལ་ཏེ་ ཁྲིམས་ཀྱི་ལམ་ལུགས་ནང་ འགྲོ་བ་མིའི་དབང་ཆ་ མི་སྟོབས་གོང་འཕེལ་དང་ དྭངས་གསལ་དང་ འགན་འཁྲི་གོང་འཕེལ་ལས་རིམ་ནང་ མི་མང་གིས་བཅའ་མར་གཏོགས་ནི་དང་ དབང་ཆ་ཕྱིར་སྤེལ་ཚུ་ འཛམ་གླིང་གི་གཞུང་སྐྱོང་ནང་ལུ་ གནད་དོན་གཙོ་བོ་ཅིག་ལུ་གྱུར་ཏེ་ ཡོད། ཚོང་འབྲེལ་ནང་འབད་རུང་ རྒྱུ་ཕྱེད་ཀྲམ་ཡོད་མི་དང་ ཁ་དབང་ཁ་ཤུགས་ཡོད་མི་རྐྱངམ་ཅིག་ལུ་མིན་པ་ མི་སེར་སྤྱིར་བཏང་གིས་ རང་སོའི་ལྕོགས་གྲུབ་དང་ འཇོན་སྟངས་ད་འཁྲིལ་ཏེ་ ཚོང་འབྲེལ་འཐབ་ཆོག་པའི་ གོ་སྐབས་ཡོད་ནི་འདི་གིས་ དཔལ་འབྱོར་གྱི་འཐོན་བསྐྱེད་ ཡར་རྒྱས་འགྱོཝ་ཨིན་མས། དེའི་ནང་དོན་ཉིད་ལས་ཡང་ རྒེད་འོག་༢༠༡གི་གཡུས་ཚན་ཚུ་ འཕྲལ་མགྱོགས་ར་ ཡར་རྒྱས་གོང་འཕེལ་གཏང་ནིའི་དོན་ལུ་ ཐབས་ཤེས་དང་རིག་རྩལ་ རྣམ་པ་སྣ་ཚོགས་བཏོན་ཏེ་ དོ་འགྲན་འབད་ནི་ལུ་ ག་ཅི་འདེ་ཅིག་གི་ཕན་ཐོགས་འདུག ཧེ་མ་འབད་བ་ཅིན་ ང་བཅས་རའི་མཐའ་དོན་ཚུ་ཡང་ གཞུང་གིས་གཟིགས་མི་དེ་བ་ དབང་ཆ་ཕྱིར་སྤེལ་དང་ གོང་འཕེལ་ནང་ མི་སེར་གྱིས་བཅའ་མར་གཏོགས་ཐངས་ཚུ་ དངོས་སུ་སྦེ་ལག་ལེན་ལུ་གྱུར་ཏེ་ དོ་འགྲན་འབད་བའི་བསྒང་ཡོད། ང་བཅས་རའི་དཔལ་ལྡན་འབྲུག་པའི་རྒྱལ་ཁབ་འདི་ནང་ གོང་འཕེལ་གྱི་འགྱུར་བ་དང་ མི་སྡེའི་གནས་ཚད་ཚུ་ ག་ཅིའི་ཐད་ལས་ཡང་ ལེགས་པའི་འགྱུར་བ་ཚུ་ ལོ་གཅིག་ལས་ལོ་གཅིག་ ཡ་མཚན་ཅན་གྱི་གནས་ཚད་ཐོག་ལུ་ བྱུང་མི་དེ་གིས་ གྲོང་གསེབ་ཀྱི་ས་ཁོངས་ནང་ལས་ཕར་ མི་སྡེའི་བཟའ་བཅའ་འགྲོ་གསུམ་ཚུ་ རང་ལུགས་ཀྱི་སྔར་སྲོལ་ལམ་ལུགས་མི་ཉམས་ཀྱི་ཐོག་ལུ་ ད་རིས་ནངས་པའི་ རིག་གསར་ལམ་ལུགས་ཀྱི་གནས་སྟངས་ལུ་ཁ་བསྒྱུརཝ་མ་ཚད་ དེའི་གུ་དབང་ཆ་ཕྱིར་སྤེལ་གྱི་ལམ་ལུགས་འགོ་བཙུགས་གནང་ཞིནམ་ལས་ ག་ཅིའི་སྐོར་ལས་ལོ་རྒྱུས་འཐོན་རུང་ དབང་ཆ་འདྲ་མཉམ་ཡོད་ཟེར་ག་ཐོབ་གུ་ཐོབ་སྦེ་སླབ་ནིའི་དབང་ཆ་བྱིན་མི་འདི་གིས་ ང་བཅས་ར་རང་ལུགས་འབྲུག་པའི་གོམས་གཤིས་རྙིངམ་ གོངམ་དཔོན་གཡོག་གི་བར་ན་ བརྩི་བཀུར་ཞུ་སྲོལ་ཡོད་མི་ཚུ་ཉམས་ནིའི་ཉེན་ཁ་འདུག ཨིན་རུང་མི་སྡེའི་འགོ་འཁྲིདཔ་ཚུ་གིས་ དེའི་ཐབས་ལམ་ཚུ་བཏོན་ནི་གི་དུས་ཚོད་ན་ཐན་ར་རནམ་ཨིནམ་མས་ཟེར་མནོཝ་ཨིན་མས།
རྒྱལ་ཁབ་ཀྱི་མཐའ་ཟུར་གྲོང་གསེབ་ནང་ལས་ཕར་ སྒྱུམ་རྐྱབ་དོ་བཟུམ་སྦེ་ མགྱོགས་དྲག་སྦེ་ཡར་རྒྱས་གོང་འཕེལ་སོང་སྟེ་ཡོད་མི་འདི་ ངལ་རངས་བསྐྱེད་དགོ་པའི་གཞི་ཅིག་ཨིན་རུང་ དེ་དང་ཅིག་ཁར་ སྟབས་མ་བདེཝ་རེ་འཐོན་སྲིད་ནི་ཨིནམ་ལས་ དབང་ཆ་ཕྱིར་སྤེལ་གྱི་ལམ་ལུགས་ལག་ལེན་ནང་ ལྕོགས་གྲུབ་ཅན་གྱི་མི་ངོ་དང་ ལག་ལེན་ཚུལ་མཐུན་དགོཔ་ཨིན་མས། གཞུང་གི་འགོ་དཔོན་དང་ རྫོང་ཁག་གི་འགོདཔོན་ཚུ་ མཐའ་ཟུར་གྱི་མི་སེར་ཚུ་གི་བར་ན་ ཕན་ཚུན་རྒྱུན་འབྲེལ་འཐབ་དགོཔ་དེ་ ད་རེས་ཀྱི་དུས་ཚོད་ལུ་གལ་ཆེ་བའི་ཁར་ འདིའི་ནང་ལས་ཡང་རྒེད་འོག་གི་མི་སྡེའི་འགོ་འཁྲིདཔ་ཚུ་དང་ རྫོང་ཁག་ནང་ལཱ་འབད་མི་ཆ་ཁྱབ་ཀྱི་བར་ན་ ཕན་ཚུན་མཉམ་འབྲེལ་དང་ མཐུན་ལམ་ལེགས་ཤོམ་སྦེ་བཞག་ཚུགས་པ་ཅིན་ འཛིན་སྐྱོང་གི་ལཱ་འབད་ནི་ལུ་ སྟབས་བདེ་ནི་ཨིན་མས།
ད་ལྟོའི་གནས་སྐབས་ལུ་ དབང་ཆ་ཕྱིར་སྤེལ་གྱི་རིང་ལུགས་དར་ཁྱབ་སོང་སྟེ་འབད་རུང་ ལག་ལེན་ནང་ལྷོདཔ་ད་ གནད་དོན་ཆུང་ཀུ་ཅིག་གིས་ཡང་ དུས་ཚོད་ཐེབས་འགོར་མི་དེ་གིས་ མི་སེར་མཉམ་ཆུང་ཚུ་ལུ་ དཀའ་སྡུག་བྱུང་མི་འདི་ ད་རེས་ཀྱི་དུས་ཚོད་ནང་ བསམ་ཞིབ་འབད་དགོཔ་ཨིན་མས། དེ་སྦེ་མི་སེར་ལུ་ དབང་ཆ་ཕྱིར་སྤེལ་གནང་དགོ་མི་འདི་ ཧེ་མ་གཞུང་གིས་མཛད་གནང་མི་འདི་ཚུ་ ཕན་ཐོགས་མེདཔ་དང་ མཛད་མ་ཚུགསཔ་ཚུ་གི་ གནད་དོན་ལུ་བརྟེན་ཏེ་མིན་པར་ གཙོ་བོ་མི་སེར་རང་སོའི་འཆར་གཞི་དང་ ལས་རིམ་ཚུ་གི་སྐོར་ལས་ རང་སོའི་གནས་སྟངས་དང་ དགོས་མཁོ་དང་འཁྲིལ་ཏི་ དགོཔ་ངེས་བདེན་དང་ཕན་ཐོགས་ཅན་ཚུ་ མི་སེར་རང་སོའི་ ལག་ལེན་འཐབ་ཚུགས་ནི་དང་ ལཱ་གཡོག་ཚུ་ཡང་ མི་སེར་རང་རང་སོ་སོ་གིས་ ག་འདེ་དྲག་དྲ་འབད་ཚུགས་ནི་དང་ གོང་འཕེལ་ལས་དོན་ནང་འདྲ་མཉམ་བཅའ་མར་གཏོགས་ཚུགས་ནི་གི་དམིགས་ཡུལ་ལུ་ཨིན་མས། རྒྱལ་ཁབ་ནང་ལུ་ དབང་ཆ་ཕྱིར་སྤེལ་གྱི་ལམ་ལུགས་ལག་ལེན་ནང་ལྷོད་དེ་འབད་རུང་ རྒེད་འོག་ལ་ལུ་གཅིག་ནང་ལུ་ ད་ལྟོ་ཡང་ཧེ་མའི་ལུགས་སྲོལ་རྣམ་རྟོག་རྙིངམ་དེ་གུ་ལས་ ཁ་སྒྱུར་མ་ཚུགས་པ་ཡོད་ནི་དེ་གིས་ འཆར་གཞི་ད་བསྟུན་ལཱ་འགོ་བཙུགས་ནི་ལུ་ ཐེ་ཚོམ་སྣང་བསྐྱེད་དེ་སྡོད་དོ་བཟུམ་མཐོངམ་ཨིན་མས། དེ་ལས་འཛིན་སྐྱོང་གི་ལཱ་འབད་མི་ཚུ་ ཤེས་ཡོན་དང་ཉམས་མྱོང་གི་ལྕོགས་གྲུབ་ཅན་དང་ མི་སེར་གྱི་ཡིད་ཆེས་འདྲོངས་པའི་མི་ངོ་ཚུ་ གསང་བའི་ཚོགས་རྒྱན་བཙུགས་ཏེ་ བཙག་འཐུ་འབད་དགོཔ་ཨིན་རུང་ ད་ལྟོ་བྱུང་བཞིན་པ་ལུ་ལྟ་བ་ཅིན་ བཙག་འཐུའི་དུས་སྐབས་ལུ་ ཕན་ཚུན་ཆགས་སྡང་ཕྱོགས་རིས་ཀྱི་དབང་ལུ་ཐལ་ཏེ་ ལམ་ཕྱོགས་ངན་པ་ལུ་ཞུགས་བཅུག་ནི་གི་རྒྱུད་བསྐུལ་འབད་དེ་ ཚུལ་མིན་གྱི་ལག་ལེན་འཐབ་སར་ དངོས་སུ་མཐོངམ་ཨིན་མས།
མ་གཞི་ལེགས་པའི་ལག་ལེན་ནང་ ངན་པ་རེ་བྱུང་མི་འདི་ རང་བཞིན་ཅིག་ཨིན་རུང་ ད་ལས་ཕར་ངན་པའི་ལམ་ཕྱོགས་ལུ་ ཁ་ཞུགས་མི་བཅུག་ནི་གི་དོན་ལུ་ གཞུང་གིས་དེ་གི་ཐབས་ལམ་རེ་ཡང་གཟིགས་དགོཔ་ཨིན་མས། རྒེད་འོག་ནང་གི་འགོ་འཛིན་ཚུ་ལུ་ འཆར་གཞི་བརྩམ་ཐངས་ཀྱི་གནང་བ་བྱིན་ཏེ་ ལག་ལེན་གྱི་བློ་སྟོབས་བྱིན་དགོཔ་ཁག་ཆེ། ག་ཅི་སྨོ་ཟེར་བ་ཅིན་ བདག་སྐྱོང་གི་ལཱ་ནང་ལ་ལུ་ཅིག་མགོ་འཐོམས་ཏེ་འཛོལ་བ་རེ་བྱུངམ་ཨིན་མས། མ་གཞི་རྒེད་འོག་གི་གནས་ཚད་ལུ་ འཆར་གཞི་བརྩམ་ནི་དེ་ འཆར་གཞི་༧པའི་ནང་ལས་འགོ་བཙུགས་ཡོད་མི་དེ་ཡང་ མི་དབང་མངའ་བདག་རིན་པོ་ཆེ་མཆོག་གིས་ རྫོང་ཁག་ཆ་མཉམ་ནང་བྱོན་ཏེ་ འབྲུག་རྒྱལ་ཡོངས་ཀྱི་ ནང་མི་གཙོ་ཅན་ཆ་ཁྱབ་དང་ཅིག་ཁར་ འཆར་གཞི་གི་གསུང་གྲོས་ཞིབ་ཞིབ་འབད་ར་གནང་གནངམ་ཅིག་ཨིན་ལས་ འཆར་གཞི་༡༠པའི་ནང་ལས་ གོང་འཕེལ་ལས་རིམ་གྱི་འཆར་གཞི་བརྩམ་ནི་ལུ་ མི་སྡེའི་འགོ་འཁྲིདཔ་ཚུ་གིས་ ཐབས་མཁས་ཀྱི་རིག་པ་གསརཔ་བཏོན་ཏེ་ མི་སེར་ལུ་མཁོ་འདོད་ཆེ་བའི་རེ་བ་ཚུ་ རྒྱལ་ཁབ་ཀྱི་གོང་འཕེལ་ལམ་ལུགས་དང་མཐུནམ་སྦེ་ ལས་རིམ་བརྩམ་ཚུགས་ནི་ཨིན་མས།
འབྲུག་རྒྱལ་ཁབ་འདི་ ཡར་རྒྱས་གོང་འཕེལ་འགྱོ་བའི་དུས་ཚོད་འ་ནེམ་ཅིག་ཁར་ འབྲུག་པའི་མི་སེར་ཚུ་རང་མགོ་རང་འདྲོངས་སྦེ་ རྒྱལ་ཡོངས་དགའ་སྐྱིད་དཔལ་འཛོམས་ལོངས་སུ་སྤྱོད་དེ་ མི་ཚེ་རྫོགས་བཅུག་ནིའི་དོན་ལུ་ མི་དབང་མངའ་བདག་རིན་པོ་ཆེ་མཆོག་གིས་ དབང་ཆ་ཕྱིར་སྤེལ་གནང་མི་འདི་ལུ་ ང་བཅས་ར་མི་སེར་ཚུ་གིས་འབད་རུང་ རྒེད་འོག་གི་འགོ་འཛིན་ཚུ་ བཙགས་འཐུ་འབད་བའི་སྐབས་ལུ་ ཆགས་སྡང་ཕྱོགས་རིས་ཀྱི་དབང་ལུ་ཐལ་ནི་དང་ དྲག་ཞན་ངོ་སྲུང་དང་ ཁ་དབང་ཁ་ཤུགས་ལུ་བལྟ་ནི་མིན་པར་ ཉམས་མྱོང་ཡོད་མི་ ལྕོགས་གྲུབ་ཅན་གྱི་མི་ངོ་འཇོན་སྟངས་ཅན་དང་ གཤིས་རྒྱུད་གཙང་མ་ཡོད་མི་ཚུ་ བཙགས་འཐུ་འབད་འབད་ད་པ་ཅིན་ མི་དབང་འབྲུག་རྒྱལ་བཞི་པ་མཆོག་གི་ ཐུགས་འདོད་འགྲུབ་ཚུགས་ནི་དང་ ང་བཅས་ར་མི་སེར་ཚུ་ ཡར་རྒྱས་གོང་འཕེལ་འགྱོ་སྟེ་ དགའ་སྐྱིད་ཀྱི་ངང་ལུ་གནས་ཚུགས་ནི་ཨིན་མས་ཟེར་ཞུ་ནི་ཨིན་ལགས།།
ཏཱ་ར་ཡ་ན་ལས་སྡེ་གཞི་བཙུགས་ཀྱི་དུས་སྟོན་དང་འབྲེལ་ཏེ་ མི་དབང་འབྲུག་རྒྱལ་༤པ་མཆོག་ལུ་བསྟོད་པའི་ རྫོང་ཁའི་འབྲི་རྩོམ་འགྲན་བསྡུར་འགོ་འདྲེན་འཐབ་པའི་སྐབས་ ང་གིས་ཨང་དང་པའི་གསོར་རས་ཐོབ་ཡོད་པའི་འབྲི་རྩོམ་འདི་ཨིན།།


text:
འབྲུག་གི་བཙག་འཐུ་ལྷན་ཚོགས།
ELECTION COMMISSION OF BHUTAN
(Ensuring Free, Fair & Democratic Elections & Referendums)
ཨི་སི་བི/བརྡ་འཕྲིན་-༠༡/༢༠༡༨/༣༦༥
སྤྱི་ཚོགས་གསུམ་པའི་བཙག་འཐུ་ ༢༠༡༨ རྒྱལ་ཡོངས་ཚོགས་འདུ།
དཔལ་ལྡན་འབྲུག་པའི་རྩ་ཁྲིམས་ཆེན་མོའི་མངའ་འོག།
༉ དཔལ་མི་དབང་མངའ་བདག་རིན་པོ་ཆེའི་ ༧ ཞབས་ལས་ སྤྱི་ཚེས་ ༡༧-༨-༢༠༡༨ ལུ་ འབྲུག་གི་སྤྱི་ཚོགས་གསུམ་པའི་ རྒྱལ་ཡོངས་ཚོགས་འདུའི་བཙག་འཐུ་ འགོ་འདྲེན་འཐབ་ནིའི་དོན་ལུ་ བཀའ་ཐམ་གསེར་གྱི་བདུད་རྩི་ སྤྱི་བོར་ཕེབས་མི་འདི་ སྒོ་ ༣ གུས་པ་ཆེན་པོའི་སྒོ་ལས་ ཕྱག་ཕྱིད་ཞུ་ཐབས་ལུ་དང་ འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དགོངས་དོན་དང་འཁྲིལ་ སྤྱི་ཚོགས་གསུམ་པའི་ རྒྱལ་ཡོངས་ཚོགས་འདུ་གི་བཙག་འཐུ་ ༢༠༡༨ དང་འབྲེལ་བའི་ འདེམས་ཁོངས་ དོ་འགྲན་ཁས་ལེན་ཡི་གུ་ འདེམས་ངོའི་གདམ་ངོ་བཏོན་ནི་ བཙག་འཐུའི་ཐོ་ཡིག་ ཚོགས་རྒྱན་འཕྲུལ་ཆས་ ཚོགས་རྒྱན་ས་ཁོངས་ ཚོགས་རྒྱན་འགོ་དཔོན་ ཚོགས་རྒྱན་འཛིན་སྐྱོང་ བདེ་སྲུང་ དེ་ལས་ གཞན་དགོས་མཁོ་དང་ གྲ་སྒྲིག་ཚུ་དང་འབྲེལ་བའི་ཁ་གསལ་ གཤམ་འཁོད་ལྟར་དུ་ མི་མང་ཡོངས་ལུ་ བརྡ་འཕྲིན་སྤེལཝ་ཨིན།
ཀ༽ བཙག་འཐུ།
༡. འབྲུག་གི་བཙག་འཐུ་ལྷན་ཚོགས་ཀྱིས་ དོ་འགྲན་ཁས་ལེན་ཡི་གུ་འདི་གི་འབྲེལ་གནད་ཆ་མཉམ་ལུ་ ཚུལ་མཐུན་ཡོདཔ་མཐོང་སྟེ་ ཆ་འཇོག་གྲུབ་ཡོད་མི་ ཐོ་བཀོད་གྲུབ་པའི་སྲིད་དོན་ཚོགས་པ་ཚུ་གིས་ འགོ་ཐོག་བཙག་འཐུ་འགོ་འདྲེན་འཐབ་དགོ་མི་དེ་ནང་ རྫོང་ཁག་ ༢༠ ཆ་མཉམ་ནང་ལུ་དོ་འགྲན་འབད་དགོ།
༢. རྫོང་ཁག་ ༢༠ ནང་ འགོ་འདྲེན་འཐབ་ཡོད་པའི་ ཚོགས་རྒྱན་གྱི་གྱངས་ཁ་ཡོངས་བསྡོམས་མཐོ་ཤོས་དང་པ་དང་ གཉིས་པ་ཐོབ་མི་ སྲིད་དོན་ཚོགས་པ་གཉིས་ལུ་ རྒྱལ་ཡོངས་ཚོགས་འདུའི་འདེམས་ ཁོངས་ ༤༧ རེ་རེ་བཞིན་དུའི་ནང་ སྤྱིར་བཏང་བཙག་འཐུའི་དོ་འགྲན་འབད་ནི་ལུ་བཙག་འཐུ་ལྷན་ཚོགས་ཀྱིས་ འདེམས་ངོ་རེ་གདམ་ངོ་བཏོན་ནི་ལུ་མགྲོན་བརྡ་སྤེལ་ནི་ཨིན།
ཁ༽ བཙག་འཐུའི་ལས་འཆར།
༣. སྤྱི་ཚོགས་ཀྱི་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་ཚེས་གྲངས་དང་ དུས་ཚོད་ཀྱི་ལས་འཆར་ཚུ་ གཤམ་འཁོད་ལྟར་དུ་ཨིན།
ག༽ སྤྱིར་བཏང་བཙག་འཐུའི་དོ་འགྲན་ཡི་གུ།
༤. རྒྱལ་ཡོངས་ཚོགས་འདུ་གི་བཙག་འཐུའི་དོ་འགྲན་འབད་ནི་ལུ་ དང་འདོད་ཡོད་པའི་ ཐོ་བཀོད་གྲུབ་པའི་སྲིད་དོན་ཚོགས་པ་ཅིག་གིས་ བཙག་འཐུ་ལྷན་ཚོགས་ཀྱི་ཡིག་ཚང་ནང་དང་ ལྷན་ཚོགས་ཀྱི་ཡོངས་འབྲེལ་ www.ecb.bt ཐོག་ལས་ཕབ་ལེན་འབད་ཚུགས་ནི་ཨིན་མི་ “དོ་འགྲན་ཁས་ ལེན་ཡི་གུ་བཙུགས་ནིའི་འབྲི་ཤོག་” ཚུ་ དཔེ་དེབ་ཐོག་ལུ་བཀོད་སྒྲིག་འབད་དེ་ཡོད་པའི་ ཆེད་ དམིགས་བཀོད་དེ་ཡོད་པའི་བཟོ་བཀོད་དང་འཁྲིལ་བའི་ དོ་འགྲན་ཁས་ལེན་ཡི་གུ་དེ་ འབྲུག་གི་ བཙག་འཐུ་ལྷན་ཚོགས་ཡིག་ཚང་ལྟེ་བའི་ སྲིད་དོན་ཚོགས་པའི་ཐོ་བཀོད་དབང་འཛིན་ལུ་ སྤྱི་ཚེས་༢༡-༨-༢༠༡༨ ཀྱི་ ཕྱི་རུའི་ཆུ་ཚོད་ ༥ འི་ནང་འཁོད་བཙུགས་དགོ།
༥. དོ་འགྲན་ཁས་ལེན་ཡི་གུ་འདི་ནང་ རྒྱལ་ཡོངས་ཚོགས་འདུའི་འདེམས་ཁོངས་ ༤༧ རེ་རེ་བཞིན་ དུ་ལུ་ དགོས་མཁོའི་ཚད་གཞི་ལས་འགྱུར་བ་མེད་པའི་འདེམས་ངོའི་ཟིན་ཐོ་ཅིག་ཚུད་དགོ།
༦. དོ་འགྲན་ཁས་ལེན་ཡི་གུའི་ནང་ ཧེ་མའི་ཟླ་མཇུག་གི་དངུལ་འབྲེལ་རྩིས་ཐོ་སྙན་ཞུ་འབད་དགོ།
༧. རྫོང་ཁག་ཚུ་ནང་ ཚོགས་པའི་ཡིག་ཚང་གི་ཐོ་དང་ ཡིག་ཚང་གི་ལཱ་འགན་འབག་མིའི་མིང་ཐོ་ཁ་གསལ།
༨. རྫོང་ཁག་ལས་ཐོ་བཀོད་གྲུབ་པའི་འཐུས་མིའི་ཐོ།
༩. བཙག་འཐུའི་དོན་ལུ་ལག་ལེན་དང་ སྤྱོད་ནི་ཨིན་མི་ ཚོགས་པ་དང་འདེམས་ངོ་ཚུ་གི་ཟིན་ཐོའི་ནང་ཡོངས་འབྲེལ་འཆར་སྒོ་དང་ མི་སྡེ་བརྡ་བརྒྱུད་རྩིས་ཁྲ་/ཁ་བྱང་ཚུ་དགོཔ་དང་
༡༠. བཙག་འཐུའི་ཁས་བླངས་གསལ་བསྒྲགས་ཀྱི་འདྲ་བཤུས་ཅིག་དགོ།
༡༡. ཐོ་བཀོད་གྲུབ་པའི་སྲིད་དོན་ཚོགས་པ་ཅིག་གིས་ དོ་འགྲན་ཁས་ལེན་ཡི་གུ་སྙན་ཞུ་བཙུགས་པའི་སྐབས་ ཡང་ན་ རྒྱལ་ཁམས་ལས་ ཏི་རུ་མེན་པའི་ཞལ་འདེབས་ཀྱི་ཅ་ཆས་ཚུ་གང་མགྱོགས་སྤྲོད་ཚུགསཔ་བཟོ་ནི་དོན་ལུ་ བསྐུལ་བསྒྲགས་ཀྱི་ཅ་ཆས་མ་དཔེ་ངོ་མའི་གྲོས་འཆར་གང་མགྱོགས་འབད་དགོ།
ང་༽ དོ་འགྲན་ཁས་ལེན་ཡི་གུའི་བརྟག་ཞིབ།
༡༢. བཙག་འཐུ་ལྷན་ཚོགས་ཀྱིས་ སྲིད་དོན་ཚོགས་པ་ཚུ་གིས་ བཙུགས་མི་དོ་འགྲན་ཁས་ལེན་ཡི་གུ་ དེ་ བྱ་སྒོའི་ལམ་ལུགས་དང་འཁྲིལ་ སྤྱི་ཚེས་ ༢༢-༨-༢༠༡༨ ལུ་ བརྟག་ཞིབ་འབད་ནི།
༡༣. དོ་འགྲན་ཁས་ལེན་ཡི་གུ་ལུ་ ཆ་འཇོག་/ཆ་མེད་ཀྱི་ཡི་གུ་འདི་ སྤྱི་ཚེས་ ༢༢-༨-༢༠༡༨ ལུ་བཏོན་ ནི།
ཅ༽ སྤྱིར་བཏང་བཙག་འཐུ་གི་འདེམས་ངོའི་གདམ་ངོ་བཏོན་ནི།
༡༤. འགོ་ཐོག་བཙག་འཐུའི་སྐབས་ལུ་ ཚོགས་རྒྱན་ཡོངས་བསྡོམས་ཀྱི་གྱངས་ཁ་ མཐོ་ཤོས་དང་པ་ དང་ གཉིས་པ་ཐོབ་མི་ སྲིད་དོན་ཚོགས་པ་གཉིས་ལུ་ བཙག་འཐུ་ལྷན་ཚོགས་ཀྱིས་ རྒྱལ་ཡོངས་ཚོགས་འདུའི་འདེམས་ཁོངས་ ༤༧ རེ་རེ་ནང་ སྤྱིར་བཏང་བཙག་འཐུའི་དོ་འགྲན་འབད་ནི་ ལུ་ དོ་འགྲན་ཁས་ལེན་ཡི་གུ་བཙུགས་ཡོད་མི་ནང་ ཆ་འཇོག་གྲུབ་ཡོད་མི་ཟིན་ཐོ་ལས་ འདེམས་ ངོ་རེ་ གཞུང་འབྲེལ་ཐོག་ གདམ་ངོ་བཏོན་བཅུག་ནི་ཨིན།
༡༥. དེ་གིས་མ་ཚད་པར་ འདེམས་ངོ་གི་ཚད་གཞི་གཞན་ བཙག་འཐུའི་བཅའ་ཁྲིམས་ ༢༠༠༨ ཅན་ མའི་དོན་ཚན་ ༢༠༩ (ག) པའི་ནང་ལོགས་སུ་བཀོད་ཡོད་མི་དེ་ཡང་:
དོན་ཚན་ ༢༠༩ པའི་ནང་ མི་ངོ་དེ་ སྤྱིར་བཏང་བཙགའཐུའི་དོ་འགྲན་དོན་ལུ་ མཐར་འཁྱོལ་མ་ ཚུགས་མི་ ཐོ་བཀོད་གྲུབ་པའི་སྲིད་དོན་ཚོགས་པའི་འཐུས་མི་ཨིན་རུང་ སྤྱིར་བཏང་བཙག་འཐུའི་ནང་དོ་འགྲན་འབད་ནི་ལུ་ སྲིད་དོན་ཚོགས་པ་གཅིག་གིས་ འཐུས་མི་དང་ གདམ་ངོ་སྦེ་བཙུགས་ ཡོད་པ། ཨིན་རུང་ ཁོ་/མོ་རའི་ ཧེ་མའི་སྲིད་དོན་ཚོགས་པ་ལས་ འཐུས་མི་འགན་དབང་དེ་ ཆ་མེད་གཏང་དགོ།
ཆ༽ འདེམས་ངོ་ཚུ་གིས་ གདམ་ངོའི་ཡིག་ཆ་བཙུགས་ནི།
༡༦. ཁྱད་ཡོན་ལྡན་པའི་སྲིད་དོན་ཚོགས་པ་ལས་ གདམ་ངོ་གྲུབ་པའི་འདེམས་ངོ་ཅིག་གིས་ སྤྱིར་བཏང་བཙག་འཐུའི་དོ་འགྲན་འབད་ནི་ལུ་ ཁོ་/མོའི་ གདམ་ངོའི་ཡིག་ཆ་ཚུ་ སྤྱི་ཟླ་ ༩ པའི་ཚེས་ ༡༧ ལས་ ༢༡ གི་ དྲོ་པའི་ཆུ་ཚོད་ ༩-༣༠ ལས་ ཕྱི་རུའི་ཆུ་ཚོད་ ༤ ཚུན་ འབྲེལ་ཡོད་ངོས་ལེན་ འགོ་དཔོན་ལུ་ཡིག་ཆ་ཚུ་བཙུགས་དགོ།
༡༧. གདམ་ངོའི་ཡིག་ཆས་ཚུ་ ཆ་ཚང་སྦེ་ མིང་རྟགས་བཀོད་དེ་ བདེན་དཔྱད་ཀྱི་མིང་རྟགས་ཐོག་ཆེད་དམིགས་བཀོད་པའི་གཤམ་འཁོད་འབྲི་ཤོག་ནང་ཚུད་དེ་ཡོདཔ་དགོ།
༡༧.༡. གདམ་ངོ་གི་ཡིག་ཆ་དགོས་མཁོའི་ཟུར་སྦྲགས་དང་བཅསཔ་: ངོས་ལེན་འགོ་དཔོན་གྱི་འབྲི་ཤོག་ཨང་ ༦ ཀ་པ་ (ཇི་ཨི)།
༡༧.༢. རྒྱལ་ཡོངས་ཚོགས་འདུའི་ སྤྱིར་བཏང་བཙག་འཐུ་གི་འདེམས་ངོ་ལུ་ ཆ་འཇོག་གྲུབ་པའི་ ངོས་སྦྱོར་: སྲིད་དོན་ཚོགས་པའི་འབྲི་ཤོག་ཨང་ ༣ ཀ་པ་ (ཇི་ཨི)།
༡༧.༣. རྒྱུ་དངོས་གསལ་སྟོན།
༡༧.༤. ཁྲལ་གྱི་ཉོགས་མེད་ལག་ཁྱེར།
༡༧.༥. རྩིས་ཞིབ་ཉོགས་མེད་ལག་ཁྱེར།
༡༧.༦. ཉེན་སྲུང་ཉོགས་མེད་ལག་ཁྱེར།
༡༧.༧. གལ་སྲིད་གཉེན་སྦྱོར་ཨིན་ཚེ་ གཉེན་ཐམ་དང་ གཉེན་སྦྱོར་གྱི་མི་ཁུངས་ངོ་སྤྲོད་ལག་ ཁྱེར་གྱི་འདྲ་བཤུས།
༡༧.༨. འབྲུག་གི་བཙག་འཐུ་ལྷན་ཚོགས་ཀྱིས་ངོ་སྦྱོར་ཐོག་ སྒྲིག་མཐུན་གཙུག་ལག་སློབ་གྲྭའི་ཤེས་ཚད་ལག་ཁྱེར་གྱི་འདྲ་བཤུས།
༡༧.༩. ལྷན་ཁག་/ལས་ཁུངས་/ལས་སྡེ་ལས་འགན་གྲོལ་བཀའ་རྒྱ་ (གལ་སྲིད་འབྲེལ་བ་ཡོད་ཚེ་) དང་
༡༧.༡༠. འབའ་འགན/ཁྲིམས་འདུན་གྱི་ཉོགས་མེད།
༡༨. ཡོངས་འབྲེལ་ (Webpage) ནང་ བཙག་འཐུའི་དོན་ལུ་ ཆ་འཇོག་གྲུབ་ཟེར་གསལ་སྟོན་ འབད་དེ་ཡོད་མི་ སྲུང་སྐྱོབ་ཉོགས་མེད་ཀྱི་གློག་རིག་གདོང་ཤོག་འདི་ པར་བསྐྲུན་འབད་དེ་ དེ་ གི་འདྲ་ གདམ་ངོའི་ཡིག་ཆ་བཙུགས་པའི་དུས་ཚོད་ལུ་ ངོས་ལེན་འགོ་དཔོན་ལུ་སྟོན་དགོ།
༡༩. རྩིས་ཞིབ་ཉོགས་མེད་འདི་ རྒྱལ་གཞུང་རྩིས་ཞིབ་དབང་འཛིན་གྱིས་ བཀོད་སྒྲིག་འབད་དེ་ཡོད་ པའི་ལམ་ལུགས་ལྟར་དུ་ པར་བསྐྲུན་འབད་དེ་ དེ་གི་འདྲ་ གདམ་ངོའི་ཡིག་ཆ་བཙུགས་པའི་ དུས་ ཚོད་ལུ་བཙུགས་དགོ།
༢༠. སྒྲིག་མཐུན་གཙུག་ལག་མཐོ་རིམ་ཤེས་ཚད་ཀྱི་ངོ་སྦྱོར་འདི་ བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༡༧༦ (ང་) དང་ ༡༧༧ (ང་) ༡༧༨(ང) པའི་ རྒྱལ་ཡོངས་ཚོགས་འདུ་ རྒྱལ་ཡོངས་ཚོགས་སྡེ་ ཡང་ན་ ཁྲོམ་དཔོན་གྱི་གོ་གནས་འདེམས་ངོའི་ཤེས་ཚད་ཁྱད་ཡོན་གྱི་དགོས་མཁོའི་གོ་དོན་འགྲེལ་བཤད་ ལག་ལེན་དངོས་འཐབ་ལམ་སྟོན་ ༢༠༡༧ ཅན་མ་དང་ འཁྲིལ་དགོ།
༢༡. རྒྱུ་དངོས་གསལ་སྟོན་གྱི་བདེན་དཔྱད་འདི་ བཙག་འཐུའི་དོ་འགྲན་འབད་མི་འདེམས་ངོ་ཚུའི་ རྒྱུ་ དངོས་གསལ་སྟོན་དབྱེ་ཞིབ་ལམ་སྟོན་ ༢༠༡༨ ཅན་མ་དང་འཁྲིལ་དགོ།
༢༢. འདེམས་ངོ་དེ་ལུ་ ཁྲིམས་ཀྱི་འདུན་ས་ལས་ ཁྲིམས་གཅོད་གྲུབ་སྟེ་ བཙོན་ཁྲིམས་སྨིན་པ་ཡང་ན་ ཁྲིམས་འདུན་གང་རུང་ཅིག་ནང་ ཁོ་/མོ་ལུ་ ཉེས་འགེལ་གྱི་ཡུན་འགྱངས་ རྩོད་གཞི་ཅིག་གི་ཐོ་བཀོད་འབད་དེ་མེད་པའི་ ཁྲིམས་ཀྱི་འཛིན་ཐོའི་བརྟག་ཞིབ་འབད་ནི་དེ་ བཙག་འཐུའི་ ཁྲིམས་ལུགས་ཀྱི་དགོས་མཁོ་ལྟར་དུ་ འབའ་གན་གུར་ མཚན་རྟགས་བཀོད་མི་ རྫོང་ཁག་/དྲུང་ ཁག་ཁྲིམས་ཀྱི་འདུན་སའི་དྲང་དཔོན་ལུ་ཕོག།
ཇ༽ གདམ་ངོའི་བརྟག་ཞིབ།
༢༣. འབྲེལ་ཡོད་ངོས་ལེན་འགོ་དཔོན་གྱིས་ འདེམས་ངོ་ཚུ་གིས་བཙུགས་པའི་ གདམ་ངོའི་ཡིག་ཆ་ཚུ་ བཙག་འཐུ་ལྷན་ཚོགས་ལུ་སྙན་ཞུ་འབད་ཐོག་ བརྟག་ཞིབ་འགོ་འདྲེན་འཐབ་དགོ།
ཉ༽ འདེམས་ངོ་ལས་ཕྱིར་འཐོན་གྱི་མཐའ་མཇུག་ཚེས་གྲངས།
༢༤. འདེམས་ངོ་ལས་ཕྱིར་འཐོན་གྱི་མཐའ་མཇུག་ཚེས་གྲངས་འདི་ སྤྱི་ཚེས་ ༢༤-༩-༢༠༡༨ ཀྱི་ཕྱི་རུའི་ཆུ་ཚོད་ ༥-༠༠ ལུ་ཨིན།
༢༥. འདེམས་ངོ་ལས་ཕྱིར་འཐོན་གྱི་མཐའ་མཇུག་ཚེས་གྲངས་གྲ་སྒྲིག་བཟོ་ཚར་ཞིནམ་ལས་ གདམ་ངོའི་ཆ་འཇོག་གྲུབ་མི་འདེམས་ངོ་ཚུ་ འབྲུག་གི་བཙག་འཐུ་ལྷན་ཚོགས་དང་ འབྲུག་གི་རྒྱང་ བསྒྲགས་ལས་འཛིན་གྱིས་འགོ་འདྲེན་འཐབ་མི་ མི་མང་རྩོད་འགྲན་ནང་ངེས་པར་དུ་བཅའ་མར་གཏོགས་དགོ།
༢༦. འདེམས་ངོ་ཅིག་གིས་ མི་མང་རྩོད་འགྲན་ནང་ལྷོད་མ་ཚུགས་པ་ཅིན་ ངོས་ལེན་འགོ་དཔོན་ལས་ ཡིག་ཐོག་ལུ་སྔ་གོང་ལས་ གནང་བ་ལེན་དགོ། གལ་སྲིད་ འདེམས་ངོ་ཅིག་གིས་རྩོད་འགྲན་ནང་མ་ལྷོད་པ་ཅིན་ ཁོ་/མོ་ ག་འབད་རུང་ བསྐུལ་བསྒྲགས་ཀྱི་མ་དངུལ་ག་ར་ལོག་སྤྲོད་དགོ་པའི་ འཁྲི་བ་འབག་དགོ།
ཏ༽ འདེམས་ངོའི་ཚབ་མ།
༢༧. འབྲུག་གི་བཙག་འཐུའི་བཅའ་ཁྲིམས་ ༢༠༠༨ ཅན་མའི་དོན་ཚན་ ༢༣༣ ལས་ ༢༣༧ པ་དང་ འཁྲིལ་ འདེམས་ངོ་ཆ་མེད་བཏང་བ་ ཡང་ན་ ཚེ་ལས་འདས་པ་ཅིན་ འདེམས་ངོའི་གདམ་ངོ་ཚབ་མ་བཏོན་ནི་ ཡང་ན་ འདེམས་ཁོངས་དེ་ནང་གི་ཚོགས་རྒྱན་ཚེས་གྲངས་ཕར་ཕུད་འབད་དགོ།
ཐ༽ འདེམས་ཁོངས།
༢༨. རྒྱལ་ཡོངས་ཚོགས་འདུའི་འདེམས་ཁོངས་ཚུ་ཡང་:
ད༽ བཙག་འཐུའི་ཐོ་ཡིག།
༢༩. སྤྱི་ཚོགས་ཀྱི་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་ཐོ་ཡིག་གྲ་སྒྲིག་དང་འབྲེལ་བའི་ཆ་བཞག་ཚེས་གྲངས་འདི་ སྤྱི་ཚེས་ ༡-༧-༢༠༡༨ ལུ་ཨིན། དེ་འབདཝ་ལས་ སྤྱི་ ཚེས་ ༡-༧-༢༠༡༨ ཚུན་ལུ་ སྐྱེས་ལོ་ ༡༨ ལང་མི་ཆ་མཉམ་རང་ ཐོ་བཀོད་གྲུབ་པའི་ཚོགས་ རྒྱན་སྐྱུར་མི་ཅིག་སྦེ་ སྐྱེས་ལོ་དམའ་ཚད་ཀྱི་དགོས་མཁོ་ལྡནམ་ཨིན།
༣༠. སྤྱི་ཚེས་ ༢༡-༩-༡༩༩༣ ལུ་ ཡང་ན་ དེའི་སྔ་གོང་སྐྱེས་ཡོད་མི་ཚུ་དང་ སྤྱི་ཚེས་༢༡-༩-༡༩༥༣ ལུ་ ཡང་ན་ དེའི་ཤུལ་ལས་སྐྱེས་ཡོད་མི་ཚུ་ འདེམས་ངོའི་དོན་ལུ་ ཁྲིམས་མཐུན་ལོ་ཚད་ཀྱི་ དགོས་མཁོ་ལྡནམ་ཨིན།
༣༡. དེ་བཟུམ་སྦེ་ སྤྱི་ཚེས་ ༣༠-༦-༢༠༡༧ ལུ་ ཡང་ན་ དེའི་སྔ་གོང་ལུ་འདེམས་ཁོངས་ཅིག་ནང་ མི་ རྩིས་ཀྱི་ཐོ་བཀོད་གྲུབ་ཡོད་མི་ ཚོགས་རྒྱན་སྐྱུར་མི་ཚུ་འདེམས་ཁོངས་དེ་ཁ་ལས་ ཚོགས་རྒྱན་སྐྱུར་མི་ ཡང་ན་ འདེམས་ངོ་ཅིག་འབད་ནི་ལུ་ དུས་ཡུན་དགོས་མཁོ་ཚུལ་མཐུནམ་ཨིན།
༣༢. སྤྱི་ཚོགས་བཙག་འཐུ་ ༢༠༡༨ ཀྱི་ བཙག་འཐུའི་ཐོ་ཡིག་ཟིན་བྲིས་འདི་ སྤྱི་ཚེས་ ༡༢-༨-༢༠༡༨ ནང་འཁོད་ མི་མང་གིས་བརྟག་ཞིབ་འབད་དེ་ ཐོབ་བརྗོད་དང་ དགག་ཆ་བཀོད་ནི་ལུ་ སྤྱི་ཚེས་ ༢-༨-༢༠༡༨ ལས་རང་ བཀྲམ་སྤེལ་འབད་ཚར་ཏེ་ཡོད།
༣༣. འབྲེལ་ཡོད་རྫོང་ཁག་བཙག་འཐུའི་ཡིག་ཚང་གིས་ ཚོགས་རྒྱན་ཉིམ་མ་རན་པའི་ཉིནམ་ཧེ་མམ་ཚུན་ཚོགས་རྒྱན་སྐྱུར་མི་ངོས་འཛིན་འདྲ་པར་ ཧེ་མ་བསྡུ་ལེན་འབད་མ་ཚུགས་མི་ཚུ་ལུ་ ཚོགས་རྒྱན་སྐྱུར་མི་ངོས་འཛིན་འདྲ་པར་དེ་ འཕྲོ་མཐུད་དེ་རང་ བཀྲམ་སྤེལ་འབད་ནི་ཨིན།
༣༤. སྤྱི་ཚོགས་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་མཐའ་དཔྱད་ཐོ་ཡིག་དེ་ སྤྱི་ཚེས་ ༢༣-༨-༢༠༡༨ ནང་འཁོད་པར་བསྐྲུན་འབད་ཐོག་ ངོས་ལེན་འགོ་དཔོན་ཚུ་ལུ་སྤྲོད་དེ་ སྤྱི་ཚེས་ ༢༣-༨-༢༠༡༨ ལུ་ སྲིད་དོན་ཚོགས་པ་/འདེམས་ངོ་ཚུ་ལུ་བྱིན་འོང་།
ན༽ བཙག་འཐུའི་བསྐུལ་བསྒྲགས།
༣༥. འགོ་ཐོག་བཙག་འཐུའི་བསྐུལ་བསྒྲགས་འདི་ འབྲུག་གི་བཙག་འཐུ་ལྷན་ཚོགས་ལས་ དོ་འགྲན་ ཁས་ལེན་ཡི་གུ་ཆ་འཇོག་གྲུབ་པའི་ཤུལ་ལས་ སྲིད་དོན་ཚོགས་པ་/འདེམས་ངོ་ཅིག་གིས་འབད་ཆོག་ ཡང་ན་ སྤྱིར་བཏང་བཙག་འཐུའི་དོན་ལུ་འབད་བ་ཅིན་ འབྲེལ་ཡོད་ངོས་ལེན་འགོ་དཔོན་ གྱིས་ དོ་འགྲན་ཁས་ལེན་ཡི་གུ་ཆ་འཇོག་གྲུབ་པའི་ཤུལ་ལས་ འགོ་བཙུགས་ཆོག།
༣༦. འགོ་ཐོག་བཙག་འཐུའི་བསྐུལ་བསྒྲགས་འདི་ སྲིད་དོན་ཚོགས་པའི་ ཁས་བླངས་གསལ་བསྒྲགས་འཆར་སྣང་ དེ་ལས་ དམིགས་གཏད་ཀྱི་ལཱ་ཚུ་ལུ་ གཞིར་བཞག་ཐོག་འབད་དགོ།
༣༧. འགོ་ཐོག་བཙག་འཐུའི་བསྐུལ་བསྒྲགས་འདི་ སྲིད་དོན་ཚོགས་པའི་ཡིག་ཚང་ལྟེ་བའི་ དབུ་ཁྲིད་ཐོག་ལས་འབད་དགོཔ་དང་ ཆ་འཇོག་གྲུབ་པའི་ འདེམས་ངོའི་ཐོ་ནང་ལས་ འབྲེལ་ཡོད་ངོས་འཛིན་ཡོད་པའི་འདེམས་ངོ་ཚུ་ སྲིད་དོན་ཚོགས་པ་དེ་གིས་ བཙག་འཐུའི་བསྐུལ་བསྒྲགས་ཀྱི་ངོ་ ཚབ་སྦེ་ འདེམས་ཁོངས་རེ་རེ་ནང་བསྐོ་བཞག་འབད་ནི་དང་ དབང་འཛིན་བྱིན་ཆོག།
༣༨. སྲིད་དོན་ཚོགས་པ་/འདེམས་ངོ་ཅིག་གིས་ འབྲེལ་ཡོད་ངོས་ལེན་འགོ་དཔོན་ལས་གནང་བ་གྲུབ་ཐོག་ དེ་གི་འདྲ་ ལྟ་རྟོག་པ་ལུ་བྱིན་ཡོད་པའི་ བཙག་འཐུའི་བསྐུལ་བསྒྲགས་ཀྱི་ལས་འཆར་ལྟར་དུ་ འགོ་འདྲེན་འཐབ་དགོ།
༣༩. ངོས་ལེན་འགོ་དཔོན་གྱིས་ བཙག་འཐུའི་བདེ་སྲུང་མཉམ་རུབ་ཐོག་ འདེམས་ཁོངས་ཀྱི་འཛུལ་སྒོ་ དང་ ནང་འཁོད་ མི་དང་ འགྲུལ་འཁོར་ རྒྱུ་དངོས་ཚུ་ སྔོན་འགོག་དང་ ཞིབ་དཔྱད་ ཡང་ན་གནང་བ་མེད་པའི་མི་ངོ་དང་ ཡིག་ཆ་ ཏི་རུ་ ཆང་ གོ་མཚོན་ མདེའུ་དང་ བཀག་དམ་གྱི་ཅ་ དངོས་ཚུ་ ཧང་སྟོང་མར་ཞིབ་དཔྱད་ འགོ་འདྲེན་འཐབ་དགོ།
༤༠. བཙག་འཐུའི་ངོ་ཚབ་ཚུ་གིས་ ཕྱིར་བཤོལ་བཞག་པའི་ལཱ་བྱ་ ཆ་མཉམ་གྱི་འཁྲི་བ་དང་ རང་སོའི་ སྲིད་དོན་ཚོགས་པའི་ ལས་བྱེདཔ་དང་ རྒྱབ་སྐྱོར་པ་ཚུ་གིས་ སྒྲིག་པའི་ཀུན་སྤྱོད་ཀྱི་འགན་ཁུར་ ཚུ་སྲིད་དོན་ཚོགས་པ་/འདེམས་ངོ་ཅིག་ལུ་ཕོག་དགོ།
འདེམས་ངོ་ཆ་མཉམ་གྱིས་ མི་མང་གསལ་བཤད་འབད་ནི་ལུ་ སྤྱི་སྙོམ་འཛོམས་འདུ།
༤༡. ངོས་ལེན་འགོ་དཔོན་ ཡང་ན་ ཞིབ་རོགས་ངོས་ལེན་འགོ་དཔོན་གྱིས་ འབྲེལ་ཡོད་བཙག་ འཐུའི་འགོ་འདྲེན་པ་ཚུ་དང་ བདེ་སྲུང་མཉམ་འབྲེལ་པ་ཚུ་དང་གཅིག་ཁར་ གྲོས་བསྟུན་ཐོག་རྒེད་འོག་/སྤྱི་འོག་/རྫོང་ཁག་ཁྲོམ་སྡེ་རེ་རེ་བཞིན་དུའི་ནང་ ཚོགས་རྒྱན་སྐྱུར་མི་ཚུ་ སྲིད་དོན་ཚོགས་པ་/འདེམས་ངོ་རེ་རེ་ བཞིན་གྱི་གསལ་བཤད་ཉན་ནི་ལུ་ འགོ་ཐོག་བཙག་འཐུ་དང་ སྤྱིར་ བཏང་བཙག་འཐུ་གཉིས་ཆ་རའི་སྐབས་ རྒེད་འོག་ ཡང་ན་ རྫོང་ཁག་/ཁྲོམ་སྡེ་ནང་ འཛོམས་ འདུ་ཐེངས་མང་རབས་ཅིག་ནང་ སོ་སོར་སྦེ་ ཡང་ བསྐྱར་དུ་འོང་དགོ་པའི་ བྱ་སྟབས་མ་ བདེཝ་ཚུ་བཀག་ཐབས་ལུ་ དོ་འགྲན་འབད་མི་ སྲིད་དོན་ཚོགས་པ་/འདེམས་ངོ་ཚུ་གིས་ཚོགས་རྒྱན་སྐྱུར་མི་ཚུ་ལུ་ གསལ་བཤད་འབད་ནི་གི་གོ་སྐབས་ འདྲ་མཉམ་ཐོབ་ཐབས་ལུ་ སྤྱི་སྙོམ་ འཛོམས་འདུའི་གྲ་སྒྲིག་འབད་དགོ།
༤༢. སྤྱི་སྙོམ་འཛོམས་འདུ་འདི་ བཙག་འཐུའི་བསྐུལ་བསྒྲགས་ཀྱི་དོན་ལུ་ སྤྱི་སྙོམ་འཛོམས་འདུའི་འགོ་ འདྲེན་ལམ་སྟོན་སྒྲིག་ཡིག་ ༢༠༡༨ ཅན་མ་དང་འཁྲིལ་ འགོ་འདྲེན་འཐབ་དགོ།
མི་མང་འཛོམས་འདུ་གཞན་ ཁྱིམ་སྒོ་བཤལ་ཏེ་བསྐུལ་བསྒྲགས་འབད་ནི་ ཡང་ན་ རུ་སྒྲིག་ཚུ།
༤༣. མི་མང་འཛོམས་འདུ་ ཁྱིམ་སྒོ་བཤལ་ཏེ་བསྐུལ་བསྒྲགས་འབད་ནི་ ཡང་ན་ རུ་སྒྲིག་འབད་ནི་ཚུ་ གི་རིགས་ ག་ཅི་རང་འབད་རུང་ ཁྲིམས་ཀྱི་དགོངས་དོན་དང་ ཀུན་སྤྱོད་རྣམ་གཞག་ཚུ་དང་འཁྲིལ་ཏེ་ བསྐུལ་བསྒྲགས་ཀྱི་ལས་འཆར་ལྟར་དུ་འབད་དགོཔ་དང་ འགྲུལ་འཁོར་ལག་ལེན་ འཐབ་ནི་ཚུ་ ངོས་ལེན་འགོ་དཔོན་ལས་གནང་བ་ལེན་དགོ།
༤༤. ཁྱིམ་སྒོ་བཤལ་ཏེ་ བསྐུལ་བསྒྲགས་འབད་ནི་དེ་ དྲོ་པའི་ཆུ་ཚོད་ ༦-༠༠ ཤུལ་མ་དང་ ཕྱི་རུའི་ཆུ་ ཚོད་ ༦-༠༠ ཧེ་མ་རྐྱངམ་ཅིག་འགོ་འདྲེན་འཐབ་ཆོག།
ཚུལ་མཐུན་མེན་པའི་དངུལ་སྤྲོད་ལེན།
༤༥. དངུལ་ཁང་གི་གཙུག་སྡེ་ཆ་མཉམ་གྱིས་རང་ བཙག་འཐུའི་དོ་འགྲན་འབད་མི་ སྲིད་དོན་ཚོགས་པ་ཡང་ན་ འདེམས་ངོ་ཅིག་གི་རྩིས་ཁྲ་རྩིས་ཏེ་ ཚུལ་མཐུན་མེན་པའི་ མ་དངུལ་སྤྲོད་ལེན་འབྱུང་ཡོད་པའི་རིམ་པ་ཚུ་མཐོང་ཚེ་ བཙག་འཐུ་ལྷན་ཚོགས་ལུ་སྙན་ཞུ་འབད་དགོ།
ངོ་ཚབ་ ཡང་ན་ རྒྱབ་སྐྱོར་པ་ཚུའི་ཀུན་སྤྱོད།
༤༦. སྲིད་དོན་ཚོགས་པ་དང་ འདེམས་ངོ་ཅིག་གི་ངོ་ཚབ་ ཡང་ན་ རྒྱབ་སྐྱོར་པ་ཚུ་གིས་ ཁྲིམས་ མཐུན་གྱི་བཙག་འཐུ་དང་འབྲེལ་བའི་ ལཱ་རིགས་ཚུ་ལུ་བར་དཀྲོགས་འབད་དེ་ བཙག་འཐུའི་སྒྲིགས་དང་ ཁྲིམས་ཚུ་ལུ་ གནོད་རྐྱེན་ལུ་འགྱུར་བའི་འབྱུང་རྐྱེན་ཚུ་འཐོན་ཚེ་ དེ་གི་ཁག་འགན་དང་ འགན་འཁྲི་འདི་ སྲིད་དོན་ཚོགས་པ་ ཡང་ན་ འདེམས་ངོ་ལུ་ཕོག།
རིན་མེད་བཀྲམ་སྤེལ་ཚུ་མ་ཆོགཔ།
༤༧. རྒྱལ་ཡོངས་ཚོགས་འདུའི་བཙག་འཐུ་ལུ་ དོ་འགྲན་འབད་མི་ སྲིད་དོན་ཚོགས་པ་/འདེམས་ངོ་ དེ་ལས་ འབྲེལ་ཡོད་ཆ་མཉམ་གྱིས་རང་ བཙག་འཐུའི་བསྐུལ་བསྒྲགས་ཀྱི་ འཛོམས་འདུ་ནང་འོང་མི་ མི་མང་སྤྱིར་བཏང་ ཡང་ན་ ཚོགས་རྒྱན་སྐྱུར་མི་ཚུ་ལུ་ བཟའ་འཐུང་ ཡང་ན་ ཁམས་ གསོའི་བཞེས་རྫས་ དངུལ་རྐྱང་ ཁྱོསམ་ ཡང་ན་ གསོལ་ར་སོགས་བྱིན་མི་ཆོགཔ་མ་ཚད་ ཁེན་ཇ་ (T-Shirts) དང་ ཞྭམོ (Caps) ལ་སོགས་པ་ཚུ་ བཀྲམ་མི་ཆོག།
འདས་པའི་ཆེད་བརྗོད་ ཡང་ན་ འདས་པའི་ལཱ་ཤུལ།
༤༨. སྲིད་དོན་ཚོགས་པ་ འདེམས་ངོ་ རྒྱལ་གཞུང་ ཡང་ན་ གཞུང་མིན་ལས་སྡེའི་དབང་འཛིན་ ལས་ཚོགས་ ཡང་ན་ ངོ་རྐྱང་ག་གིས་རང་འབད་རུང་ དོ་འགྲན་འབད་མི་འདེམས་ངོ་ཅིག་ རྒྱལ་གཞུང་ ཡང་ན་ སྤྱི་གཡོག་ནང་སྡོད་རིང་ འདས་པའི་གྲུབ་འབྲས་ཀྱི་ བསྟོད་བསྔགས་བརྐྱབ་པ་ ཡང་ན་ ངོ་བསྟོད་ཀྱི་བརྡ་ལུ་མཚོན་པའི་ མཐོང་ཐོས་ ཡང་ན་ གློག་བརྙན་གྱི་ཆ་ཤས་ བཟོ་བསྐྲུན་ཚུ་སྟོན་མི་ཆོགཔ་མ་ཚད་ ཡིག་ཐོག་ ཡང་ན་ པར་རིས་ཅན་གྱི་བཟོ་བཀོད་ ཡང་ན་ གཞན་འདེམས་ ངོའི་གསལ་སྟོན་གྱི་ རྣམ་གཞག་གང་རུང་ཅིག་ གསལ་སྟོན་/བཀྲམ་སྤེལ་ ལ་སོགས་པ་ཚུ་འབད་མི་ཆོག།
སྤྱི་ཚོགས་ཀྱི་འཐུས་མི་ཅིག་གིས་འགྲོ་འགྲུལ་ ཡང་ན་ གཞུང་འབྲེལ་བལྟ་སྐོར་འབད་མ་ཆོགཔ།
༤༩. སྤྱི་ཚོགས་ཀྱི་འཐུས་མི་ཅིག་གིས་ གལ་སྲིད་ ཁོ་/མོ་རང་ འགྲེམ་ཐོག་རྒྱན་ཤོག་གི་མཐུན་རྐྱེན་ ལག་ལེན་མི་འཐབ་ནི་ཨིནམ་ལུ་ གྲོས་ཐག་ཆོད་པ་ཅིན་ ཚོགས་རྒྱན་ཉིམ་ལུ་ ཚོགས་རྒྱན་ བསྐྱུར་བར་མ་གཏོགས་ རྒྱལ་ཡོངས་ཚོགས་འདུ་གི་བཙག་འཐུའི་དུས་ཡུན་སྐབས་ལུ་ རང་སོའི་སྡོད་གནས་ངོ་མ་གི་ས་གནས་ལས་བརྒལ་ཏེ་ འདེམས་ཁོངས་ག་ཏེ་ཡང་འགྲོ་འགྲུལ་ ཡང་ན་གཞུང་འབྲེལ་གྱི་བལྟ་སྐོར་ཚུ་འཐབ་མི་ཆོག། གལ་སྲིད་ འདེམས་ཁོངས་ནང་ལུ་ བྱ་ཐབས་མེད་ པའི་འགྲོ་འགྲུལ་འབད་དགོཔ་འབྱུང་ཚེ་ ཁོ་/མོ་གིས་ འབྲེལ་ཡོད་ངོས་ལེན་འགོ་དཔོན་ལུ་སྙན་ཞུ་འབད་དགོ།
ལས་འགན་ བརྡ་མཚོན་ ངོ་རྟགས་ ཡང་ན་ མཚན་རྟགས་ལག་ལེན་འཐབ་མ་ཆོགཔ།
༥༠. འདེམས་ངོ་ག་གིས་རང་འབད་རུང་ འདས་པའི་རིང་ལུ་ ལས་འགན་འཆང་ཡོད་པའི་ མིང་གནས་ བདག་འགན་ གོ་གནས་ བཀབ་ནེ་ དཔའ་རྟགས་ ཡང་ན་ མི་ངོ་བོ་ ཡང་ན་ འགྲུལ་འཁོར་ གུར་བརྡ་མཚོན་ ངོ་རྟགས་ ཡང་ན་ མཚན་རྟགས་ཚུ་དང་ ཡང་ན་ འདེམས་ངོ་ ངོ་ཚབ་ རྒྱབ་ སྐྱོར་པ་ཚུ་གིས་ བསྐུལ་བསྒྲགས་དུས་ཡུན་སྐབས་ལུ་ མི་ངོའི་ཁེ་ཕན་གྱི་དོན་ལུ་ ལག་ལེན་འཐབ་ནི་གི་རིགས་ཚུ་འཐབ་མི་ཆོག།
༥༡. ངོས་ལེན་འགོ་དཔོན་གྱི་ཡིག་ཚང་དང་ བཙག་འཐུའི་ལས་སྒོ་འཐབ་སའི་ས་གནས་ཚུ་ བཀབ་ནེ་ /རགས་ཅུ་ དང་ དཔའ་རྟགས་/རྒྱན་རྟགས་ སྒྲིག་དགོ་པའི་དགོས་མཁོ་མེད་སའི་ས་གནས་ལུ་ སྒྲིག་ཐབས་སྟོན་དགོ།
ཚོགས་རྒྱན་ཉིམ་མ་རན་པའི་ཆུ་ཚོད་ ༤༨ སྔ་གོང་ བཙག་འཐུའི་བསྐུལ་བསྒྲགས་མཇུག་བསྡུ།
༥༢. བཙག་འཐུའི་བསྐུལ་བསྒྲགས་འདི་ ཚོགས་རྒྱན་འགོ་བཙུགས་ནི་ལུ་ ཆུ་ཚོད་གཏན་འཁེལ་སྒྲིག་ཡོད་པའི་ ཆུ་ཚོད་ ༤༨ སྔ་གོང་ལུ་མཇུག་བསྡུ་དགོ།
བཙག་འཐུའི་བསྐུལ་བསྒྲགས་མ་དངུལ།
༥༣. འགོ་ཐོག་བཙག་འཐུའི་དོ་འགྲན་འབད་མི་སྲིད་དོན་ཚོགས་པ་ཅིག་གིས་ བཙག་འཐུའི་བསྐུལ་ བསྒྲགས་ཀྱི་ཟད་གྲོན་འདི་ འདེམས་ཁོངས་རེ་ལུ་དངུལ་ཀྲམ་ ༡༥༠,༠༠༠/- ཐམ་པའི་ཁྱད་ཚད་ དང་ལྡནམ་སྦེ་འཐོབ་དགོ།
༥༤. འགོ་ཐོག་བཙག་འཐུའི་ དོ་འགྲན་འབད་མི་གི་ འདེམས་ངོ་ཅིག་གིས་ བཙག་འཐུའི་བསྐུལ་ བསྒྲགས་ཀྱི་མ་དངུལ་འདི་ བཙག་འཐུ་ལྷན་ཚོགས་ལས་ མཐོ་ཚད་གཏན་འཁེལ་བཟོ་སྟེ་ མི་ མང་ལུ་བརྡ་འཕྲིན་སྤེལ་ཡོད་མི་ནང་ རྒྱལ་ཁམས་ཀྱི་མི་དམངས་བསྐུལ་བསྒྲགས་མ་དངུལ་སྦེ་ དངུལ་ཀྲམ་ ༡༥༠,༠༠༠/- ཐམ་པ་བྱིན་ཡོད་མི་དང་ གནང་བ་ཡོད་པའི་ཐོན་ཁུངས་ཐོག་བསྡུ་ གསོག་འབད་ཡོད་པའི་ སྲིད་དོན་ཚོགས་པ་དེ་གི་མ་དངུལ་ནང་ལས་ དངུལ་ཀྲམ་ ༡༥༠,༠༠༠/-ཐམ་པ་ཚུན་སྦེ་ བཙག་འཐུའི་བསྐུལ་བསྒྲགས་ ཟད་གྲོན་གྱི་མཐོ་ཚད་དེ་ དངུལ་ཀྲམ་ ༣༠༠,༠༠༠-༠༠ ཐམ་པ་བཀོད་ཡོད་མི་ལས་ བརྒལ་གཏང་མི་ཆོག།
༥༥. སྤྱིར་བཏང་བཙག་འཐུའི་དོ་འགྲན་འབད་མི་སྲིད་དོན་ཚོགས་པ་ཅིག་གིས་ བཙག་འཐུའི་བསྐུལ་ བསྒྲགས་ཀྱི་ཟད་གྲོན་འདི་ འདེམས་ཁོངས་རེ་ལུ་དངུལ་ཀྲམ་ ༡༥༠,༠༠༠/- ཐམ་པ་རེ་ བཙག་ འཐུ་ལྷན་ཚོགས་ཀྱིས་ བཙག་འཐུའི་བསྐུལ་བསྒྲགས་མ་དངུལ་ བསྐྱར་བཟོ་འབད་མི་དང་འཁྲིལ་ ཨིན།
༥༦. སྤྱིར་བཏང་བཙག་འཐུའི་དོ་འགྲན་འབད་མི་འདེམས་ངོ་ཅིག་གིས་ བཙག་འཐུའི་བསྐུལ་བསྒྲགས་ཀྱི་ མ་དངུལ་འདི་ བཙག་འཐུ་ལྷན་ཚོགས་ལས་ མཐོ་ཚད་གཏན་འཁེལ་བཟོ་སྟེ་ མི་མང་ལུ་བརྡ་ འཕྲིན་སྤེལ་ཡོད་མི་ནང་ རྒྱལ་ཁམས་ཀྱི་མི་དམངས་བསྐུལ་བསྒྲགས་མ་དངུལ་སྦེ་དངུལ་ཀྲམ་༡༥༠,༠༠༠/- ཐམ་པ་བྱིན་ཡོད་མི་དང་ གནང་བ་ཡོད་པའི་ཐོན་ཁུངས་ཐོག་བསྡུ་གསོག་འབད་ཡོད་པའི་སྲིད་དོན་ཚོགས་པའི་འདིའི་མ་དངུལ་ནང་ལས་ དངུལ་ཀྲམ་ ༡༥༠,༠༠༠/- ཐམ་པ་ཚུན་སྦེ་ བཙག་འཐུའི་བསྐུལ་བསྒྲགས་ཟད་གྲོན་གྱི་མཐོ་ཚད་དེ་ དངུལ་ཀྲམ་ ༣༠༠,༠༠༠-༠༠ ཐམ་པ་བཀོད་ཡོད་མི་ལས་ བརྒལ་གཏང་མི་ཆོག།
༥༧. ཟད་གྲོན་མཐོ་ཚད་མ་དངུལ་འདི་ རྒྱལ་ཁམས་ལས་ ཏི་རུ་མེན་པའི་ཞལ་འདེབས་མ་བརྩི་བར་འབྲུག་གི་བཙག་འཐུ་ལྷན་ཚོགས་ཀྱིས་ མི་དམངས་བཙག་འཐུའི་མ་དངུལ་བཅའ་ཁྲིམས་ ༢༠༠༨ ཅན་མའི་ མི་དམངས་མ་དངུལ་བཅའ་ཡིག་དང་སྒྲིགས་གཞི་དང་ ཐབས་བྱུས་ལག་ལེན་དང་འབྲེལ་བའི་ བཙག་འཐུའི་བརྡ་དོན་ལམ་སྟོན་ ༢༠༡༨ ཅན་མ་ལྟར་ཨིན།
༥༨. སྲིད་དོན་ཚོགས་པ་དང་ འདེམས་ངོ་ཚུ་གིས་ མ་དངུལ་ཚུ་ གནང་བ་ཡོད་མི་ཚུ་ལས་ མཐོ་ཚད་བཀོད་མི་དང་འཁྲིལ་ནི་མ་གཏོགས་ གཞན་ཐད་ཀར་ ཡང་ན་ ཐད་ཀར་མེན་པར་ལེན་ནི་ ཡང་ན་ བཙག་འཐུའི་དོན་ལུ་ ཐད་ཀར་ ཡང་ན་ ཐད་ཀར་མེན་པའི་ཐོག་ལས་གཏང་མི་ཆོག།
བཙག་འཐུའི་བསྐུལ་བསྒྲགས་ཟད་གྲོན་སྙན་ཞུ།
༥༩. འགོ་ཐོག་བཙག་འཐུའི་སྐབས་ལུ་ འདེམས་ཁོངས་རེ་རེ་ནང་ སྲིད་དོན་ཚོགས་པ་ཅིག་དང་ སྤྱིར་བཏང་བཙག་འཐུའི་སྐབས་ལུ་ འདེམས་ངོ་ཅིག་གིས་ ཁོ་/མོ་རའི་ བརྟག་ཞིབ་ཀྱི་དོན་ལུ་ རྒྱལ་ཡོངས་ལྟ་རྟོག་པ་ལུ་ བདུན་རིམ་བཞིན་དུ་ བསྐུལ་བསྒྲགས་ཀྱི་ཟད་འགྲོའི་རྩིས་ཁྲ་ཚུ་གི་སྙན་ཞུ་ ཕུལ་དགོཔ་དང་ བཙག་འཐུའི་ཟད་གྲོན་གྱི་སྙན་ཞུ་དེ་ ཆེད་དམིགས་བཀོད་པའི་བྱ་རིམ་དང་འཁྲིལ་ཏེ་ བཙག་འཐུའི་གྲུབ་འབྲས་གསལ་བསྒྲགས་འབད་ཚར་བའི་ ཉིན་གྲངས་སུམ་ཅུའི་ནང་འཁོད་ཕུལ་དགོ་ བཙག་འཐུ་གྲུབ་རུང་ མ་གྲུབ་རུང་ ཟད་གྲོན་གྱི་སྙན་ཞུ་ཕུལ་མ་ཚུགས་པ་ཅིན་ སྲིད་དོན་ཚོགས་པའི་མིང་འདི་ སྲིད་དོན་ཚོགས་པའི་ཐོ་དེབ་ལས་ ཕྱིར་བཏོན་འབད་ནི་དང་བཙག་འཐུ་གྲུབ་པའི་གོ་གནས་ཀྱི་ འཐུས་མི་ལས་ཆ་མེད་འགྱོ་ནི་དང་ མ་འོངས་པའི་བཙག་འཐུ་ནང་ འདེམས་ངོའི་ཁྱད་ཚད་མེདཔ་སྦེ་འགྱུར་འོང་།
མི་མང་རྩོད་འགྲན།
༦༠. འགོ་ཐོག་བཙག་འཐུའི་སྐབས་ལུ་ དོ་འགྲན་འབད་མི་ སྲིད་དོན་ཚོགས་པ་ཚུ་གི་བར་ན་གོ་རིམ་དང་པའི་སྐབས་ སྲིད་དོན་ཚོགས་པའི་ལྟ་བ་གི་སྐོར་ལས་དང་ གོ་རིམ་གཉིས་པ་ལུ་ ཁས་ བླངས་ཀྱི་གནད་དོན་ཐོག་ལུ་སྦེ་ མི་མང་རྩོད་འགྲན་རིམ་ཐེངས་གཉིས་འགོ་འདྲེན་འཐབ་དགོ།
༦༡. འགོ་ཐོག་བཙག་འཐུའི་མི་མང་རྩོད་འགྲན་འདི་ འབྲུག་གི་བཙག་འཐུ་ལྷན་ཚོགས་དང་ འབྲུག་རྒྱང་བསྒྲགས་ལས་འཛིན་གྱིས་ རྒྱལ་ས་ལུ་གྲ་སྒྲིག་འབད་ནི་ཨིན།
༦༢. སྤྱིར་བཏང་མི་མང་རྩོད་འགྲན་འདི་ འབྲེལ་ཡོད་རྫོང་ཁག་གི་བཙག་འཐུ་འགོ་དཔོན་དང་ འབྲུག་རྒྱང་བསྒྲགས་ལས་འཛིན་གྱིས་འགོ་འདྲེན་འཐབ་ནི་ཨིན།
༦༣. རྩོད་འགྲན་འདི་ རྒྱལ་ཡོངས་ཚོགས་འདུའི་ མི་མང་རྩོད་འགྲན་འགོ་འདྲེན་ལམ་སྟོན་ ༢༠༡༨ ཅན་མ་ལྟར་དུ་ འགོ་འདྲེན་འཐབ་དགོ།
པ༽ སྲིད་དོན་ལས་ཁྱད་འཕགས་ཐོག་ཞུགས་དགོཔ་དང་ སྲིད་དོན་དང་འབྲེལ་མེད།
ཆོས་ཕྱོགས་དང་ འབྲེལ་བའི་ལས་དོན།
༦༤. བཙག་འཐུ་ལྷན་ཚོགས་ཀྱིས་ སྔར་ལས་བརྡ་འཕྲིན་སྤེལ་ཡོད་པའི་ མི་མང་བསླབ་སྟོན་ཨང་ ཨི་ སི་བི་ (བརྡ་བརྒྱུད-༧)༢༠༡༧/༢༤༢༦ སྤྱི་ཚེས་ ༤-༣-༢༠༡༧ ཅན་མ་དང་འཁྲིལ་ བཙག་འཐུའི་དུས་ཡུན་སྐབས་ལུ་ མི་མང་སྤུང་འཛོམས་དང་འབྲེལ་བའི་ ཆོས་ཕྱོགས་ཀྱི་ལས་དོན་ཚུ་ འགོ་འདྲེན་འཐབ་མི་ཆོག། རྫོང་བདག་འདི་ འབྲེལ་ཡོད་རྫོང་ཁག་གི་ བཙག་འཐུའི་འགོ་འདྲེན་སྤྱི་ ཁྱབ་ཨིནམ་ལས་ ཁོང་རའི་ཁྱབ་དབང་འོག་ལུ་ ལས་དོན་གཞན་གྱི་གནང་བ་སྤྲོད་ནིའི་མཐའ་དཔྱད་དབང་འཛིན་ཨིན།
༦༥. སྒེར་གྱི་ཆོས་ཕྱོགས་ཀྱི་དྲག་པོའི་ལས་དོན་དང་འབྲེལ་བའི་ གཏོར་ཟློག་ གཏོར་འཕང་ལ་སོགས་ པའི་ལག་ལེན་དང་ རིམ་འགྲོ་ཚུ་ དམིགས་བསལ་གྱིས་ འདེམས་ངོ་ཚུ་དང་ ཡང་ན་ ངོ་ཚབ་དེ་ལས་ རྒྱབ་སྐྱོར་པ་ཚུ་གིས་འབད་མི་ཆོག།
༦༦. ཆོས་སྒོར་ཞུགས་མི་ཚུ་གིས་ བཙག་འཐུའི་ཚོགས་རྒྱན་ནང་ གྲལ་གཏོགས་མི་འབད་ནི་ཨིནམ་མ་ཚད་ ཐད་ཀར་ ཡང་ན་ ཐད་ཀར་མིན་པའི་གྲལ་གཏོགས་ ཡང་ན་ བཙག་འཐུའི་དོ་འགྲན་འབད་མི་འདེམས་ངོ་ག་འབད་རུང་ཅིག་ལུ་ རྒྱབ་སྐྱོར་ ལྡོག་ཕྱོགས་ ཡང་ན་ མ་བཏུབ་པའི་གོ་ དོན་ལུ་འགྱུར་བའི་ གཞི་གནད་ལུ་ཐུག་བཅུག་ནི་མི་འོང་།
ཆོས་སྡེ་ལས་ཚོགས་དང་ ཞི་བའི་མི་སྡེ་ལས་ཚོགས་ བཙག་འཐུ་དང་འབྲེལ་བའི་ལས་སྡེ་ཚུ།
༦༧. ཆོས་སྡེའི་ལས་ཚོགས་དང་ ཞི་བའི་མི་སྡེ་ལས་ཚོགས་ བཙག་འཐུ་དང་འབྲེལ་བའི་ལས་སྡེ་ཚུ་ གིས་ ཐད་ཀར་ ཡང་ན་ ཐད་ཀར་མེན་པའི་གྲལ་གཏོགས་ ཡང་ན་ བཙག་འཐུའི་དོ་འགྲན་ འབད་མི་འདེམས་ངོ་ག་འབད་རུང་ཅིག་ལུ་ རྒྱབ་སྐྱོར་ ལྡོག་ཕྱོགས་ ཡང་ན་ མ་བཏུབ་པའི་གོ་ དོན་ལུ་འགྱུར་བའི་ དོགས་གཞི་ལུ་ཐུག་བཅུག་ནི་མི་འོང་།
ཞི་གཡོགཔ།
༦༨. ལས་དོན་ལྟ༌རྟོག༌འབད༌མི༌ལྟ༌རྟོག༌པ་ ཡང༌ན༌ བརྟག༌ཞིབ༌འབད༌མི་བཙག༌འཐུའི༌སྒྲིག་གཡོག་རྒྱུགས༌མི༌ཞི༌གཡོགཔ༌ཚུ༌མེན་པའི༌ གཞན༌ཞི་གཡོགཔ་ཚུ་གིས་ ཞི་གཡོག་གི་ཁྲིམས་ལུགས་ཚུ་ནང་ ཆེད་དམིགས་བཀོད་དེ་ཡོད་ན་མ་གཏོགས་ དེ་མིན་རང་སོའི་ཚོགས་རྒྱན་འདི་ ངོས་འཛིན་གྲུབ་པའི་ས་ཁོངས་ནང་ མི་ངོ་འབད་འགྱོ་སྟེ་ ཚོགས་རྒྱན་བསྐྱུར་ནི་དང་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ ཡང་ན་ འགྲེམ་ཐོག་ཚོགས་རྒྱན་བསྐྱུར་ནི་མ་གཏོགས་ བསྐུལ་བསྒྲགས་ ཀྱི་ལས་རིམ་ ཡང་ན་ ཞལ་འཛོམས་ཚུ་ནང་བཅའ་མར་གཏོགས་ནི་ ཡང་ན་ བཅར་ཞུགས་ཚུ་འབད་མི་ཆོག།
མི་སྡེ་འགོ་ཁྲིདཔ།
༦༩. མི་སྡེ་འགོ་ཁྲིདཔ་ཚུ་གིས་ བཙག་འཐུའི་དབང་འཛིན་གྱིས་ ཆེད་དམིགས་བཀོད་པའི་དགོས་ མཁོའི་ལས་དོན་ལས་འགལ་ཏེ་ ཐད་ཀར་ ཡང་ན་ ཐད་ཀར་མིན་པའི་གྲལ་གཏོགས་ ཡང་ན་བཙག་འཐུའི་དོ་འགྲན་འབད་མི་ཚོགས་པ་/ཡང་ན་ འདེམས་ངོ་ག་འབད་རུང་ཅིག་ལུ་ རྒྱབ་སྐྱོར་ཡང་ན་ ལྡོག་ཕྱོགས་ ཡང་ན་ མ་བཏུབ་པའི་གོ་དོན་ལུ་འགྱུར་བའི་ དོགས་གཞི་ལུ་ཐུག་བཅུག་ ནི་མི་འོང་།
ཕ༽ འགྲེམ་ཐོག་རྒྱན་ཤོག།
༧༠. འགྲེམ་ཐོག་རྒྱན་ཤོག་བྱ་རིམ་གྱི་ལས་འཆར་འདི་ གོང་འཁོད་བཙག་འཐུའི་ལས་འཆར་དང་ དེ་མ་ཚད་ སྤྱི་ཚོགས་གསུམ་པའི་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུ་འགོ་འདྲེན་ཐབས་ལམ་ནང་ ཁ་གསལ་བཀོད་ཡོད་མི་ལྟར་འབད་དགོ།
༧༡. འགྲེམ་ཐོག་ཚོགས་རྒྱན་སྐྱུར་མི་སྦེ་ ཐོ་བཀོད་གདམ་ཁ་རྐྱབ་པའི་སྐབས་དང་ འགྲེམ་ཐོག་ཚོགས་ རྒྱན་སྐྱུར་མིའི་ཐོ་སྤྲོདཔ་ད་ འགྲེམ་ཐོག་རྒྱན་ཤོག་ལམ་ལུགས་དེ་ཡང་ སྤྱིར་བཏང་འགྲེམ་ཐོག་ཚོགས་རྒྱན་ཐབས་ལམ་དང་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ འགྲུལ་སྐྱོད་ཚོགས་ རྒྱན་སྡེ་ཚན་ཚུ་ཚུད་དགོ།
༧༢. འགྲེམ་ཐོག་ཚོགས་རྒྱན་སྐྱུར་མིའི་ཁྱད་ཚད་ལྡན་མི་ཚུ་གིས་ འགྲེམ་ཐོག་རྒྱན་ཤོག་བཙུགས་ནི་གི་རེ་འདོད་ཡོད་པ་ཅིན་ འབྲུག་གི་བཙག་འཐུ་ལྷན་ཚོགས་དང་གཅིག་ཁར་ སྤྱི་ཚེས་ ༢༤-༨-༢༠༡༨ ནང་འཁོད་ ཐོ་བཀོད་འབད་དགོ།
༧༣. འགྲེམ་ཐོག་ཚོགས་རྒྱན་སྐྱུར་མི་ཚུ་གིས་ སྤྱིར་བཏང་འགྲེམ་ཐོག་ཚོགས་རྒྱན་ཐབས་ལམ་གྱི་དོན་ ལས་ གདམ་ཁ་རྐྱབ་མི་ལུ་ཐོ་བཀོད་འབད་མི་ ཁོ་/མོ་རའི་ འགྲེམ་ཐོག་ཁ་བྱང་བྱིན་མི་དང་འཁྲིལ་ ངོས་ལེན་འགོ་དཔོན་ལས་ འགྲེམ་ཐོག་ཚོགས་རྒྱན་ཆ་ཚང་ཐོབ་མི་དེ་གུར་ ངོ་རྟགས་བཀལ་ཞིནམ་ལས་ ཐད་ཀར་དུ་ངོས་ལེན་འགོ་དཔོན་ལུ་ འཕྲལ་མགྱོགས་བསྐྱལ་དགོ།
༧༤. འགྲེམ་ཐོག་ཚོགས་རྒྱན་སྐྱུར་མི་ཅིག་གིས་ འགྲེམ་ཐོག་གྱི་ཁ་བྱང་བསྒྱུར་བཅོས་ ཡང་ན་ སྤྱིར་ བཏང་རྒྱན་ཤོག་གི་ཐབས་ལམ་སྤྱོད་ནིའི་རེ་འདོད་མེད་མི་དང་ དེ་གི་ཚབ་ལུ་ སྟབས་བདེ་ཁྱད་ཀྱི་ལྷན་ཐབས་ས་ཁོངས་ཀྱི་གདམ་ཁ་ ཡང་ན་ ཚོགས་རྒྱན་ཉིམ་ལུ་ ཚོགས་རྒྱན་ས་ཁོངས་ལུ་ མི་ ངོམ་སྦེ་ཚོགས་རྒྱན་སྐྱུར་བ་ཅིན་ ཁོ་/མོ་ ག་འབད་རུང་ ངོས་ལེན་འགོ་དཔོན་ལུ་བརྡ་དོན་འཕྲོད་དགོ། དེ་བཟུམ་ཞུ་བ་འབད་མིའི་ ཚོགས་རྒྱན་སྐྱུར་ནིའི་ཁ་གསལ་གྱི་བསྒྱུར་བ་ཡོད་པ་ཅིན་ འབྲེལ་ཡོད་ངོས་ལེན་འགོ་དཔོན་ལུ་ སྤྱི་ཚེས་ ༢༢-༨-༢༠༡༨ ལུ་ འགོ་ཐོག་བཙག་འཐུ་དང་ སྤྱིར་བཏང་བཙག་འཐུ་དེ་ སྤྱི་ཚེས་ ༢༤-༩-༢༠༡༨ ནང་འཁོད་ ལྷོད་དགོ།
༧༥. འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ནང་ལས་ ཚོགས་རྒྱན་སྐྱུར་ནིའི་གདམ་ཁ་རྐྱབ་མི་ཚུ་གདམ་ཁ་ཅན་གྱི་ས་ཁོངས་ནང་ སྤྱི་ཚེས་ ༧-༩-༢༠༡༨ ལས་ ༩-༩-༢༠༡༨ ལུ་ འགོ་ཐོག་བཙག་འཐུ་དང་ སྤྱིར་བཏང་བཙག་འཐུའི་ སྤྱི་ཚེས་ ༡༠-༡༠-༢༠༡༨ ལས་ ༡༢-༡༠-༢༠༡༨ ནང་འཁོད་ ཡིག་ཚང་དུས་ཚོད་ནང་ ཚོགས་རྒྱན་བསྐྱུར་བ་འོང་དགོ་པའི་དྲན་བསྐུལ་ ཡང་ན་བཙག་འཐུའི་དབང་འཛིན་པ་ཚུ་གིས་ ཆེད་དུ་བརྡ་དོན་འབད་མི་དང་འཁྲིལ་དགོ།
༧༦. འགྲུལ་སྐྱོད་ཚོགས་རྒྱན་སྡེ་ཚན་འདི་ དམིགས་བསལ་གྱི་དགོས་མཁོ་ཡོད་མི་ཚུ་ལུ་ ཡང་ན་ ས་གནས་ཅིག་ནང་ ཚོགས་རྒྱན་སྐྱུར་མི་མང་ཤོས་ཡོད་མི་ སློབ་གྲྭ་དང་ ལས་འགུལ་ལ་སོགས་པ་ཚུ་ལུ་ དམིགས་བསལ་གྱི་ཞབས་ཏོག་བྱིན་དགོ།
༧༧. ཚོགས་རྒྱན་སྐྱུར་མི་ཚུ་གིས་ འགྲེམ་ཐོག་རྒྱན་ཤོག་ལྷན་ཐབས་ས་ཁོངས་ནང་ ཁོ་/མོ་རང་སོའི་ སྒྲུབ་བྱེད་ཀྱི་ངོས་འཛིན་དོན་ལུ་ ཚོགས་རྒྱན་སྐྱུར་མིའི་ངོས་འཛིན་འདྲ་པར་འབག་འོང་དགོ།
༧༨. འགྲེམ་ཐོག་རྒྱན་ཤོག་གི་ཞུ་བ་འབད་མི་ མི་ངོམ་ཅིག་གིས་ ཁོ་/མོ་རའི་ མིང་གསལ་དེ་ འགྲེམ་ ཐོག་རྒྱན་ཤོག་གི་ཚོགས་རྒྱན་སྐྱུར་མི་གི་ཐོ་ནང་ཚུད་དེ་ ངོས་ལེན་འགོ་དཔོན་གྱིས་ ཚོགས་རྒྱན་ས་ཁོངས་ནང་ བཏང་ཡོད་པའི་ཚོགས་རྒྱན་སྐྱུར་མི་གི་ ཐོ་གུར་ཀྲེག་བཞག་ཡོད་པའི་ ངོ་རྟགས་བཀལ་ཡོད་ནི་དེ་གིས་ མི་ངོམ་སྦེ་ ཚོགས་རྒྱན་སྐྱུར་ཐབས་མེད།
བ༽ ཚོགས་རྒྱན་སྐྱུར་མི་ངོས་འཛིན་འདྲ་པར།
༧༩. བཙག་འཐུ་ལྷན་ཚོགས་ཀྱིས་ སྤྲོད་ཡོད་མི་ཚོགས་རྒྱན་སྐྱུར་མི་ངོས་འཛིན་འདྲ་པར་དེ་ བཙག་འཐུའི་དུས་ཡུན་སྐབས་ ཚོགས་རྒྱན་ས་ཁོངས་ནང་ ཚོགས་རྒྱན་སྐྱུར་མི་ཚུའི་ ངོས་འཛིན་འབད་ ནི་ལུ་ ཆ་གནས་ཅན་གྱི་ཡིག་ཆ་ཨིན།
༨༠. ཚོགས་རྒྱན་སྐྱུར་མི་ཆ་མཉམ་གྱིས་རང་ ནང་སྲིད་དང་སྲོལ་འཛིན་ལྷན་ཁག་གིས་སྤྲོད་ཡོད་པའི་ མི་ཁུངས་ངོ་སྤྲོད་ལག་ཁྱེར་དེ་ རང་དང་གཅིག་ཁར་འབག་འོང་དགོ། ཚོགས་རྒྱན་སྐྱུར་མི་ ངོས་འཛིན་འདྲ་པར་དང་འབྲེལ་བའི་ རྩོད་རྙོགས་རེ་འབྱུང་པ་ཅིན་ སྡེ་ཁྲིད་འགོ་དཔོན་གྱིས་ མི་ཁུངས་ངོ་སྤྲོད་ལག་ཁྱེར་དེ་ ཐག་ཆོད་ཀྱི་གཞི་རྟེན་འབད་དགོ།
མ༽ ཚོགས་རྒྱན་དུས་ཚོད།
༨༡. ཚོགས་རྒྱན་སྐྱུར་ནི་དུས་ཚོད་འདི་ དྲོ་པའི་ཆུ་ཚོད་ ༩-༠༠ ལས་ ཕྱི་རུའི་ཆུ་ཚོད་ ༥-༠༠ ཚུན་ཨིན། ཨིན་རུང་ དུས་ཚོད་དེ་ཁར་ ཧེ་མ་ལས་རང་གྱལ་ནང་སྡོད་ཡོད་པའི་ གྱལ་མཇུག་ལུ་ཡོད་པའི་མི་ངོམ་དེ་ལུ་ ཤོག་འཛིན་ཨང་ ༡ སྤྲོད་དེ་ ཕྱི་རུའི་ཆུ་ཚོད་ ༥-༠༠ ལུ་གྱལ་ཁར་ཡོད་པའི་ མི་ངོམ་ཚུ་ལུ་ ཚོགས་རྒྱན་བསྐྱུར་བཅུག་དགོ།
ཙ༽ ཚོགས་རྒྱན་འཕྲུལ་ཆས།
༨༢. ཚོགས་རྒྱན་འཕྲུལ་ཆས་ (EVM) འདི་ འདེམས་ཁོངས་ཆ་མཉམ་ནང་ ཚོགས་རྒྱན་བསྐྱུར་ནི་ལུ་ལག་ལེན་འཐབ་ནི་ཨིན།
ཚ༽ ཡུན་རིང་གནས་པའི་སྣག་རྩི།
༨༣. བཙག་འཐུའི་སྐབས་ལུ་ ཡུན་རིང་གནས་པའི་སྤུས་ཚད་ཅན་གྱི་སྣག་རྩི་འདི་ ལག་ལེན་འཐབ་ནི་དང་ སྣག་རྩི་འདི་ འགོ་ཐོག་བཙག་འཐུའི་སྐབས་ལུ་ ལགཔ་གཡས་པའི་ཨམ་མཐེ་བོང་གི་ སེན་ མོའི་སྤྱི་ཏོག་ཁ་ལས་མཇུག་ལག་ཚིགས་དང་པ་ ཚུན་དང་ སྤྱིར་བཏང་བཙག་འཐུའི་སྐབས་ལུ་ ལགཔ་གཡོན་པའི་ཨམ་མཐེ་བོང་གུར་ ལེགས་ཞིམ་སྦེ་བཀལ་དགོ།
ཛ༽ ཚོགས་རྒྱན་ས་ཁོངས།
༨༤. སྤྱི་ཚོགས་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་ཚོགས་རྒྱན་འདི་ ཚོགས་རྒྱན་ས་ཁོངས་ཡོངས་བསྡོམས་ ༨༦༥ ནང་ འགོ་འདྲེན་འཐབ་དགོ། དེ་གི་ཁ་གསལ་ཚུ་ སྤྱི་ཚོགས་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་ཐོ་ཡིག་ནང་བརྡ་དོན་འབད་དེ་ཡོད།
ཝ༽ ཚོགས་རྒྱན་ཉིམ།
༨༥. འགོ་ཐོག་བཙག་འཐུའི་ཉིམ་ སྤྱི་ཚེས་ ༡༥-༩-༢༠༡༨ ལུ་ དང་ སྤྱིར་བཏང་བཙག་འཐུའི་ཉིམ་དེ་ སྤྱི་ཚེས་ ༡༨-༡༠-༢༠༡༨ ལུ་ ཨིནམ་ལས་ རྫོང་ཁག་ ༢༠ ནང་ལུ་ རྒྱལ་ཡོངས་ཀྱི་ངལ་གསོ་ ཨིན་པའི་གསལ་བསྒྲགས་འབད་དགོ།
༨༦. ལཱ་གཡོག་སྤྲོད་མི་ཆ་མཉམ་གྱིས་རང་ ཚོགས་རྒྱན་སྐྱུར་མི་ག་འབད་རུང་ མི་ངོམ་སྦེ་ ཚོགས་རྒྱན་བཙུགས་པར་འགྱོ་ནི་བློ་འདོད་ཡོད་མི་ལུ་ ཁྲིམས་ལུགས་ཀྱི་དགོས་མཁོ་ལྟར་དུ་ བཙག་འཐུའི་ངལ་གསོ་སྦེ་བྱིན་དགོ།
༨༧. དབང་ཆ་ཡོད་པའི་མི་ངོམ་ཚུ་གིས་མ་གཏོགས་ གཞན་མི་ངོ་ག་གིས་ཡང་ ཚོགས་རྒྱན་ཉིམ་ལུ་ ཚོགས་རྒྱན་ས་ཁོངས་ཀྱི་མཐའ་འཁོར་ལུ་ སྒྲ་བཟུང་/པར་བཏབ་/གློག་བརྙན་ བཟོ་ནིའི་འཕྲུལ་ཆས་ལ་སོགས་པ་ཚུ་འབག་མི་ཆོག།
༨༨. བདེ་སྲུང་སྒྲིག་གཡོག་གི་དོན་ལུ་ བཙག་འཐུའི་ཁྲིམས་ལུགས་དང་འཁྲིལ་ དབང་འཛིན་ཡོད་མི་ཚུ་མ་གཏོགས་ དེ་མིན་ཚོགས་རྒྱན་ཉིམ་ལུ་ གཟུགས་ལུ་གནོད་ཉེན་འབྱུང་སྲིད་པའི་ གོ་མཚོན་ ཡང་ན་ ལག་ཆ་ལ་སོགས་པ་ཚུ་འབག་མི་ཆོག།
༨༩. གནང་བ་ཡོད་པའི་བརྡ་བརྒྱུད་ལས་སྡེ་ ཡང་ན་ གནས་ཚུལ་བསྡུ་ལེན་པ་ཚུ་ ཚོགས་རྒྱན་ས་ ཁོངས་ནང་འགྱོ་ཆོག་ནི་ཨིན་རུང་ ཚོགས་རྒྱན་སྐྱུར་མི་ཅིག་ ཚོགས་རྒྱན་ཁང་མིག་ནང་ ཚོགས་ རྒྱན་སྐྱུར་བའི་སྐབས་ལུ་ དེ་ཁར་འགྱོ་མི་ཆོག་ནི་དང་ སྐར་མ་དག་པ་ཅིག་གི་ཤུལ་ལས་རང་ ཚོགས་རྒྱན་ས་ཁོངས་ནང་ལས་ ཕྱིར་འཐོན་འགྱོ་བཅུག་དགོ།
ཞ༽ བཙག་འཐུའི་གྲུབ་འབྲས་བསྡོམས་ནི་ མཉམ་སྡེབ་ དེ་ལས་ གསལ་བསྒྲགས།
༩༠. འགྲེམ་ཐོག་རྒྱན་ཤོག་ཚུ་ .གྲངས་རྩིས་ལྟེ་བ་ཚུ་ལས་ ཚོགས་རྒྱན་འཕྲུལ་ཆས་ཀྱི་གྲུབ་འབྲས་ཚུ་དང་གཅིག་ཁར་ ཕྱོགས་བསྡུས་འབད་དེ་ (SMS Relay System) རིམ་ལུགས་དང་ ཡིག་ཐོག་ལུ་ལྷོད་མི་བདེན་དཔྱད་འབད་བའི་ཤུལ་ བྱ་སྒོའི་ཚད་གཞི་དང་ དགོས་མཁོའི་འབྲི་ཤོག་དང་ འཁྲིལ་ འབྲེལ་ཡོད་ངོས་ལེན་འགོ་དཔོན་རྐྱངམ་ཅིག་གིས་ གྲངས་རྩིས་བསྡོམས་ནི་ཨིན།
༩༡. འདེམས་ངོ་དང་ ཁོང་གི་ངོ་ཚབ་ཚུ་གིས་ ཚོགས་རྒྱན་དང་ གྲངས་རྩིས་བྱ་སྒོའི་རིམ་པ་ འགོ་འདྲེན་འཐབ་མི་ཚུ་ནང་ འཛོམས་དཔང་དང་ ལྟ་རྟོག་འབད་ནི། ཨིན་རུང་ གཞུང་འབྲེལ་ཐོག་ གྲུབ་འབྲས་གསལ་བསྒྲགས་ མ་འབད་བའི་སྔ་གོང་ལུ་ ཚོད་རྩིས་དང་ ཕོ་ཚོད་ཁར་བཀལ་ཏེ་ མི་མང་ལུ་སླབ་ནི་ཚུ་མི་ཆོག།
༩༢. བརྡ་བརྒྱུད་ལས་སྡེ་ ཡང་ན་ གནས་ཚུལ་བསྡུ་ལེན་པ་ཚུ་ གྲངས་རྩིས་བྱ་སྒའི་རིམ་པ་ཚུ་ འཛོམས་ཐོག་དང་ ལྟ་རྟོག་འབད་ནིའི་གནང་བ་སྤྲོད་ཡོད་ ཨིན་རུང་ ངོས་ལེན་འགོ་དཔོན་གྱི་ དགོས་མཁོའི་བྱ་སྒོའི་རིམ་པ་ནང་ བར་ཆད་རྐྱབ་ནི་དང་ བར་དཀྲོག་རྐྱབ་ནི་གི་བྱ་རིམ་ ཚུ་ངེས་བརྟན་མེདཔ་འབད་དགོ་ ཡང་ན་ གཞུང་འབྲེལ་ཐོག་ གྲུབ་འབྲས་གསལ་བསྒྲགས་དང་ གྲུབ་འབྲས་གསལ་སྟོན་མ་འབད་བའི་སྔ་གོང་ལུ་ ཕོ་ཚོད་ཁར་བཀལ་ཏེ་ མི་མང་ལུ་སླབ་ནི་དང་ བརྡ་བརྒྱུད་ཐོག་བསྐྱལ་ནི་ཚུ་མི་ཆོག།
༩༣. བཙག་འཐུའི་བཅའ་ཁྲིམས་དགོངས་དོན་ནང་ བཙག་འཐུ་དང་འབྲེལ་བའི་ལས་སྡེ་ཚུ་གིས་ཚོགས་རྒྱན་མཇུག་མ་བསྡུ་གོང་ལས་ འབད་མ་ཆོགཔ་དེ་ཡང་:
དོན་ཚན་ ༣༤༣ པར་ མི་ངོ་ཅིག་གིས་ ཚོགས་རྒྱན་མཇུག་མ་བསྡུ་གོང་ལས་ རྒྱང་བསྒྲགས་ དང་ རྒྱང་མཐོང་ ཡང་ན་ པར་བསྐྲུན་ཚུ་འབད་མ་ཆོགཔ་དེ་ཡང་:
ཀ༽ ཚོགས་རྒྱན་སྐྱུར་མི་ཚུ་གིས་ ཚོགས་རྒྱན་ག་ལུ་བཙུགས་ཡོད་པའི་ འབྲེལ་ཡོད་ཀྱི་ལོ་རྒྱུས་དང་ གནས་ཚུལ་སྐོར་ལས་དང་།
ཁ༽ བཙག་འཐུའི་སྐོར་ མི་དམངས་ཀྱི་བསམ་འཆར་བརྟག་དཔྱད་ཐོག་ མི་དམངས་ལུ་སྙན་ ཞུ།
ག༽ བཙག་འཐུའི་ཚོགས་རྒྱན་གྱི་ གྲུབ་འབྲས་དང་འབྲེལ་བའི་ སྔ་གོང་ལས་བརྡ་སྟོན་འབད་ ནི་ ཡང་ན་ སྔོན་དཔག་གམ་ ཚོགས་རྒྱན་སྐྱུར་མི་ ཡང་ན་ གཞན་ལྟ་རྟོག་པ་ཚུ་ལས་ བརྒྱུད་དེ་ཐོབ་ཡོད་པའི་གནས་ཚུལ་ཚུ།
ཟ༽ བཙག་འཐུའི་འགོ་དཔོན་ཚུ།
བཙག་འཐུ་འགོ་འདྲེན་སྤྱི་ཁྱབ།
༩༤. བཙག་འཐུ་འགོ་འདྲེན་འཐབ་ནིའི་དོན་ལུ་ རྫོང་བདག་ཚུ་གིས་ བཙག་འཐུ་འགོ་འདྲེན་སྤྱི་ཁྱབ་དང་ རྫོང་རབ་/དྲུང་པ་/རྫོང་ཁག་ཁྲོམ་སྡེ་ཁག་གི་བཀོད་ཁྱབ་དྲུང་ཆེན་ཚུ་ བཙག་འཐུ་འགོ་འདྲེན་ སྤྱི་ཁྱབ་འོག་མ་ དེ་ལས་ རྒེད་འོག་བདག་སྐྱོང་འགོ་དཔོན་ཚུ་ འབྲེལ་ཡོད་རྫོང་ཁག་དང་ རྒེད་ འོག་གི་དོན་ལས་ ཞིབ་རོགས་བཙག་འཐུ་འགོ་འདྲེན་སྤྱི་ཁྱབ་སྦེ་ རྒྱལ་ཡོངས་ཚོགས་འདུའི་ བཙག་འཐུ་འགོ་འདྲེན་འཐབ་ནི་དོན་ལུ་ བསྐོ་བཞག་འབདཝ་ཨིན།
༩༥. བཙག་འཐུ་འགོ་འདྲེན་པ་ཚུ་གིས་ བཙག་འཐུ་ལྷན་ཚོགས་ལས་ སྤྱི་ཚེས་ ༡༨-༨-༢༠༡༨ ལུ་འདེམས་བསྐོས་འབད་བའི་བཀའ་རྒྱ་དང་འཁྲིལ་ བཙག་འཐུ་དང་འབྲེལ་བའི་ ཁྲིམས་ལུགས་ནང་བཀོད་ཡོད་མི་དང་འཁྲིལ་བའི་ ལཱ་འགན་ འགན་ཁུར་ དེ་ལས་ སྒྲིག་གཡོག་ཚུ་གི་ཁག་འགན་ ཕོག།
༩༦. རྫོང་ཁག་གི་བཙག་འཐུ་འགོ་འདྲེན་སྤྱི་ཁྱབ་ཀྱིས་ གྲུབ་འབྲས་གསལ་བསྒྲགས་འབད་དེ་ ཉིན་ གྲངས་ ༡༠ ནང་འཁོད་ལུ་ བཙག་འཐུ་འགོ་འདྲེན་སྤྱི་ཁྱབ་ཀྱི་ལག་དེབ་ ༢༠༡༣ ནང་ ཆེད་ དམིགས་བཀོད་ཡོད་མི་དང་འཁྲིལ་ འབྲེལ་ཡོད་རྫོག་ཁག་ནང་གི་བཙག་འཐུའི་སྙན་ཞུ་ཆ་ཚང་ཅིག་ ཕུལ་དགོ་པའི་ཁག་འགན་ཕོག།
རྒྱལ་ཡོངས་ལྟ་རྟོག་པ།
༩༧. བཙག་འཐུ་ལྷན་ཚོགས་ཀྱིས་ རྒྱལ་ཡོངས་ཚོགས་འདུའི་འདེམས་ཁོངས་ ༤༧ རེ་རེ་ནང་ལུ་རྒྱལ་ཡོངས་ལྟ་རྟོག་པ་ ༤༧ བསྐོ་བཞག་འབད་ནི་དང་ འབྲེལ་ཡོད་འདེམས་ཁོངས་ ༢ ཀྱི་ནང་ རྒྱལ་ཡོངས་ལྟ་རྟོག་པའི་ཞིབ་རོགས་འབད་ནིའི་དོན་ལས་ ཕྲ་དོན་ལྟ་རྟོག་པ་ ༢ བསྐོ་བཞག་འབད་ཡོད་མི་དེ་ཡང་ དར་དཀར་ན་རྫོང་ཁག་ ལྷ་མོའི་རྫིང་ཁ་-བཀྲིས་ལྡིང་འདེམས་ ཁོངས་དང་ བསམ་གྲུབ་ལྗོངས་མཁར་རྫོང་ཁག་ འཇོ་མོ་གཙང་ཁ་-མར་ཚྭ་ལ་འདེམས་ཁོངས་ནང་ ཨིན།
༩༨. ལྟ་རྟོག་པ་ཚུ་གིས་ བཙག་འཐུ་དང་འབྲེལ་བའི་ཁྲིམས་ལུགས་ བཅའ་ཡིག་ སྒྲིགས་གཞི་ དེ་ལས་ ལྟ་རྟོག་པའི་ལག་དེབ་ཚུ་གི་དོན་ཚན་ཚུ་དང་འཁྲིལ་བའི་དབང་འཛིན་ ལཱ་འགན་ དེ་ལས་ འགན་ཁུར་ཚུ་འབག་དགོ།
༩༩. ལྟ་རྟོག་པ་ཚུ་གིས་ ངེས་པར་དུ་ཕུལ་དགོ་པའི་སྙན་ཞུ་གིས་མ་ཚད་ དེ་མོད་དུ་དང་ལེན་འཐབ་དགོ་པའི་ཁྲིམས་འགལ་གྱི་ གནས་སྟངས་རེ་འབྱུང་ཚེ་ (SMS) དང་ བརྡ་བརྒྱུད་ཀྱི་ཐབས་ལམ་གཞན་གང་རུང་ཅིག་གིས་ཐོག་ལས་ བཙག་འཐུ་ལྷན་ཚོགས་ལུ་ སྙན་ཞུ་འབད་དགོ།
ལྟ་རྟོག་པའི་སྙན་ཞུ་དང་འཁྲིལ་ལག་ལེན་འཐབ་ནི།
༡༠༠. བཙག་འཐུ་ལྷན་ཚོགས་ཀྱི་སྲིད་འཆར་སྡེ་ཚན་གྱིས་ བདུན་རིམ་བཞིན་དུ་དང་ ཡང་ན་ དེ་འཕྲལ་ ལས་གྲོས་ཐག་ཆོད་དགོ་པའི་དགོས་མཁོ་འབྱུང་སྐབས་ ལྷན་ཚོགས་ཀྱིས་བསྐྱར་ཞིབ་དང་ གྲོས་ཐག་ཆོད་ནི་ལུ་ ལྟ་རྟོག་པ་གིས་ཕུལ་ཡོད་པའི་སྙན་ཞུ་དེ་ ཕྱོགས་བསྡུས་འབད་དགོ།
ངོས་ལེན་འགོ་དཔོན།
༡༠༡. བཙག་འཐུ་ལྷན་ཚོགས་ཀྱིས་ རྒྱལ་ཡོངས་ཚོགས་འདུ་གི་བཙག་འཐུ་འདི་གི་དོན་ལས་ རྒྱལ་ ཡོངས་ཚོགས་འདུའི་འདེམས་ཁོངས་ ༤༧ རེ་རེ་གི་ནང་ལུ་ ངོས་ལེན་འགོ་དཔོན་ ༤༧ དང་ ཞིབ་རོགས་ངོས་ལེན་འགོ་དཔོན་ ༢ བསྐོ་བཞག་འབད་ཡོད་མི་དེ་ཡང་ དར་དཀར་ན་རྫོང་ཁག་ ལྷ་མོའི་རྫིང་ཁ་-བཀྲིས་ལྡིང་འདེམས་ཁོངས་དང་ བསམ་གྲུབ་ལྗོངས་མཁར་རྫོང་ཁག་ འཇོ་མོ་ གཙང་ཁ་-མར་ཚྭ་ལ་འདེམས་ཁོངས་ལུ་ འབྲེལ་ཡོད་འདེམས་ཁོངས་ ༢ ཀྱི་ ངོས་ལེན་འགོ་ དཔོན་གྱི་ཞིབ་རོགས་འབད་ནིའི་དོན་ལུ་ཨིན།
༡༠༢. ངོས་ལེན་འགོ་དཔོན་ཚུ་གིས་ བཙག་འཐུ་དང་འབྲེལ་བའི་ཁྲིམས་ལུགས་ བཅའ་ཡིག་ སྒྲིགས་གཞི་ དེ་ལས་ ངོས་ལེན་འགོ་དཔོན་གྱི་ལག་དེབ་ཚུ་གི་ དོན་ཚན་ཚུ་དང་འཁྲིལ་བའི་ དབང་འཛིན་ ལཱ་འགན་ དེ་ལས་ འགན་ཁུར་ཚུ་འབག་དགོ།
སྡེ་ཁྲིད་འགོ་དཔོན་དང་ ཚོགས་རྒྱན་འགོ་དཔོན།
༡༠༣. བཙག་འཐུའི་དོན་ལུ་ སྡེ་ཁྲིད་འགོ་དཔོན་དང་ ཚོགས་རྒྱན་འགོ་དཔོན་ཚུ་གི་བསྐོ་བཞག་འདི་འབྲེལ་ཡོད་ངོས་ལེན་འགོ་དཔོན་ཚུ་གིས་ འགོ་ཐོག་བཙག་འཐུའི་ཐད་ སྤྱི་ཚེས་ ༡༢-༩-༢༠༡༨ ནང་འཁོད་དང་ ཡང་ན་ སྤྱིར་བཏང་བཙག་འཐུ་ཐད་ གཞན་གནང་བ་ཡོད་ན་མ་གཏོགས་ དེ་མིན་ ཚོགས་རྒྱན་མ་རན་པའི་ ཉིམ་གསུམ་གྱི་སྔ་གོང་ སྤྱི་ཚེས་ ༡༥-༡༠-༢༠༡༨ ལུ་བཏོན་ཡོད་ པའི་བཀའ་རྒྱ་དང་འཁྲིལ་དགོ།
༡༠༤. སྡེ་ཁྲིད་འགོ་དཔོན་དང་ ཚོགས་རྒྱན་འགོ་དཔོན་ཚུ་གིས་ བཙག་འཐུ་དང་འབྲེལ་བའི་ཁྲིམས་ ལུགས་ བཅའ་ཡིག་ སྒྲིགས་གཞི་ དེ་ལས་ སྡེ་ཁྲིད་འགོ་དཔོན་གྱི་དོན་ལུ་ལག་དེབ་དང་ཚོགས་རྒྱན་འགོ་དཔོན་གྱི་ལག་དེབ་ཚུ་དང་འཁྲིལ་བའི་ དབང་འཛིན་ ལཱ་འགན་ དེ་ལས་འགན་ཁུར་ཚུ་འབག་དགོ།
གྲངས་རྩིས་ཞིབ་དཔྱད་པ་དང་ གྲངས་རྩིས་ཞིབ་རོགས་པ།
༡༠༥. འབྲེལ་ཡོད་ངོས་ལེན་འགོ་དཔོན་ཚུ་གིས་ དེ་ལུགས་ཀྱི་བསྐོ་བཞག་བཀའ་རྒྱ་དང་འཁྲིལ་བའི་ དབང་འཛིན་ཐོག་ སྡེ་ཁྲིད་འགོ་དཔོན་གྱིས་ གྲངས་རྩིས་ཞིབ་དཔྱད་པ་དང་ ཚོགས་རྒྱན་འགོ་དཔོན་གྱིས་ གྲངས་རྩིས་ཞིབ་རོགས་པ་སྦེ་ལཱ་འབད་དགོ།
༡༠༦. གྲངས་རྩིས་ཞིབ་དཔྱད་པ་དང་ གྲངས་རྩིས་ཞིབ་རོགས་པ་ཚུ་གིས་ བཙག་འཐུ་དང་འབྲེལ་བའི་ ཁྲིམས་ལུགས་ བཅའ་ཡིག་ སྒྲིགས་གཞི་ དེ་ལས་ གྲངས་རྩིས་ཞིབ་དཔྱད་པ་དང་ གྲངས་རྩིས་ཞིབ་རོགས་པའི་ལག་དེབ་ཚུ་གི་དོན་ཚན་ཚུ་དང་འཁྲིལ་བའི་ དབང་འཛིན་ ལཱ་འགན་ དེ་ལས་ འགན་ཁུར་ཚུ་འབག་དགོ།
བརྡ་བརྒྱུད་དབང་འཛིན་པ།
༡༠༧. སྤྱི་ཚོགས་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་བརྡ་བརྒྱུད་དབང་འཛིན་པ་བསྐོ་བཞག་གྲུབ་མི་དེ་གིས་ བཙག་འཐུ་དང་འབྲེལ་བའི་ཁྲིམས་ལུགས་ བཅའ་ཡིག་ སྒྲིགས་གཞི་ དེ་ལས་ བསྐོ་བཞག་བཀའ་རྒྱ་ཚུ་ནང་བཀོད་ཡོད་པའི་དབང་འཛིན་ ལཱ་འགན་ དེ་ལས་འགན་ཁུར་ཚུ་འབག་དགོ།
༡༠༨. བཙག་འཐུ་ལྷན་ཚོགས་ཀྱིས་ བརྡ་བརྒྱུད་དབང་འཛིན་པའི་སྡེ་ཚན་གྱི་ཆ་ཤས་ལུ་ མི་སྡེ་བརྡ་བརྒྱུད་ལྟ་རྟོག་པ་དང་ ཁྲིམས་དོན་འགོ་དཔོན་གྱི་བསྐོ་བཞག་འབད་དགོ།
དངུལ་རྩིས་འགོ་དཔོན།
༡༠༩. བཙག་འཐུ་ལྷན་ཚོགས་ཀྱི་ མི་དམངས་བསྐུལ་བསྒྲགས་མ་དངུལ་སྡེ་ཚན་གྱིས་ ཐད་ཀར་ དུ་བདག་འཛིན་འཐབ་ཡོད་མི་ མི་དམངས་བསྐུལ་བསྒྲགས་མ་དངུལ་དེ་མ་གཏོགས་ དེ་ མིན་རྫོང་ཁག་དེ་ནང་ རྒྱལ་ཡོངས་ཚོགས་འདུའི་བཙག་འཐུ་དང་འབྲེལ་བའི་ ཟད་གྲོན་ཆ་ མཉམ་གྱི་རྩིས་ཁྲའི་འཛིན་སྐྱོང་དང་ རྩིས་ཁྲ་བཞག་མི་འགན་ཁུར་ལུ་ རྫོང་ཁག་བདག་སྐྱོང་རེ་རེ་བཞིན་གྱིས་ དངུལ་རྩིས་འགོ་དཔོན་ངོས་འཛིན་ཐོག་ བསྐོ་བཞག་འབད་དགོ།
༡༡༠. མ་དངུལ་དང་ ཟད་གྲོན་གྱི་འཛིན་ཐོ་ དེ་ལས་རྩིས་ཁྲ་ཚུ་ འབྲུག་གི་བཙག་འཐུ་ཅིག་གི་དོན་ལུ་ མ་དངུལ་དང་འབྲེལ་བའི་འཛིན་ཐོ་ཚུ་དང་ རྩིས་ཁྲའི་འཛིན་སྐྱོང་འཐབ་ནི་གི་ ལམ་སྟོན་སྒྲིག་ཡིག་ ༢༠༡༨ ཅན་མ་དང་འཁྲིལ་ རྒྱུན་སྐྱོང་འཐབ་དགོ།
སྒྲིག་གཡོག་ས་ཁོངས་ཀྱི་ལཱ་གཡོག་སྤྲོད་ནི།
༡༡༡. བལྟ་རྟོག་པ་ ངོས་ལེན་འགོ་དཔོན་ ཞིབ་རོགས་ངོས་ལེན་འགོ་དཔོན་ སྡེ་ཁྲིད་འགོ་དཔོན་ཚོགས་རྒྱན་འགོ་དཔོན་ དེ་ལས་ གྲངས་རྩིས་ཞིབ་དཔྱད་པ་དང་ གྲངས་རྩིས་ཞིབ་རོགས་པ་ཚུ་ ཁོ་/མོ་རའི་ གུང་ ཡང་ན་ མི་རྩིས་ ཐོ་བཀོད་ཡོད་སའི་ རྫོང་ཁག་ནང་འདེམས་བསྐོ་འབད་མི་ ཆོག།
བཙག་འཐུ་དང་འབྲེལ་བའི་ལས་དོན་ཚུ་འཛིན་ཐོ་བཀོད་ནི་དབང་འཛིན།
༡༡༢. བཙག་འཐུའི་སྒྲིག་གཡོག་ལུ་ བསྐོ་བཞག་གྲུབ་པའི་འགོ་དཔོན་ཚུ་ལུ་ བཙག་འཐུའི་རྩོད་རྙོགས་སེལ་ཐབས་ལམ་ལུགས་ནང་ སྒྲུབ་བྱེད་སྦེ་ལག་ལེན་འཐབ་བཏུབ་ལུ་ བཙག་འཐུ་དང་འབྲེལ་བའི་བྱ་སྒོ་ ཡང་ན་ ལས་དོན་ཚུ་ ག་ཅི་རང་འབད་རུང་ པར་བཏབ་ནི་ གློག་བརྙན་བཟོ་ནི་ དེ་ལས་/ཡང་ན་ འཛིན་ཐོ་བཀོད་ནི་ཚུ་འབད་ཆོགཔ་ལུ་ གཞུང་ འབྲེལ་ཐོག་ དབང་འཛིན་སྤྲོད་ཡོདཔ་ཨིནམ་གྱི་ མི་མང་ཡོངས་ལུ་བརྡ་དོན་སྤེལཝ༌ཨིན།
འ༽ བཙག་འཐུའི་འཛིན་སྐྱོང་ལྟེ་བ།
༡༡༣. བཙག་འཐུའི་འགོ་འདྲེན་འདི་ དོན་སྨིན་གྱི་ བལྟ་བཀོད་ བཀོད་ཁྱབ་ ལྟ་རྟོག་ དེ་ལས་ རྒྱབ་ སྐྱོར་འབད་ཐབས་ལུ་ ངོས་ལེན་འགོ་དཔོན་གྱི་ཡིག་ཚང་ནང་དང་ བཙག་འཐུ་ལྷན་ཚོགས་ཡིག་ཚང་ལྟེ་བའི་ནང་ གཞི་བཙུགས་འབད་དགོ།
༡༡༤. འཛིན་སྐྱོང་ལྟེ་བ་འདི་ འཛིན་སྐྱོང་ལྟེ་བའི་དོན་ལས་ ལག་དེབ་ནང་ཁ་གསལ་བཀོད་ཡོད་པའི་རྣམ་གཞག་དང་འཁྲིལ་ གཞི་བཙུགས་འབད་དེ་ བྱ་སྒོ་འཐབ་དགོ།
༡༡༥. འབྲེལ་ཡོད་འགོ་དཔོན་ཆ་མཉམ་ལུ་རང་ བཙག་འཐུའི་སྐབས་ལུ་ ལྷན་ཐབས་ཆེ་བའི་ བརྒྱུད་ འབྲེལ་འཐབ་ནི་གི་དོན་ལུ་ རྒྱལ་ཡོངས་ཚོགས་འདུ་གི་ བཙག་འཐུའི་བརྒྱུད་འཕྲིན་ཁ་བྱང་༢༠༡༨ ཅན་མའི་འདྲ་རེ་སྤྲོད་ནི་ཨིན།
ཡ༽ བཙག་འཐུའི་ཀུན་སྤྱོད་རྣམ་གཞག།
༡༡༦. བཙག་འཐུའི་ཀུན་སྤྱོད་རྣམ་གཞག་འདི་ སྤྱི་ཚེས་ ༡༨-༨-༢༠༡༨ ལས་འགོ་བཙུགས་ བཙག་འཐུའི་དུས་ཡུན་མ་རྫོགས་ཚུན་ དེ་ཡང་ སྤྱི་ཚེས་ ༡༩-༡༠-༢༠༡༨ ཚུན་ སྤྱིར་བཏང་བཙག་འཐུའི་གྲུབ་འབྲས་གསལ་བསྒྲགས་ཚུན་ལུ་ ཁྱབ་དབང་འཕྲོ་མཐུད་གནས་དགོ།
༡༡༧. བཙག་འཐུའི་འགོ་དཔོན་ འདེམས་ངོ་ དེ་ལས་ ཚོགས་རྒྱན་སྐྱུར་མི་ཆ་མཉམ་གྱིས་རང་ བཙག་ འཐུའི་ཀུན་སྤྱོད་རྣམ་གཞག་ བཙག་འཐུའི་བཅའ་ཡིག་དང་སྒྲིགས་གཞི་ དེ་ལས་ ལམ་སྟོན་གྱི་ བྱ་རིམ་ཚུ་ལུ་གནས་དགོ།
༡༡༨. བཙག་འཐུ་དང་འབྲེལ་བ་ཡོད་མི་ཆ་མཉམ་གྱིས་རང་ བཙག་འཐུ་ ཡང་ན་ བསྐུལ་ བསྒྲགས་ཀྱི་དོན་ལུ་ མི་སྡེ་བརྡ་བརྒྱུད་འདི་ ལག་ལེན་འཐབ་ཆོག་ནི་ཨིན་རུང་ སྤྱིར་བཏང་བཙག་འཐུ་འབྲེལ་བའི་ ཁྲིམས་ལུགས་ བཙག་འཐུའི་ཀུན་སྤྱོད་རྣམ་གཞག་ཚུ་ལུ་གནས་དགོཔ་དང་ ལྷག་པར་དུ་ཡང་ འབྲུག་གི་བཙག་འཐུ་ལྷན་ཚོགས་ཀྱི་ མི་སྡེ་བརྡ་བརྒྱུད་བཅའ་ཡིག་དང་སྒྲིགས་གཞི་༢༠༡༨ ཅན་མ་ལུ་ དམ་དམ་གནས་དགོ།
ར༽ སྒྲིག་དང་ཁྲིམས་ དེ་ལས་ བདེ་སྲུང་ལས་བྱེདཔ་བགོ་བཀྲམ།
༡༡༩. རྫོང་ཁག་ཁལ་གཅིག་གི་རྫོང་བདག་ རྫོང་ཁག་ཁྲོམ་སྡེ་ཁག་གི་ བཀོད་ཁྱབ་དྲུང་ཆེན་ཚུ་དེ་ལས་ རྒེད་འོག་ཚུ་ནང་གི་ རྒེད་འོག་བདག་སྐྱོང་འགོ་དཔོན་ཚུ་གིས་ བཙག་འཐུའི་དུས་ཡུན་སྐབས་ལུ་ རང་སོའི་འབྲེལ་ཡོད་རྫོང་ཁག་དང་ ཁྲོམ་སྡེ་ དེ་ལས་ རྒེད་འོག་ཚུ་ནང་ བདག་སྐྱོང་དང་འབྲེལ་བའི་ གནད་དོན་ཆ་མཉམ་གྱི་ འབྲེལ་བ་འཐབ་སའི་ལཱ་འབད་དགོ།
༡༢༠. རྫོང་བདག་ཚུ་དང་ བཀོད་ཁྱབ་དྲུང་ཆེན་ དེ་ལས་ རྒེད་འོག་བདག་སྐྱོང་འགོ་དཔོན་ཚུ་གིས་ འབྲེལ་ཡོད་རང་སོའི་དབང་ཁྱབ་ནང་ རང་མོས་དང་རྣམ་དག་གི་ སྤྱི་ཚོགས་ ༢༠༡༨ རྒྱལ་ཡོངས་ཚོགས་འདུའི་ བཙག་འཐུ་འགོ་འདྲེན་འཐབ་ནི་ལུ་ སྒྲིགས་དང་ཁྲིམས་ཀྱི་ གནས་སྟངས་ཚུ་འོས་མཐུན་དང་ བྱ་སྟབས་བདེ་ཏོག་ཏོ་ཡོདཔ་ ངེས་བདེན་བཟོ་དགོ་པའི་ ཁག་འགན་ཕོག།
༡༢༡. རྒྱལ་གཞུང་འབྲུག་གི་འགག་སྡེ་དང་ རྒྱལ་གཞུང་འབྲུག་གི་བསྟན་སྲུང་དམག་སྡེ་གིས་ འབྲུག་གི་བཙག་འཐུའི་བདེ་སྲུང་བཅའ་ཡིག་དང་ སྒྲིགས་གཞི་ ༢༠༡༢ ལྟར་དུ་ བདེ་སྲུང་བགོ་བཀྲམ་ འབད་དགོ།
༡༢༢. རྒྱལ་གཞུང་འབྲུག་གི་འགག་སྡེ་དང་ རྒྱལ་གཞུང་འབྲུག་གི་བསྟན་སྲུང་དམག་སྡེ་གིས་ རང་སོའི་འབྲེལ་ཡོད་དབང་ཁྱབ་ནང་ལུ་ བཙག་འཐུ་དང་འབྲེལ་བའི་བྱ་རིམ་ནང་ལུ་ སྲུང་སྐྱོབ་ཀྱི་ཉེན་ཁ་དང་ བར་ཆད་ཚུ་ག་ནི་ཡང་མེདཔ་སྦེ་ བཟོ་ཐབས་ཀྱི་དོན་ལས་ བདེ་སྲུང་ལས་བྱེད་པའི་ ཁ་ གྲངས་ལངམ་སྦེ་ བགོ་བཀྲམ་འབད་དགོ།
༡༢༣. འབྲེལ་ཡོད་རྫོང་ཁག་བཙག་འཐུའི་ བདེ་སྲུང་མཉམ་འབྲེལ་པ་དེ་གིས་ བཙག་འཐུ་ཚུ་བར་ ཆད་མེདཔ་སྦེ་ འགོ་འདྲེན་འཐབ་ནིའི་སྡེ་ཚན་མཉམ་རུབ་ཅིག་འབད་ནི་ལུ་ བཙག་འཐུའི་འགོ་དཔོན་ཚུ་དང་གཅིག་ཁར་ མཉམ་འབྲེལ་དང་ མཐུན་འབྲེལ་ལེགས་ཤོམ་ཐོག་ལཱ་འབད་དགོ།
༡༢༤. བཙག་འཐུའི་བདེ་སྲུང་ལས་བྱེདཔ་ཀྱིས་ ཁོ་/མོ་/སྡེ་ཚན་དེ་ལུ་ བཙག་འཐུའི་རང་མོས་དང་རྣམ་ དག་ལུ་ གནོད་ཉེན་འབྱུང་སྲིད་པའི་ གཞི་རྟེན་ལུ་གཞིར་བཞག་ཐོག་ དོགས་སྣང་འཐོན་ཚེ་ འབྲུག་གི་བཙག་འཐུའི་བཅའ་ཁྲིམས་དོན་ཚན་ ༣༨ མངའ་འོག་གི་དབང་ཚད་དང་ དབང་འཛིན་ ཧྲིལ་བུའི་ཐོག་ལས་ ངོ་རྐྱང་ ཡང་ན་ སྡེ་ཚན་ག་རང་འབད་རུང་ དོ་དམ་འོག་བཞག་དགོ།
ལ༽ བཙག་འཐུའི་རྩོད་རྙོགས་སེལ་ཐབས་ལམ་ལུགས།
༡༢༥. བཙག་འཐུའི་དུས་ཡུན་སྐབས་ལུ་ བཙག་འཐུ་ལྷན་ཚོགས་ཀྱི་ ཁྲིམས་སྡེ་ཆ་ཤས་ཀྱི་ འགན་ཁུར་ འདི་ གྲོས་ཐག་ཆོད་མི་ བཙག་འཐུའི་རྩོད་རྙོགས་སེལ་ཐབས་ལམ་ལུགས་ མཐོ་གཏུགས་ཀྱི་གནས་རིམ་གསུམ་སྦེ་ཡོད་མི་ཐོག་ལས་ གྲུབ་ནི་ཨིན་མི་ཚུ་ཡང་:
༡༢༥.༡. རྫོང་ཁག་བཙག་འཐུའི་རྩོད་རྙོགས་སེལ་ཐབས་ལས་སྡེ།
༡༢༥.༢. བཙག་འཐུའི་རྩོད་རྙོགས་སེལ་ཐབས་ལས་སྡེ་ལྟེ་བ་དང་།
༡༢༥.༣. བཙག་འཐུ་ལྷན་འཛིན་ཆ་ཚང་།
༡༢༦. བཙག་འཐུའི་རྩོད་རྙོགས་འདི་ ངོས་ལེན་འགོ་དཔོན་ ལྟ་རྟོག་པ་ བཙག་འཐུ་འགོ་འདྲེན་སྤྱི་ཁྱབ་ཡང་ན་ བཙག་འཐུ་ལྷན་འཛིན་སྤྱི་ཁྱབ་ཚུ་ལུ་ཕུལ་ཆོག་ནི་ཨིན་རུང་ བཙག་འཐུའི་ཉོགས་བཤད་འབྲི་ཤོག་ ༡ ཀ་ (PR/GE) པའི་ནང་གི་ ཁ་གསལ་ཆ་མཉམ་ཚུད་དགོ།
༡༢༧. བཙག་འཐུའི་རྩོད་རྙོགས་ཀྱི་རྩོད་བཤེར་འདི་ སྤྱིར་བཏང་རྒྱལ་ཁབ་ཀྱི་ཁྲིམས་ལུགས་ཚུ་དང་ དམིགས་བསལ་དུ་ བཙག་འཐུ་དང་འབྲེལ་བའི་ཁྲིམས་ལུགས་ བཙག་འཐུའི་རྩོད་རྙོགས་སེལ་ཐབས་བཅའ་ཡིག་དང་སྒྲིགས་གཞི་ དེ་ལས་ བཙག་འཐུའི་རྩོད་རྙོགས་སེལ་ཐབས་ལག་དེབ་ཚུའི་གཞི་རྩ་དང་ དགོངས་དོན་ཚུ་གིས་ལམ་སྟོན་འབདཝ་ཨིན།
༡༢༨. འབྲེལ་ཡོད་ཆ་མཉམ་ལུ་རང་ དྲན་གསོ་ཞུ་དོན་དེ་ཡང་ བརྡ་འཕྲིན་ཨང་ ཨི་སི་བི/བརྡ་འཕྲིན་- ༡/༢༠༡༨/༨༢༥ སྤྱི་ཚེས་ ༡༦-༡༢-༢༠༡༡ ཅན་མར་ མི་མང་ལུ་སྤེལ་ཡོད་མི་དང་འཁྲིལ་ཏེ་བཙག་འཐུའི་རྩོད་རྙོགས་སེལ་ཐབས་ལས་སྡེ་ ཡང་ན་ བཙག་འཐུ་ལྷན་ཚོགས་ཁོ་ན་གིས་འབྲེལ་སྤྱད་འཐབ་ནི་ཨིན།
༡༢༩. བཙག་འཐུ་ལྷན་ཚོགས་ཀྱིས་ བཙག་འཐུའི་སྐབས་ལུ་ རྩོད་རྙོགས་སེལ་ཐབས་ལས་སྡེ་ལྟེ་བ་ལུ་ ཁྲིམས་དོན་འགོ་དཔོན་ཚུ་ སྐབས་གཡོག་གི་དོན་ལུ་བསྐོ་བཞག་འབད་ནི་དང་ འབྲེལ་ཡོད་རྫོང་ ཁག་ཁྲིམས་དོན་འགོ་དཔོན་ཚུ་དང་ གཞན་སྡེ་ཚན་འགོ་དཔོན་ཚུ་གིས་ བཙག་འཐུའི་དུས་ཡུན་ནང་ རྫོང་ཁག་རྩོད་རྙོགས་སེལ་ཐབས་ལས་སྡེའི་འཐུས་མི་སྦེ་གྲོགས་རམ་དང་ ཕྱག་ཞུ་དགོ།
༡༣༠. བཙག་འཐུ་རྩོད་རྙོགས་སེལ་ཐབས་ལས་སྡེ་འདི་ འོག་ལུ་བཀོད་མི་རྣམ་གཞག་ཐོག་ རང་བཞིན་ གྱིས་རྩ་གྲོལ་འགྱོ་ནི་དེ་ཡང་:
ཀ༽ བཙག་འཐུ་རྩོད་རྙོགས་སེལ་ཐབས་ལྟེ་བ་འདི་ ཚོགས་རྒྱན་ཉིམ་ ༦ གི་སྔ་གོང་ སྤྱི་ ཚེས་ ༩-༩-༢༠༡༨ ལུ་ འགོ་ཐོག་བཙག་འཐུ་དང་ སྤྱིར་བཏང་བཙག་འཐུ་དེ་ སྤྱི་ཚེས་ ༡༢-༡༠-༢༠༡༨ ལུ་དང་
ཁ༽ རྫོང་ཁག་བཙག་འཐུའི་རྩོད་རྙོགས་སེལ་ཐབས་ལས་སྡེ་འདི་ ཚོགས་རྒྱན་ཉིམ་ ༩ འི་སྔ་ གོང་ སྤྱི་ཚེས་ ༦-༩-༢༠༡༨ ལུ་ འགོ་ཐོག་འཐུ་དང་ སྤྱིར་བཏང་བཙག་འཐུ་དེ་ སྤྱི་ ཚེས་ ༩-༡༠-༢༠༡༨ ལུ་ཨིན།
མཐོ་གཏུགས།
༡༣༡. འབྲུག་གི་བཙག་འཐུའི་བཅའ་ཁྲིམས་ ༢༠༠༨ དང་འཁྲིལ་ བཙག་འཐུ་ལྷན་ཚོགས་ཀྱི་གྲོས་ཆོད་ཅིག་ལུ་མཐོ་གཏུགས་ ཡང་ན་ ཚོགས་རྒྱན་ཉིམ་ལུ་ ཡང་ན་ ཚོགས་རྒྱན་འཕྲུལ་ཆས་དང་འབྲེལ་བའི་གནད་དོན་གྱི་ བཙག་འཐུའི་བཤེར་ཡིག་ འབྲུག་གི་ཆེ་མཐོ་ཁྲིམས་ཀྱི་འདུན་ས་ལུ་སྤྱི་ཚེས་ ༢༢-༡༠-༢༠༡༨ ལས་ ༦-༡༡-༢༠༡༨ ལུ་ཕུལ་དགོ།
ཤ༽ རྒྱལ་སྤྱི་ལྟ་རྟོག་པ་དང་ བརྡ་བརྒྱུད་མཐུན་འབྲེལ།
༡༣༢. རྒྱལ་ཡོངས་དང་ རྒྱལ་སྤྱི་ལྟ་རྟོག་ལམ་སྟོན་དང་ བརྡ་བརྒྱུད་ཁྱབ་ཚད་ཀྱི་བཙག་འཐུའི་བཅའ་ཡིག་དང་སྒྲིགས་གཞི་ མི་སྡེ་བརྡ་བརྒྱུད་བཅའ་ཡིག་དང་འཁྲིལ་ རྒྱལ་སྤྱི་དང་ རྒྱལ་ཡོངས་ལྟ་རྟོག་ པའི་ལམ་སྟོན་སྒྲིག་གཡོག་ བཙག་འཐུའི་ལྟ་རྟོག་འབད་ནི་ལུ་ གནང་བ་སྤྲོད་ཡོད་པའི་འབྲེལ་ཡོད་ རྒྱལ་སྤྱི་ལྟ་རྟོག་པ་དང་ རྒྱལ་སྤྱི་བརྡ་བརྒྱུད་ཀྱི་ལས་བྱེདཔ་དང་འབྲེལ་བའི་ གནད་དོན་ཆ་མཉམ་ གྱི་ཐད་ལུ་ བཙག་འཐུ་ལྷན་ཚོགས་ཀྱི་ འཆར་གཞི་དང་སྲིད་བྱུས་སྡེ་ཚན་གྱིས་ མཉམ་འབྲེལ་དང་འབྲེལ་འཛིན་འཐབ་དགོ།
ས༽ རྒྱབ་རྟེན་ཡིག་ཆ་གཞན།
༡༣༣. ཁེ་རྒུད་ཡོད་མི་དང་ མི་མང་ བཙག་འཐུའི་འགོ་དཔོན་ཚུ་གིས་ བཙག་འཐུ་དང་འབྲེལ་བའི་ ཁྲིམས་ལུགས་ བཅའ་ཡིག་ སྒྲིགས་གཞི་ ལམ་སྟོན་སྒྲིག་ཡིག་ ལག་དེབ་ དེ་ལས་ བརྡ་འཕྲིན་ཚུ་ གིས་མ་ཚད་ བཙག་འཐུ་འགོ་འདྲེན་འཐབ་ནི་ནང་ལུ་ བརྡ་དོན་ལམ་སྟོན་ཁ་སྐོང་གི་དོན་ ལས་ “སྤྱི་ཚོགས་བཙག་འཐུ་ ༢༠༡༨ རྒྱལ་ཡོངས་ཚོགས་འདུའི་བཙག་འཐུ་འགོ་འདྲེན་འཐབ་ ནིའི་ཐབས་ལམ་’’ དེ་ཡང་ བལྟ་དགོ།
བརྡ་དོན་འདི་སྤེལ་བའི་ཉིནམ་ལས་ འབྲུག་གི་བཙག་འཐུ་ལྷན་ཚོགས་ཀྱིས་ སྤྱི་ཚོགས་ཀྱི་བཙག་འཐུ་ ༢༠༡༨ རྒྱལ་ཡོངས་ཚོགས་འདུ་གི་བཙག་འཐུའི་ལས་འཆར་དང་ དེ་དང་འབྲེལ་བའི་ གནད་དོན་ཆ་མཉམ་གྱི་སྐོར་ལས་ མི་དམངས་ཡོངས་ལུ་ བརྡ་འཕྲིན་སྤེལཝ་ཨིན། རང་ལུགས་གནམ་ལོ་ས་ཕོ་ཁྱི་ལོ་ ཟླ་ ༧ པའི་ཚེས་ ༨ འམ་ སྤྱི་ཚེས་ ༡༨-༨-༢༠༡༨ ལུ།
༼ཆོས་རྒྱལ་ཟླ་གོ་རིག་འཛིན༽
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ རྒྱལ་ཁབ་ནང་ རེད་འཛུགས་སྐྱོང་འབད་ནིའི་ ལམ་ལུགས་ཡར་དྲག་བཏང་སྟེ་ ལོ་༣ གྱི་རྒྱབ་ལས་ ཆུམ་གྱི་ལང་ཚད་དེ་ བརྒྱ་ཆ་༦༠ བཟོ་ནིའི་དམིགས་གཏད་ བསྐྱེདཔ་ཨིན་པས།
རྒྱལ་ཁབ་ནང་ ཆུམ་གྱི་ཐོན་སྐྱེད་དེ་ བརྒྱ་ཆ་༡༥ ཡར་སེང་འབད་ནིའི་རེ་བ་ཡོདཔ་ད་ དེ་ཡང་ ཆུ་ཞིང་སྟོངམ་སྦེ་བཞག་མི་ བརྒྱ་ཆ་༥༠ དེ་ཅིག་ བཟའ་སྤྱོད་འབད་ནི་དང་ ཆུ་ཞིང་བརྒྱ་ཆ་༡༠ གནམ་སོ་ཁའི་ རེད་འཛུགས་སྐྱོང་དོན་ལུ་ ལག་ལེན་འཐབ་ནི་ཨིན་པས།
ཨིན་རུང་ དམིགས་གཏད་དེ་ཚུ་ འབྲུག་དང་ བང་ལ་དེཤ་ དེ་ལས་ ནེ་པཱལ་རྒྱལ་ཁབ་༣ གྱི་བར་ན མཉམ་འབྲེལ་ལས་འགུལ་བཟོ་མི་དེ་ལུ་ རག་ལས་ནི་ཨིནམ་ད་ ལས་འགུལ་དེ་ཡང་ སཱག་གོང་འཕེལ་མ་དངུལ་གྱིས་ རེད་འཛུགས་སྐྱོང་ཡུན་བརྟན་དོན་ལུ་ མ་དངུལ་གྲོགས་རམ་འབད་ནི་ཨིན་པས།
འབྲུག་པའི་ཁྱིམ་གུང་པ་༡༢,༠༠༠ དེ་ཅིག་ལུ་ ཕན་ཐོགས་འབྱུང་ནི་ཨིན་མི་ ལས་འགུལ་དེ་ སང་ཕོད་ སྤྱི་ཟླ་དང་པའི་ནང་ལས་ འགོ་བཙུགས་ནིའི་ འཆར་གཞི་ཡོདཔ་ད་ ལས་འགུལ་དེ་ ལུང་ཕྱོགས་གཞན་ཚུ་བཟུམ་སྦེ་ མ་དངུལ་གྱི་དོན་ལུ་ དོ་འགྲན་འབད་དགོ་པས་ཟེར་ སོ་ནམ་ལྷན་ཁག་གི་ འགོ་དཔོན་ཚུ་གིས་བཤད་ཅི།
སཱག་གོང་འཕེལ་མ་དངུལ་གྱི་ བཀོད་ཁྱབ་འགོ་དཔོན་ སུ་ནིལ་ མོ་ཏི་ཝལ་གྱིས་ ཉིན་གྲངས་༣ གྱི་རིང་ ཐིམ་ཕུག་ལུ་སྦེ་ ལས་འགུལ་གྱི་སྐོར་ལས་ ཞལ་འཛོམས་འགོ་བཙུགས་པའི་སྐབས་ ལས་འགུལ་དེ་ལུ་ རྒྱབ་སྐྱོར་ཡོད་ལུགས་ཚུ་བཤད་ཅི།
སོ་ནམ་བློན་པོ་ ཡེ་ཤེས་རྡོ་རྗེ་གིས་ བཤད་མིའི་ནང་ སཱག་གོང་འཕེལ་མ་དངུལ་གྱིས་ ཆུམ་གྱི་ཐོན་སྐྱེད་ཡར་དྲག་གཏང་ནིའི་དོན་ལུ་ ལས་འགུལ་ལུ་ རྒྱབ་སྐྱོར་འབད་ནིའི་ ཁས་ལེན་འབད་དེ་ཡོད་ཟེར་ཨིན་པས།
བློན་པོ་གིས་ འབྲུག་བརྩིས་ཏེ་ ལྷོ་ཨེ་ཤི་ཡ་ནང་ སོ་ནམ་ལས་ཁུངས་དེ་ མི་གྲངས་ས་ཡ་ལས་བཅད་མི་ཚུ་གི་དོན་ལུ་ ལཱ་གཡོག་བྱིན་མི་ གཙོ་ཆེ་ཤོས་ཅིག་ཨིན་རུང་ རྒྱལ་ཁབ་ཀྱི་ ནང་འཁོད་ཡོངས་འབོར་ཐོན་སྐྱེད་དེ་ མར་བབས་སོང་སྟེ་འདུག་ཟེར་ཨིན་པས།
བློན་པོ་གིས་ བཤད་མིའི་ནང་ མི་རློབས་ཡར་སེང་སོང་མི་དང་ སོ་ནམ་ལས་ཁུངས་ནང་ འགྲོས་ཀྱིས་སྦེ་ ཡར་དྲག་འགྱོ་མི་དེ་གིས་ སོ་ནམ་ལས་ཁུངས་ཀྱིས་ བཟའ་འཐུང་ཐོན་སྐྱེད་འབད་ནིའི་ནང་ བྱེམ་ཕོག་སྟེ་ཡོད་ཟེར་ཨིན་པས།
འཆར་དངུལ་ཡོངས་བསྡོམས་ ཡུ་ཨེསི་ཌོ་ལར་ས་ཡ་༡༡.༧༥༤ གྲོས་འཆར་འབད་མི་ལས་ སཱག་གོང་འཕེལ་མ་དངུལ་ལུ་ ཡུ་ཨེསི་ཌོ་ལར་ས་ཡ་༡༠.༢༥༤ བྱིན་དགོཔ་སྦེ་ སླབ་ཡོདཔ་ད་ རྒྱལ་ཁབ་༣ གྱིས་ ཡུ་ཨེསི་ཌོ་ལར་ས་ཡ་༡.༥ ཞལ་འདེབས་འབད་ནི་ཨིན་པས།
འབྲུག་གི་འཆར་དངུལ་ ཡུ་ཨེསི་ཌོ་ལར་ས་ཡ་༣.༩༧༠ གྲོས་འཆར་བཀོད་ཡོདཔ་ད་ རྒྱལ་ཁབ་༣ གྱི་ལས་འགུལ་གྱིས་ ཡུན་བརྟན་ཐོག་ལས་ ཆུམ་གྱི་ཐོན་སྐྱེད་དེ་ རེད་འཛུགས་སྐྱོང་ལམ་ལུགས་ ཡར་དྲག་གཏང་ཐོག་ལས་ ཡར་སེང་འབད་ནི་དེ་ཨིན་པས།
དེ་ཡང་ ཐབས་རིག་དང་ དཔལ་འབྱོར་ཡུན་བརྟན་དང་ རང་བཞིན་གནས་སྟངས་མཐུན་པའི་སྒོ་ལས་ སོ་ནམ་ཐོན་སྐྱེད་ཆུང་བའི་ཐོག་ ཐོན་སྐྱེད་ཡར་སེང་འབད་ནི་དེ་ཨིནམ་ད་ ཐོན་སྐྱེད་ཡར་དྲག་གཏང་ནིའི་གཙོ་རིམ་དེ་ཡང་ ཞིབ་འཚོལ་འབད་བའི་སྐབས་ ཐོན་སྐྱེད་ཡར་སེང་འབད་བ་ཅིན་ དབུལ་ཕོངས་མར་ཕབ་འབད་ཚུགས་པའི་ཁར་ རྒྱལ་ཡོངས་དང་ ལུང་ཕྱོགས་ཀྱི་གནས་ཚད་ནང་ དབུལ་ཕོངས་མར་ཕབ་དང་ བཞེས་སྒོའི་ཡུན་བརྟན་ལུ་ ལྷན་ཐབས་ཡོད་པའི་ ངོས་འཛིན་བྱུང་ནི་དེ་གིས་ཨིན་པས།
འཆར་གཞི་དེ་གིས་ འཛམ་གླིང་སྤྱི་ཚོགས་ཀྱིས་ སྤྱི་ལོ་༢༠༣༠ ལས་ ཡུན་བརྟན་གོང་འཕེལ་དམིགས་ཡུལ་ཡོད་མི་དེ་ལུ་ཡང་ ལྷན་ཐབས་འབད་ཚུགས་པས་ཟེར་ བློན་པོ་ཡེ་ཤེས་རྡོ་རྗེ་གིས་ བཤད་ཅི།
ལས་འགུལ་དེ་གིས་ གེ་ཟ་དང་ ཀར་ དེ་ལས་ གཞན་ཡང་ སྒོ་ནོར་གསོ་སྐྱོང་དང་ ཉ་གསོ་སྐྱོང་གི་ལཱ་ཚུ་ཡང་ རེད་འཛུགས་སྐྱོང་དང་གཅིག་ཁར་ འབད་ནིའི་ཐབས་ཤེས་ བཏོན་ནི་ཨིན་པས།
ལས་འགུལ་དེ་གིས་ རྒྱལ་ཡོངས་ཀྱི་གནས་ཚད་ནང་ གནས་སྡུད་ཚུ་ བཞག་ཚུགས་པའི་ཁར་ ཆུམ་དེ་ འཐུས་མི་རྒྱལ་ཁབ་༣ ནང་ བཟའ་འཐུང་གི་དོན་ལུ་ གཙོ་ཆེ་ཤོས་ཅིག་ཨིན་པའི་ཁར་ དཔེར་ན་ འབྲུག་གཞུང་གིས་ འཆར་གཞི་༡༢ པའི་ནང་ ཆུམ་གྱི་ཐོན་སྐྱེད་དེ་ ད་ལྟོ་བརྒྱ་ཆ་༤༧ ཡོད་ས་ལས་༦༠ ལུ་ ཡར་སེང་འབད་ནིའི་ དམིགས་གཏད་ཡོདཔ་ཨིན་པས།
ནེ་པཱལ་ལུ་འབད་བ་ཅིན་ སྤྱི་ལོ་༢༠༡༦ ལས་༢༠༡༩ གི་ གོང་འཕེལ་འཆར་གཞི་ནང་ གཞུང་གིས་ཆུམ་གྱི་ཐོན་སྐྱེད་དེ་ ད་ལྟོ་ ཐོན་སྐྱེད་མེ་ཊིག་ཊཱོན་ས་ཡ་༤.༢༩ ཡོད་མི་ལས་ ཊཱོན་ས་ཡ་༥.༥༦ ལུ་ ཡར་སེང་འབད་ནིའི་ དམིགས་གཏད་ཡོདཔ་ད་ བང་ལ་དེཤ་གཞུང་གིས་ བཟའ་འཐུང་ཡུན་བརྟན་བཟོ་ཐབས་ལུ་ ཐབས་ཤེས་སྣ་ཚོགས་བཏོན་ཡོདཔ་ཨིན་པས།
ལས་འགུལ་དེ་ཡང་ ཆུམ་དང་འབྲེལ་བའི་ཡུན་བརྟན་དོན་ལུ་ དོན་ཚན་ཁག་༧ གྱི་ཐོག་ལས་ བཟོ་ཡོདཔ་ད་ དེ་ཡང་ འཕྲུལ་རིག་ལག་ལེན་འཐབ་ནི་དང་ མཐུན་རྐྱེན་འཛིན་སྐྱོང་འཐབ་ནི་ དེ་ལས་ དེང་སང་གི་ འཕྲུལ་རིག་སྣ་ཚོགས་ལག་ལེན་འཐབ་ནིའི་ འཆར་གཞི་ཡོདཔ་ཨིན་པས།
ལུང་ཕྱོགས་རྒྱལ་ཁབ་ཚུ་ནང་ གདོང་ལེན་སྦོམ་ཤོས་ར་ སོ་ནམ་ཐོན་སྐྱེད་ཚུ་ ཡུན་བརྟན་དང་ ཡར་དྲག་གཏང་ནི་དེ་ཨིནམ་ད་ བཟའ་འཐུང་དང་ ཟས་བཅུད་ཡུན་བརྟན་བཟོ་ནིའི་དོན་ལུ་ གནམ་གཤིས་འགྱུར་བགྲོད་ཀྱི་ གདོང་ལེན་ཚུ་ ཐོན་དོ་ཡོདཔ་ཨིན་པས།
དེ་མ་ཚད་ ཆུམ་མཁོ་འདོད་བཀོད་མི་ཚུ་ཡང་ ནང་འཁོད་ལས་ རྒྱལ་སྤྱིའི་གནས་ཚད་ནང་ ཡར་སེང་འགྱོ་མི་དེ་གིས་ཡང་ གདོང་ལེན་ལུ་ ལྷན་ཐབས་འབད་དོ་ཡོདཔ་ད་ གནམ་གཤིས་འགྱུར་བགྲོད་ཀྱིས་ སོ་ནམ་གྱི་ལཱ་ ཉུང་སུ་འབད་མི་ཚུ་ལུ་ གདོང་ལེན་སྦོམ་བྱིན་དོ་ཡོད་པའི་གནས་ཚུལ།
བཀྲིས་བསྟན་འཛིན།


text:
༉ སྤྱི་ལོ་༢༠༡༨ ཀྱི་བཙག་འཐུ་ཚུ་ མཐར་འཁྱོལ་ཅན་སྦེ་ མཇུག་བསྡུ་ཡོད་མི་དང་བསྟུན་ གཞུང་སྐྱོང་ཚོགས་པ་ཡང་ བཙག་འཐུ་གྲུབ་ཡོདཔ་ལས་ ད་ལས་ཕར་ གཞུང་གསརཔ་གིས་ འབྲུག་མི་ཀུན་ལུ་ཕན་པའི་ ལེགས་བསྒྱུར་གསརཔ་ཚུ་ འབག་འོང་ཚུགས་པའི་རེ་བ་ ཆ་མཉམ་གྱིས་ བསྐྱེད་བཞིན་དུ་ཡོད། སྤྱིར་བཏང་བཙག་འཐུ་ མཇུག་བསྡུ་ཚར་རུང་ མི་ལ་ལོ་ཅིག་ ད་ལྟོའི་བར་ན་ཡང་ བཙག་འཐུའི་སྐབས་ལུ་བྱུང་མི་ ཚོར་སྣང་དྲག་པོ་ཚུ་ …རྒྱས་པར་ལྷག། »
སོར་བསྒྱུར་གྱི་དོན་ལུ་ མི་སེར་ལས་ངོས་ལེན།
༉ སྤྱི་ཚོགས་༣ པའི་རྒྱལ་ཡོངས་ཚོགས་འདུའི་ སྤྱིར་བཏང་བཙག་འཐུ་དེ་ མཐར་འཁྱོལ་ཅན་སྦེ་ འགོ་འདྲེན་འཐབ་ཚར་ཡོདཔ་བཞིན་དུ་ སྤྱི་ཟླ་༡༠ པའི་ཚེས་༡༠ ལས་ འབྲུག་པའི་མི་སེར་ཚུ་གིས་ འབྲུག་མཉམ་རུབ་ཚོགས་པ་དེ་ གཞུང་སྐྱོང་ཚོགས་པ་སྦེ་ བཙག་འཐུ་གྲུབ་ཅི། བཙག་འཐུའི་གྲུབ་འབྲས་ཚུ་ལུ་ བལྟ་བ་ཅིན་ འབྲུག་མཉམ་རུབ་ཚོགས་པ་གིས་ སོར་བསྒྱུར་གྱི་དོན་ལུ་ འགོ་ཐོག་བཙག་འཐུ་ལས་ར་ ཨུ་ཚུགས་བསྐྱེད་མི་དེ་ འབྲུག་མི་ཚུ་ལུ་ …རྒྱས་པར་ལྷག། »
རྒྱལ་ཡོངས་ཀྱི་ མཐའ་དོན་ལུ་ གཙོ་བོར་བཏོན་དགོཔ།
༉ ད་རིས་ སྤྱི་ལོ་༢༠༡༨ ཀྱི་ སྤྱིར་བཏང་བཙག་འཐུའི་ནང་ བཅའ་མར་གཏོགསཔ་དང་གཅིག་ཁར་ ཚོགས་རྒྱན་སྐྱུར་མི་ ཆ་མཉམ་གྱི་ཧོངས་ལས་ རྒྱལ་ཡོངས་དང་ ས་གནས་ཀྱི་ གནས་རིམ་གཉིས་ཆ་རའི་ནང་ འཕྲལ་ཕུགས་ཀྱི་ ཕན་གནོད་ཀྱི་བྱེམ་ ག་དེ་སྦེ་ར་ཕོག་འོང་ག་ མནོ་བསམ་ལེགས་ཤོམ་སྦེ་བཏང་སྟེ་ རང་སོའི་གདམ་ཁ་ལུ་ ཐག་བཅད་བཅདཔ་འོང་། ཚོགས་རྒྱན་སྐྱུར་མི་ཚུ་གིས་ སྤྱིར་སྙོམས་འཛོམས་འདུ་ ལན་ཐེངས་མང་རབས་ཅིག་ནང་ …རྒྱས་པར་ལྷག། »
སྤྱིར་བཏང་བཙག་འཐུ་ནང་ གྲལ་གཏོགས་གང་དྲག་འབད་བའི་ རེ་བ།
༉ རྒྱལ་རབས་དང་ལྡན་པའི་ སྤྱི་ཚོགས་གསུམ་པའི་ རྒྱལ་ཡོངས་ཚོགས་འདུའི་ སྤྱིར་བཏང་བཙག་འཐུ་དེ་ ནངས་པར་འགོ་འདྲེན་འཐབ་ནི་ཨིནམ་ལས་ ཚོགས་རྒྱན་བཙུགས་ནི་ལུ་ ཁྱད་ཚད་དང་ལྡན་པའི་ རྒྱལ་ཁབ་མཐའ་དབུས་མེད་པའི་འབྲུག་མི་ཚུ་ སག་ལང་སྟེ་སྡོད་པའི་ མངོན་གསལ་བྱུངམ་ཨིན་མས། དུས་ཡུན་ཆུ་ཚོད་༤༨ ཀྱི་རིང་ སྲིད་དོན་ཚོགས་པ་དང་ སྲིད་དོན་པ་ དེ་ལས་ རྒྱབ་སྐྱོར་པ་ཚུ་གིས་ སྐུལ་བསྒྲགས་འབད་མ་ཆོག་པའི་ཁར་ བཙག་འཐུ་དང་འབྲེལ་བའི་གནད་དོན་ཚུ་ནང་ བར་དཀྲོགས་དང་ …རྒྱས་པར་ལྷག། »
སྐུལ་བསྒྲགས་མེད་པའི་ དུས་ཡུན་ལུ་ བརྩི་མཐོང་བསྐྱེད་དགོཔ།
༉ ད་རིས་ དྲོ་པའི་ཆུ་ཚོད་༩ ལས་ སྤྱིར་བཏང་བཙག་འཐུའི་དོན་ལུ་ དོ་འགྲན་འབད་མི་ སྲིད་དོན་ཚོགས་པ་གཉིས་ཀྱི་ གཙོ་འཛིན་ཚུ་གིས་གཙོས་པའི་ འདེམས་ངོ་༩༤ དང་ འགོ་འདྲེན་པ་ རྒྱབ་སྐྱོར་པ་ཚུ་གིས་ དུས་ཡུན་ཆུ་ཚོད་༤༨ ཀྱི་རིང་ སྐུལ་བསྒྲགས་མ་བར་ རང་སོའི་ཁྱིམ་ནང་ སྡོད་དགོཔ་ཨིན། ཚོགས་རྒྱན་གྱི་ཉིནམ་ འགོ་མ་བཙུགས་པའི་ཧེ་མར་ དུས་ཡུན་ཆུ་ཚོད་༤༨ …རྒྱས་པར་ལྷག། »
མི་སྡེ་བརྡ་བརྒྱུད་ལོག་སྤྱོད་མེན་པར་ གཅིག་ མཐུན་བཟོ་ནི་ཁག་ཆེ།
༉ སྤྱི་ཚོགས་གསུམ་པའི་ སྤྱིར་བཏང་བཙག་འཐུ་འདི་ ཉིན་གྲངས་༣ གྱི་རྒྱབ་ལས་ འགོ་འདྲེན་འཐབ་ནི་ཨིནམ་བཞིན་དུ་ སྲིད་དོན་ཚོགས་པ་དང་ འདེམས་ངོ་ དེ་ལས་ རྒྱབ་སྐྱོར་པ་ཚུ་གིས་ ཚོགས་རྒྱན་བཙུགས་མི་ཚུ་གི་ སེམས་ལྷུ་ཐབས་འབད་ནི་དེ་ ནངས་པ་དྲོ་པའི་ཆུ་ཚོད་༩ ལས་ མཚམས་འཇོག་འབད་དགོཔ་ཨིན། འདི་འབདཝ་ལས་ སྐུལ་བསྒྲགས་འབད་ནི་གི་ དུས་ཡུན་ཆུ་ཚོད་༢༤ ལས་བརྒལ་མེདཔ་ལས་ སྲིད་དོན་པ་དང་ …རྒྱས་པར་ལྷག། »
དབྱེ་ཁག་བཟོ་ནི་མེན་པར་ མི་སེར་ཚུ་གི་ གདམ་ཁ་ལུ་བརྩི་མཐོང་།
༉ སྤྱི་ཚོགས་དང་འབྲེལ་བའི་ སྤྱིར་བཏང་བཙག་འཐུའི་ཉིནམ་འདི་ བསྟུམ་སུ་འགྱོཝ་དང་འབྲེལ་ ཚོགས་རྒྱན་བཙུགས་མི་ཚུ་ རང་སོའི་ཐོབ་དབང་སྤྱོད་ནི་ལུ་ སག་ལང་སྟེ་ཡོདཔ་བཞིན་དུ་ འདི་དང་གཅིག་ཁར་ ཚ་གྱང་ཡང་ ལང་དགོ་པའི་ གཞི་གནད་ཅིག་ལུ་གྱུར་ཏེ་འདུག། མ་གཞི་ སྤྱི་ལོ་༢༠༡༨ ཀྱི་ བཙག་འཐུ་འདི་ སྤྲོ་བ་ཆེ་ཏོག་ཏོ་དང་ ནམ་ཡང་བརྗེད་མ་ཚུགས་པའི་ བྱུང་རབས་ཅིག་ འོང་ནི་གི་ རེ་བ་བསྐྱེདཔ་ཨིན་རུང་ …རྒྱས་པར་ལྷག། »
བློ་གཏད་ཡིད་ཆེས་ བསྐྱེད་ཚུགས་པའི་ སྲིད་དོན་པ་དགོཔ།
༉ འདས་པའི་ཉིནམ་གཉིས་ཀྱི་ཧེ་མར་ སྲིད་ཚོགས་གཉིས་ཀྱི་ འདེམས་ངོ་ཚུ་གི་དོན་ལུ་ མི་མང་རྩོད་བསྡུར་ལས་རིམ་ འགོ་འདྲེན་འཐབ་མི་དེ་ མཐར་འཁྱོལ་ཅན་སྦེ་ མཇུག་བསྡུ་ཡོདཔ་བཞིན་དུ་ ད་རེས་ ཁྱད་ཚད་ལྡན་པའི་ ཚོགས་རྒྱན་བཙུགས་མི་ རང་སོའི་འདེམས་ཁོངས་ནང་ ལྷོད་མ་ཚུགས་མི་ཚུ་གི་དོན་ལུ་ རྒྱལ་ཁབ་མཐའ་དབུས་མེད་པར་ ལྷན་ཐབས་འགྲེམ་ཐོག་ཚོགས་རྒྱན་ས་ཁོངས་ཀྱི་ ཞབས་ཏོག་གཞི་བཙུགས་འབད་མི་དེ་ཡང་ ད་རིས་ལས་ མཇུག་བསྡུཝ་ཨིན་མས། དེ་དང་འབྲེལ་ ཉིནམ་དག་པ་ཅིག་གི་ཤུལ་ལས་ …རྒྱས་པར་ལྷག། »
ཚད་ལས་བརྒལ་དོ་ཡོད་པའི་མངོན་གསལ།
༉ ད་རེས་ནངས་པར་ སྲིད་ཚོགས་ཀྱི་ རྒྱབ་སྐྱོར་པ་ སེམས་ཤུགས་ཅན་ལ་ལོ་གིས་ འཕྲལ་གྱི་ཁེ་ཕན་ལུ་བལྟ་སྟེ་ ཚོགས་པའི་ལཱ་འབདཝ་ད་ འཚམས་ཚོད་ལུ་ གཞི་བཟུང་འབད་མི་ཚུགས་པས། འཕྲལ་ཁམས་ཅིག་ཁར་ རྒྱལ་བརྒྱུད་ཀྱི་རིང་ལུགས་ སྲིད་དོན་ནང་ སྦྲེལ་མར་འབད་ཐོག་ལས་ ཞབས་འདྲེན་འབད་བའི་ སྒྲ་འཛིན་དེ་ མི་སྡེ་བརྡ་བརྒྱུད་ནང་ ཁྱབ་སྤེལ་སོང་ཡོད་མི་གིས་ འབྲུག་གི་རྩ་ཁྲིམས་ཆེན་མོའི་ དགོངས་དོན་ལས་ ཡ་གལ་དུ་གྱུར་བའི་ …རྒྱས་པར་ལྷག། »
དྲནམ་བཏོན་དགོ་པའི་དུས་ཚོད།
༉ ད་རེས་ནངས་པར་ སྲིད་དོན་ཚོགས་པ་ཚུ་གིས་ ན་གཞོན་ཚུ་ལུ་ དམིགས་གཏད་བསྐྱེདཔ་རྐྱངམ་གཅིག་གིས་མ་དོ་བར་ རྒྱལ་ཁབ་ནང་ ལཱ་གཡོག་མ་ཐོབ་མི་ ན་གཞོན་མང་རབས་ཅིག་ཡོད་མི་ལུ་བརྟེན་ མགུ་སྐོར་རྐྱབ་མི་ཡང་ ལེ་ཤ་ཐོནམ་ཨིན་མས། དེ་ཡང་ ཕྱི་རྒྱལ་ལཱ་གཡོག་ལས་རིམ་ཚུ་ གཡོ་སྒྱུ་ལག་ལེན་ལ་སོགས་པའི་ རྩོད་རྙོགས་ཐོན་ཏེ་ཡོད་པའི་ ནམ་དུས་ལུ་ ལཱ་གཡོག་མ་ཐོབ་པར་ ནང་དོག་སྟེ་སྡོད་མི་ ན་གཞོན་ཚུ་ བརྡ་དོན་ཡོངས་འབྲེལ་ཚུ་ནང་ ལས་སྡེ་རྫུས་མ་ཚུ་གི་ …རྒྱས་པར་ལྷག། »


text:
༉ རྒྱ་གར་གྱི་ ཅ་དངོས་དང་ཞབས་ཏོག་ཁྲལ་ལུ་བརྟེན་ རྒྱ་གར་ལས་ ནང་འདྲེན་འབད་མི་ སྣུམ་འཁོར་ལ་ལོ་ཅིག་ གོང་ཚད་ལེ་ཤ་གིས་ མར་བབས་སོང་ཡོདཔ་ཨིན་རུང་ ཕྱིའི་རྒྱལ་ཁབ་ལས་ ནང་འདྲེན་འབད་མི་ རིན་གོང་ཆེ་བའི་ སྣུམ་འཁོར་ཚུ་གི་ གོང་ཚད་དེ་ ལེ་ཤ་གིས་ ཡར་སེང་སོང་ནུག།
ཅ་དངོས་དང་ཞབས་ཏོག་ཁྲལ་དང་འཁྲིལ་བ་ཅིན་ སྣུམ་འཁོར་ཆུང་བ་དང་ བར་མའི་གོང་ཚད་ཚུ་ དངུལ་ཀྲམ་༡༣,༠༠༠ དང་༣༢,༠༠༠ གི་བར་ན་ མར་བབས་སོང་ཡོདཔ་ད་ དེ་ཡང་ ཨའི་ཊོ་ཡེན་ཊི་དང་ ཨི་འོན་ ཨའི་ཏེན་ དེ་ལས་ ཨཱལ་ཊོ་ཀཱར་ཚུ་ཨིན་པས།
དེ་ལས་ གནས་རིམ་བར་མིའི་ སྣུམ་འཁོར་ཚུ་འབད་བ་ཅིན་ མཐོ་ཤོས་ སྣུམ་འཁོར་ཀེ་རེ་ཊ་ལུ་ དངུལ་ཀྲམ་༩༩,༧༠༠ དེ་ཅིག་ མར་བབས་སོང་ཡོདཔ་ད་ དེའི་གྲས་ཁར་ སྣུམ་འཁོར་བོ་ལི་རོ་དང་ ཀེ་ཡུ་ཝི་ཕོར་ བ་ལི་ནོ་ལ་སོགས་པ་ཚུ་ ཚུད་དོ་ཡོདཔ་ད་ ཁོང་གི་དོན་ལུ་ དངུལ་ཀྲམ་༣༢,༠༠༠ འོག་རྒྱུ་ མར་བབས་སོང་ནུག།
ཉུང་ཤོས་དེ་ར་ གེ་རེན་ཨའི་ཊེན་གྱི་དོན་ལུ་ དངུལ་ཀྲམ་༤,༦༩༠ དང་ ཨི་འོན་ལུ་ དངུལ་ཀྲམ་༧,༠༤༠ དེ་ཅིག་ བབས་ཡོདཔ་ད་ བསྟན་རྒྱས་ལྷན་ཁག་གིས་ གསང་བའི་ཐོག་ལས་ སྙན་ཞུ་བྱིན་མི་ འགོ་དཔོན་གྱིས་འབད་བ་ཅིན་ གོང་ཚད་དེ་ཚུ་ རྒྱ་གར་གྱི་ སྣུམ་འཁོར་བཀྲམ་སྤེལ་ཁང་དང་ རྒྱལ་ཁབ་ནང་ སྣུམ་འཁོར་བཙོང་མི་ ངོ་ཚབ་ལས་སྡེ་ཚུ་ལས་ ལེན་ཡི་ཟེར་ཨིན་པས།
དེ་ཡང་ སྣུམ་འཁོར་ཉོ་ཚུགས་མི་ཚུ་གིས་ ད་ལྟོའི་བར་ན་ཡང་ ཉོ་བཞིན་དུ་ཡོདཔ་ལས་ ད་རེས་ རྒྱལ་ཁབ་ནང་ སྣུམ་འཁོར་གྱི་གྱངས་ཁ་ བསྡོམས་༩༠,༠༠༠ དེ་ཅིག་ཡོད་ས་ལས་ མཐོ་ཤོས་ ཐིམ་ཕུག་ལུང་ཕྱོགས་ནང་ སྣུམ་འཁོར་༤༦,༠༠༠ ལྷགཔ་ཅིག་དང་ ཕུན་ཚོགས་ལུང་ཕྱོགས་ནང་༣༡,༠༠༠ ལྷགཔ་ཅིག་ དགེ་ལེགས་ཕུག་ ལུང་ཕྱོགས་ནང་༥,༣༠༠ ལྷགཔ་ཅིག་ བསམ་གྲུབ་ལྗོངས་མཁར་ལུང་ཕྱོགས་ནང་༤,༨༠༠ དེ་ལས་ མོང་སྒར་ལུང་ཕྱོགས་ནང་ སྣུམ་འཁོར་༡,༢༠༠ ཡོདཔ་ཨིན་པས།
ཅ་དངོས་དང་ཞབས་ཏོག་ཁྲལ་ལུ་བརྟེན་ ཕྱིའི་རྒྱལ་ཁབ་ལས་ ནང་འདྲེན་འབད་མི་ སྣུམ་འཁོར་ཆེ་བའི་རིགས་ཚུ་འབད་བ་ཅིན་ གོང་ཚད་དེ་ དངུལ་ཀྲམ་༤༠༠,༠༠༠ དང་༦༠༠,༠༠༠ གི་བར་ན་ འཛེགས་ཡོདཔ་ད་ དེ་ཡང་ འབྲེལ་ཡོད་འགོ་དཔོན་ཚུ་གིས་ སླབ་མིའི་ནང་ གོང་འཛེགས་མི་དེ་ སྣུམ་འཁོར་བཏོན་ས་དང་ བཙོང་སའི་ས་གོ་ བསྒྱུར་བཅོས་འགྱོ་ནི་དེ་གིས་ ཨིན་ཟེར་ཨིན་པས།
དེ་ཡང་ སྣུམ་འཁོར་ ལེནཌི་ཀུ་ཛར་ཚུ་ལུ་ གོང་ཚད་དངུལ་ཀྲམ་༦༤༣,༣༢༥ ཡར་སེང་སོང་ཡོདཔ་ད་ དེ་བཟུམ་སྦེ་ པཱར་ཌོ་ཚུ་ལུ་འབད་བ་ཅིན་ དངུལ་ཀྲམ་༤༠༠,༧༥༢ ཡར་སེང་སོང་ཡོདཔ་ལས་ ཧེ་མ་དང་ ད་རེས་ཀྱི་གོང་ཚད་ལུ་ ཁྱད་པར་སྦོམ་སྦེ་ར་ ཆགས་ཡོདཔ་ཨིན་པས།
གཟིམ་སྒྲ་སྣུམ་འཁོར་ཚོང་ལས་ངོ་ཚབ་ཀྱི་ འགོ་དཔོན་ཅིག་གིས་ སླབ་མིའི་ནང་ ཅ་དངོས་དང་ཞབས་ཏོག་ཁྲལ་ལུ་བརྟེན་ སྣུམ་འཁོར་ཚུ་གི་ གོང་ཚད་བབས་ཡོད་རུང་ སྣུམ་འཁོར་མཁོ་མངགས་འབད་མིའི་ཐད་ཁར་ ཨ་རྟག་ག་ཨིནམ་སྦེ་ར་ ཡོད་ཟེར་ཨིནམ་ད་ དེ་ཡང་ འཕྲལ་ཁམས་ཅིག་ཁར་ རྒྱལ་གཞུང་དངུལ་ལས་དབང་འཛིན་གྱིས་ སྣུམ་འཁོར་གྱི་ སྐྱིན་འགྲུལ་ བརྒྱ་ཆ་༣༠ ལས་ བྱིན་མ་ཆོག་སྦེ་བཟོ་མི་ལུ་བརྟེན་ མང་ཤོས་ཅིག་གིས་ སྐྱིན་འགྲུལ་གྱི་ཞབས་ཏོག་ ལེགས་ཤོམ་མེད་པ་ཅིན་ སྣུམ་འཁོར་ཉོ་ཚུགས་མི་ མིན་འདུག་ཟེར་ཨིན་པས།
ཧེ་མ་འབད་བ་ཅིན་ སྣུམ་འཁོར་གྱི་དོན་ལུ་ སྣུམ་འཁོར་གྱི་གོང་ཚད་ལས་ སྐྱིན་འགྲུལ་བརྒྱ་ཆ་༦༠ དང་༧༠ ཐོབ་ནི་ཡོད་མི་དེ་ ད་ལས་ཕར་ བརྒྱ་ཆ་༣༠ ལུ་ མར་ཕབ་འབད་ཡོདཔ་ད་ དེ་ཡང་ སྣུམ་འཁོར་བཀག་འཛིན་འབད་ནིའི་དོན་ལུ་ ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text: ༉ འབྲུག་གི་བཙག་འཐུ་ལྷན་ཚོགས་ཀྱིས་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་༥༧༧, ༥༧༩ དང་ ༡༩༧ ཅན་མ་དང་འཁྲིལ་ ལྷུན་རྩེ་རྫོང་ཁག་མངའ་འོག་ ཀུར་སྟོད་རྒེད་འོག་གི་ དུང་དཀར་སྤྱི་འོའི་ ཚོགས་པ་ཚེ་འདས་སོང་ ཡོདཔ་ལས་བརྟེན་ རྒེད་འོག་ཚོགས་སྡེ་ཚོགས་པའི་གོ་གནས་ཀྱི་དུས་མིན་བཙག་འཐུ་ དང་ ས་སྟོང་ཞུགས་ཡོད་པའི་འདེམས་ ཁོངས་༣ ནང་ ས་གནས་གཞུང་གི་བཙག་འཐུའི་བརྡ་འཕྲིན་སྤེལཝ་ཨིན། ས་སྟོང་ཞུགས་ཡོད་པའི་འདེམས་ཁོངས་ཚུ་ཡང་ ཆུ་ ཁ་རྫོང་ཁག་མངའ་འོག་གི དགེ་སྟག་ནང་རྒེད་འོག་ དར་དགའ་ཚེ་སྦྱིས་སྤྱི་འོག་ དེ་ལས་ ཕུན་ཚོགས་གླིང་ཁྲོམ་སྡེའི་ ཕུན་ཚོགས་གླིང་སྨད་འདེམས་ཁོངས་དང་ སྤ་རོ་རྫོང་ཁག་ཁྲོམ་སྡེའི་འདེམས་ཁོངས་ཚུ་ཨིན།


text:
Video Overview
44-year-old Dorji Wangmo of Bongo Gewog narrates a story of an orphaned boy and a crippled monkey. Her story conveys the value of being clever despite one's weaknesses. The crippled monkey in the story turns outs to be clever, and helps his poor orphan master. The story, on the other hand, also talks about being guilty of one's misconduct. The monkey with his friends enters the orphan's garden to steal bitter wheat, and the crippled monkey gets caught due to his disabled leg. The monkey then begs for forgiveness and promises to serve the orphan with dedication. The monkey succeeds and helps the orphan to become the king of that district.
མོ་གི་སྲུང་འདི་ནང་ དབང་པོ་ལུ་སྐྱོན་ཕོག་རུང་ རིག་པ་རྩལ་དྲགས་ཡོད་པའི་སྐོར་ལས་ཨིན་པས། སྲུང་འདི་ནང་ སྤྱ་རྐངམ་ཞ་བོ་འདི་ རིག་པ་ཅན་ཨིནམ་མ་ཚད་ ཁོ་རའི་ཇོ་བདག་ དའུ་བུཚ་འདི་ལུ་ ཆ་རོགས་འབདཝ་མ་ཚད་ ད་རུང་ ལོག་གཅིག་ལས་འབདན་ སྲུང་འདི་གིས་ རང་གི་ལཱ་འཛོལ་མི་ལུ་ འཛོལཝ་ཨིནམ་ཤེས་དགོ་པའི་ སྐོར་ལས་སྟོནམ་ཨིན་པས། སྤྱ་རྐངམ་ཞ་བོ་འདི་དང་ཆ་རོགས་ཚུ་གིས་ དའུ་བུཚ་གི་ལྡུམ་ར་ལས་ ཀར་ཨརཝ་བརྐུ་བ་སོངམ་ད་ སྤྱ་རྐངམ་ཞ་བོ་འདི་ རྐངམ་མ་བདེཝ་ལས་ བདའ་ཟུན་ཟུནམ་མས། དེ་ལས་སྤྱ་འདི་གིས་ ལཱ་འཛོལ་བ་འབད་མི་ནི་ བཟོད་གསོལ་འབད་དེ་ ཁོ་ལུ་ དམ་ཚིག་ལྡན་པའི་སྒོ་ལས་ ཞབས་ཏོག་ཞུ་ནི་སྦེ་ ཁ་བཟེད་བཟེདཝ་ཨིནམ་ད་ སྤྱ་འདི་གིས་ ཁོ་རའི་ཁས་ལེན་གྲུབ་སྟེ་ དའུ་བུཚ་འདི་ མངའ་སྡེ་འདིའི་རྒྱལཔོ་བཀལ་དཔ་ཨིན་པས།
- Chukha
For more information about this term, see Full Entry below.
- Bongo
- རྡོ་རྗེ་དབང་མོ Dorji Wangmoདང་ཕུ་དང་ཕུ་ལུ་ཏེ་ དྭཝ་བུཚ་གཅིག་ཡོདཔ་མས། དེ་ལས་དྭཝ་བུ་ཚུ་འདི་ཏེ་ དྭཝ་བུ་ཚུ་འདི་ཏེ་ ག་ནི་ཡང་མེད་པའི་དྭཝ་བུ་ཚུ་སྤྱང་ཀ་ཅིག་ཨིན་མས་ཏེ། ཏེ་དེ་ལས་ཁོ་ རོགས་ག་ར་བྱཱོ་ཞིང་བརྐོ་དེས་ཟེརཝ་མས་ལོ། ཏེ་ཁོ་གིས་ཡང་བྱཱོ་ཞིང་བརྐོ་ནུག བྱཱོ་ཞིང་བརྐོ་ དེ་ལས་ སོན་མིན་འདུག་ཏེ་ཁོ་ལུ་ དེ་ལས་ བྱཱོ་ཞིང་འདི་བརྐོ་བཞག་སྦེ་ དེ་ལས་རོགས་བྱཱོ་བཏབ་དེས་ཟེརཝ་མས་ལོ་ཏེ།
- རྡོ་རྗེ་དབང་མོ Dorji Wangmoཏེ་རོགས་ཁོ་རོགས་ཀྱི་འོག་ལས་ཕར་འགྱོ་ རོགས་ཨ་ནཱི་སྦེ་སོན་གཏོར་ནི་ཡོད་བ་ཏེ་ སོན་གཏོརཝ་ད་ ཁོ་མགུ་ཏོ་དཔག་བཟེད་ ཏེ་མགུ་ཏོ་གུ་ཆགས་མི་འདི་ཕར་ཁོ་རའི་བྱཱོ་ཞིང་ནང་འགྱོ་ཡི་རང་[སྐྱུགས་?] ད་རུང་རང་གཡུར་མ་འཐུ་རྫུ་བཏབ་ ཤིང་དང་རྡོ་ཕར་བཏོན་རྫུ་བཏབ་ ད་རུང་རང་མགུ་ཏོ་གུ་བཟེད་ ཏེ་བྱཱོ་འདི་ཁོ་ར་ག་འགྱོ་ས་ལས་ཕར་ སྲབ་འཕྲོས་འཕྲོས་འབད་ ཡོབ་(གང་)སོང་ནུག་ཏེ་ ཁོ་མགུ་ཏོ་གུ་བཟེད་མི་འདི་གིས།
- རྡོ་རྗེ་དབང་མོ Dorji Wangmoཏེ་འ་ནཱི་བྱཱོ་འདི་བཏབ་ སྤ་་་་་ ཁོ་བྱཱོ་འདི་ག་ནི་བ་ལེགས་པས་ཟེརཝ་མས་ལོ་ཏེ་ ཁོང་གི་བྱཱོ་ལེགས་ཤོམ་འབད་བཏབ་མི་འདི་དང་ ཁོ་གི་འབདཝ་ད་ ཁོ་གི་ཏེ་ གནམ་མེད་ས་མེད་ལེགས་པས་ལོ། དེ་ལས་ཏེ་ བྱཱོ་བརྡུང་སའི་དེམ་[རི་བརྡལ་འཐག་?] ད་འབདན་ང་བྱཱོ་ཅིག་བསྡུ་ཟ་ནི་གི་ཨིན་ཟེར་ དེ་ལསན་ཞག་གཉིས་གསུམ་ཅིག་ཁར་བལྟ་བར་འགྱོཝ་ད་ གསེར་ཆོམ་ཆོ་འབད་ཚོ་སོ་ནུག་ཟེརཝ་མས་ལོ་བྱཱོ་འདི། ཏེ་བྱཱོ་བརྔ་རནམ་ཡར་སོ་ནུག
- རྡོ་རྗེ་དབང་མོ Dorji Wangmoཁྱོད་དེ་སྦེ་དྲིན་ལན་མཇལ་ཚུགས་ག་ རྐངམ་འདི་ཞཝ་མས་ ཁྱོད་ཤིང་འབྲས་བཏོག་བྱིན་དན་མ་ཤེས་ ཏེ་ག་ཅི་འཚོལ་བྱིན་ནིམ་ཟེར་ནུག ཨ་ང་དྲིན་ལན་འབྱོར་འབད་ར་ འབད་ཚུགསཔ་ཟེར་ནུག་ ཨིན་ན་ཨིན་ན་ཟེར་བཞག་བཞགཔ་མས་ཏེ་ བཞག་དེ་ལས་ཏེ་ སྤྱ་འདི་གིས་ སྤྱ་འདི་ཁོ་དང་མཉམ་བཞག་ ཁྱོད་ར་ན་སྡོད་ཤིག་ཟེར་ནུག་ ང་ཕར་ལས་ཕར་བཤལ་བལྟ་སོང་གེ་ཟེར་ ཏེ་སྤྱ་འདི་བཤལ་ཡར་སོང་ནུག་ནཱ་ལས་ཕར།
- རྡོ་རྗེ་དབང་མོ Dorji Wangmoནཱ་ལས་ཕར་འབད་བཤལ་འགྱོ་ཕར་ རྒྱལཔོ་ཅིག་གི་ལྡུམ་ར་ནང་ཐོན་སོང་ནུག་ཏེ་ ཕར་འགྱོ་ཕར་ཕར་བཤལ་ཚུར་ཚུར་བཤལ་སྡོད་སྡོཔ་མས། དབའི་སྤྱ་ཁྱོད་ག་ཅི་འབདཝ་ སྤྱ་རྐངམ་ཡང་ཞཝ་མས་ཟེར་ནུག་ ཨ་ང་ཏེ་ནཱ་ རྒྱལ་པོ་གི་ རྒྱལ་པོའི་སྲསམོ་གཅིག་ཏེ་ ངེ་གི་རྒྱལ་པོ་གི་མནའམ་འབད་དགོ་མནོ་བཤལཝ་ཨིན་ཟེར་ནུག ནཱ་ཤོག་ཁོ་རེད་ལེགས་ཤོམ་འབད་དྲི་བལྟ་དགོ་པས་ཟེར་སླབ་སླབ་མས། ཏེ་ག་དེ་སྦེ་སྨོ་ཁྱོད་རྐངམ་ཞཝ་མས་ ཁྱོད་ལུ་རྒྱཔོ་ཅིག་ཡོད་སྦོ་ཟེར་ནུག
- རྡོ་རྗེ་དབང་མོ Dorji Wangmoསྤ་་་་་ རྒྱལཔོ་ སྦ་སྒོར་རྒྱལཔོ་ཟེར་མི་ཅིག་ཡོད་ལགས་ ཟེར་ཞུ་ཞུཝ་མས། ཨིན་ན་དེ་འབད་བ་ཅིན་ ཁོ་ན་འཁྱིད་འོང་གེ་ ཟེར་སླབ་སླབ་མས་ཏེ་སྤྱ་འདི་གིས་ ཤོག་ཤོག་ཡ་ཟེར་ནུག་ ཏེ་ནཱ་བཅའ་སྒྲིག་རྐྱབ་བཞག་ཟེར་ནུག་ དེ་ལས་ཁོ་ནཱ་ལས་ཕར་འབད་སོང་སྟེ་ རྟ་གི་རྐངམ་ཡ་གཅིག་ཐོབ་ཐོབ་མས།
- རྡོ་རྗེ་དབང་མོ Dorji Wangmoདང་ཕུ་[དུས་བཞི་?]ལས་ཤི་སྟེ་དོང་ནང་སྦ་ ཏེ་ཨ་ནཱི་རོ་ཁྱི་དང་ག་ཅི་གུ་ཅིག་འདྲུད་བཀོ་བཞག་བཞགཔ་མས་ལོ་རྐངམ་ཡ་གཅིག ཏེ་འ་ནཱི་འཐུ་འབག་སྦེ་ ཏེ་རྐང་རྗེས་ཟེརཝ་ཅིག་རྐྱབ་བཞག་བཞགཔ་མས་ཏེ་ རྒྱལཔོ་གི་ རྒྱལཔོ་གི་རྫོང་ནང་བྱོན་ས་གི་འགྱོ་ས་གི་ལམ་ཁར་ ཆུ་ཅིག་ཡང་བརྒལ་ནི་ཡོདཔ་མས། ཆུ་འདི་གི་ལུངམ་མར་ལས་ ཕར་ལས་མར་ཕ་ཀི་ལོགས་ལས་མར་རྐྱབ་མི་འདི་གིས་མར་བདའ་ མར་ལས་ཡར་རྐྱབ་མི་འདི་གིས་ ཕ་ཀི་ལོགས་ལས་ ཏེ་ཡར་དང་མར་ཟེརཝ་ཅིག་རྐྱབ་བཞག་ནུག་ཏེ་ཁོ་ རྐྱབ་བཞག་སྦེ་ཡར་སོང་ནུག་ ནཱ་ལས་ཕར་སོང་ དབའེ་དྭཝ་བུཚ་ ད་འབདན་ ང་ཕར་རྒྱལཔོ་གི་ རྒྱལཔོ་གི་དམག་དཔོན་བསྐོས་ནི་འབད་ ནཱ་ལས་ཕར་ བཅའ་སྒྲིག་རྐྱབ་བཞག་ཡོད་སྨ་རེད་འགྱོ་གེ་ཟེར་ནུག་ད།
- རྡོ་རྗེ་དབང་མོ Dorji Wangmoདེ་ལས་ནཱ་ལས་ཕར་སོང་སོངམ་མས་ཏེ་ཁོ་ དེ་ལས་ཕར་ལུང་པའི་བརྡར་རོ་ནང་ལྷོདཔ་ད་ ཏེ་དྭཝ་བུཚ་འདི་སྤུས་ཙ་འབད་ཀྲེག་འཁྱུ་ གོ་ར་རྡུགས་འདི་ ཆུ་བཀལ་བཏང་བཞག་ནུག ཏེ་སྒལ་ཏོ་རིལ་རི་འབད་རྡོ་ཡི་གུ་བཀལ་བཞག་སྦེ་ ཏེ་ཁོ་གནམ་མེད་ས་མེད་སྔུ་ལི་རྐྱབ་འགྱོ་འགྱོཝ་མས་ཏེ་སྔུ་སྟེ་ དབའེ་སྤྱ་ཞཝ་ ཀྱེ་ཁྱོད་རྒྱལཔོ་ནཱ་འབྱོན་ནི་ལོ་ འབྱོན་ནི་མིན་འདུག་བ་ཡ་ཟེར་ནུག དེ་སྦེ་མ་གསུངས་ལགས་ཟེར་ནུག ང་ད་རེས་གནམ་མེད་ས་མེད་སྡུག་བསྔལ་ཕོག་ ད་ག་ནི་ཡང་མེད་ཟེར་ནུག་ ཏེ་རྟ་དང་ཆ་མཉམ་ ཏེ་རྒྱལཔོ་ཡང་ ང་ར་ཆུ་ནང་ལས་རྩལ་རྐྱབ་བཏོན་བཞག་ཡི་ཟེར་ནུག བདེན་རྫུན་མ་རེ་བ་ཅིན་བལྟ་བར་བྱོན་ཤིག་ཟེར་ནུག་ཏེ།
- རྡོ་རྗེ་དབང་མོ Dorji Wangmoཨིན་ན་ཨིན་ན་ཟེར་ བལྟ་བར་བཏང་བཏངམ་མས་ བྱ་རོགས་གཉིས་གསུམ་ཅིག་ དབའེ་དབའེ་ཨིན་མས་ཟེར་ནུག དེ་ལས་ཁྱོད་ར་བདེན་རྫུན་མ་རེ་བ་ཅིན་བལྟ་ཤིག་ ང་བཅས་རྟའི་རྐང་རྗེས་ རྟ་ཡོད་རུང་ཆུ་གིས་ཕྱག་འབག་ དེ་ལས་རྒྱལ་པོ་གི་ན་བཟའ་ཡོད་རུང་ པུ་ར་(ག་ར) འ་ནཱི་སྦེ་ཆུ་གིས་འབག་ ཨ་ནཱ་རྒྱལཔོ་ཡང་[རྨ་ཀྲེག་ཤི་ཀྲེག་?]བཟོ་ཟེར་ནུག
- རྡོ་རྗེ་དབང་མོ Dorji Wangmoང་ར་གིས་ཆུ་ནང་ལས་བཏོན་བཏོནམ་ཨིན་ཟེར་ ཨིན་ན་ཨིན་ན་ཟེར་སླབ་ དེ་ལས་ཁྱད་མེད་ཟེར་ ཕར་ལས་ཚུར་ ཏེ་རྒྱལཔོ་གིས་ཕར་ལས་ཚུར་ བྱ་རོགས་འདི་ཚུ་ལུ་ གོ་དང་དཔའ་རྟགས་བེན་དང་ མ་བཏུབ་བཏུབ་སྐྱེལ་སྐྱེལཝ་མས་ དེ་ལས་རྟ་ མ་པ་ངོ་རིས་འདི་འཇའ་རིསམོ་ཡོདཔ་མས་ཏེ་ དྭཝ་བུཚ་འདི་རོགས་ དེ་ལས་ཕར་འཁྱིད་ཡར་སོང་ནུག ཕར་འཁྱིད་གསེར་ཁྲི་གུ་བཀལ་ དགའ་སྟོན་འབད་ དེ་ལས་སྤྱ་འདི་གིས་སླབ་འདུག་ དྭཝ་བུཚ་ལུ་ དབའེ་བཞེས་སྒོ་འདི་ ཨ་ཙི་རེ་འབད་ཟ་སྨ་རེད་ ཁྱོད་ཟ་མ་ཧུམ་(ཟ་མྱོང་)འབད་ནི་འདི་གིས་ ཆབ་གསང་ཤོར་འོང་ ཟེར་སླབ་སླབ་མས།
- རྡོ་རྗེ་དབང་མོ Dorji Wangmoདེ་ལས་ ཏེ་དྭཝ་བུཚ་འབད་ ཟ་མ་ལྷོད་(ཟ་མྱོངམ་)འབད་ནི་འདི་གིས་ རྐྱབ་རྐྱབ་མས་ཏེ་ ལྟོ་དང་ སྤགས་དང་ ཇ་དང་འགྲངསམ་འབད་ཟ་ ཡུདཔ་ཅིག་ལས་ཆབ་གསང་གང་སྟེ་ཏེ་ ཆབ་གསང་གང་དྲེགས་མ་ཚུགས་པ་སྤྱ་འདི་ལུ་སླབ་ནུག དབའེ་ང་ཆབ་གསང་འགྱོ་དགོ་པས་ཟེར་ནུག ཡ་ཡ་ངེའི་རྒྱལཔོ་ཆབ་གསང་འབྱོན་ནི་ལོ་ད་འབདན་ ང་རང་སྐྱེལ་བར་འགྱོ་དགོ་པས་ཟེར་ནུག་ ཡར་ལོངམ་ཅིག་ཨ་དུམ་ཅིག་བུད་ཡར་སོ་ཡི་ཟེརཝ་མས་ལོ་ མར་གསེར་ཁྲི་གུ་ དབའེ་དབའེ་ངེའི་རྒྱལ་པོའི་སྲུང་འཁོར་ན་བུད་སོང་ཡི་ཟེར་འཐུ་ ཧེམ་ཅུ་ནང་ག་འགྱོ་ནུག་ཏེ་ ཧེམ་ཅུ་ནང་རྐྱབ་ དེ་ལས་ཆབ་གསང་འདི་ ཆབ་གསང་འདི་ཡང་ ཁོ་གིས་སྐྱེལ་ཕར་ ཕར་ལྷོདཔ་ད་སླབ་སླབ་མས། ང་ད་ཅི་ལས་སླབ་ཅི་ ཁྱོད་བཞེས་སྒོ་གནམ་མེད་ས་མེད་འགྲངསམ་འབད་མ་ཟ་ཟེར་སླབ་ཅི་མེན་ན་ཟེར་ ལྡན་ལྕག་གིས་བརྡུངས་བརྡུངསམ་མས་སྤྱ་འདི་གིས།
- ཨམ་རྡོ་རྗེ་དབང་མོ་ Dorji Wangmoཨ་བ་འདི་ཕར་བཏོན་བཀོ་ ཆབ་གསང་རྫོགཔ་འབད་བཏང་བཅུག དེ་ལས་ཕར་ལས་ཚུར་ཡང་ད་རུང་ ཕྱག་ཞུ་ཡར་གསེར་ཁྲི་གུ་བཀལ་ དེ་ལས་རོགས་རྒྱལ་པོའི་སྲསམོ་འདི་ དངུལ་ཁྲི་གུ་ ཁོ་གསེར་ཁྲི་གུ་བཀལ་བཀལཝ་མས་ཏེ་ སྒྲིག་ཁྲིམས་པུ་ར་ཁོ་ར་གིས་སྟོན་ དེ་ལས་འ་ནཱི་སྦེ་ འབད་ཚར་བའི་ཤུལ་ལསན་ དེ་ལས་སླབ་སླབ་མས་ ད་དེ་ལས་སྒྲིག་ཁྲིམས་ཡང་སྦྱང་སོང་ནུག་བ་ཏེ་ཁོ་ སྒྲིག་ཁྲིམས་ཡང་སྦྱང་ དེ་ལས་འ་ནཱི་སྦེ་སྡོད་ དེ་ལས།
- རྡོ་རྗེ་དབང་མོ Dorji Wangmoསྤྱི་འདི་ ཏེ་ཤི་རྫུ་བཏབ་སྡོད་སྡོད་པ་མས། ཁོ་གིས་ག་དེ་འབདན་ན་བལྟ་ནི་འབད་ ཁ་ཕྱེ་སྤར་རི་གང་བཏབ་སྦེ་ མར་སྒོ་ཁར་ཤི་སྡོད་སྡོདཔ་མས་[རྦད་ལྕགས་?]ཀྱི་རྩ་བར་ དེ་ལས་བྱ་རོགས་ཚུ་ཐོན་དེས་ཟེརཝ་མས་ལོ། དབའེ་ང་བཅས་རྒྱལཔོ་གི་སྤྱ་ཞཝ་ཤི་སོ་ནུག་ ཟེར་ནུག་ ཨེ་སྤྱ་དེམ་ཤི་བ་རྐངམ་བཤེད་འདྲུད་ ཨ་མར་ཆུ་སྐྱེལ་གཏང་ ཟེར་བས་ལོ། དེ་ལས་སྤྱ་འདི་ ཏེ་འགྲོས་ཀྱིས་འབད་ འ་ནཱི་གོ་གོཝ་མས་ཏེ་ འགྲོས་ཀྱིས་འབད་ལོང་ ཏེ་[ཨེ་འཚིལ་?]བཏབ་ ཏེ་ལོང་ལོངམ་མས་ མ་ཤི་བས་མ་ཤི་བས་ རྒྱལ་པོ་ཟེར་ནུག ནཱ་འཁྱིད་ཤོག་ ཟེར་བས་ལོ།
- རྡོ་རྗེ་དབང་མོ Dorji Wangmoའཁྱིད་སྐྱེལ་ དེ་ལས་ཏེ་ ཁོ་དེ་ལས་རྒྱལཔོ་ཁམས་སངས་འབྱོན་གེ་ཟེར་ནུག་སྤྱ་འདི་གིས་ ཁམས་སངས་འབྱོན་གེ་ཟེར་ དེ་ལས་ཕར་ཙང་ཙ་འཁྱིད་ལྡན་ལྕག་གིས་གླེབས་གླེབས་མས་ཏེ་སྤྱ་འདི་གིས་ ཁྱོད་དྭཝ་བུཚ་ ཁྱོད་ཟ་སར་སྐྱེལ་མི་འདི་ང་ཨིན་ཟེར་ ག་ཅི་འབད་ང་ཤིཝ་ད་ཁྱོད་ག་ཅི་སླབ་སྨོ་ཟེར།
- རྡོ་རྗེ་དབང་མོ Dorji Wangmoདེ་ལས་ ཏེ་ཕྱག་ར་འཚལ་ ང་ཁྱོད་ད་ལྟོ་རང་བློ་བཙོང་ག་ ཟེར་སླབ་སླབ་མས། ཨ་་་དེ་སྦེ་འབད་མ་ཆི་ ད་འབདན་ སྐུ་ཆེ་གསུང་ཆེ་ཐོབ་ཟེར་ནུག་ དེ་ལས་ཏེ་ དེ་ལས་འབདན་དེ་གི་ཤུལ་ལས་ ཞག་གཉིས་གསུམ་ཅིག་ལས་འབདན་ བདེན་དེ་ར་ཤི་སོ་ནུག་ཏེ་སྤྱ་འདི་ བདེན་དག་འབད་ཤི་སྦེ་ དབའེ་རྒྱལཔོ་གི་སྤྱ་ཤི་སོ་ནུག་ལགས་ཟེར་ནུག་ དོན་དག་འབད་ཤི་ཤིཝ་མེན་པས་ཨིན་པ་ དེམ་ཁ་ཕྱེ་སྤར་རི་གང་བཏབ་ཁོ་ཤི་བཟུམ་བཏབ་སྡོད་སྡོདཔ་མས་དེ་ཚེ་ ཏེ་དབའེ་དབའེ་ངེ་གི་སྤྱ་ཤི་སོང་ནུག ངེའི་སྤྱ་གནམ་མེད་ས་མེད་ལེགས་ཤོམ་ཨིན་ ང་ར་གི་ཨཔ་དང་ཨའི་གི་ཁྱད་ཟེར་རུང་ཁོ་ཨིན་ད་ ངན་ཆ་མཉམ་ཆུ་གིས་འབག་ཡར་སོ་ཡི་ ཟེར་སླབ་རྒྱལཔོ་སྔུ་སྦེ་ཐོན་ཐོནམ་མས་ ཡར་ལས་མར། དེ་ལས་སྤྱ་འདི་བགའ་ས་མ་ཐུབ་པར་ ཏེ་ཕྱེ་ལྐོད་མ་བསྣམས་ཏེ་(བརྣངས་སྟེ་)་ཤི་སོངམ་མས་ཏེ་ བདེན་དག་འབད་ཤི་སོང་ནུག་དེ་ལས་ ཏེ་དེ་ལས་ བདེན་དེ་འབད་ར་ཤི་ དེ་ལས་ཏེ་སྤྱ་འདི་མ་བཏུབ་བཏུབ་ མི་བ་ཡང་རྔམ་འབད་རོ་བསྡུ་བསྡུཝ་མས་ཏེ་ཁོ་ འ་ནཱིམ་ཅིག་མས། ཧེ་ཧི་ཧི་ཧི་་་་་་།། །།


text:
རྫོང་ཁ། (Dzonghka)
ཀུའིུན་སི་ལེནདྲི་གཞུང་གིས་ ཨིངྒ་ལིཤ་གྱི་ཁ་སླབ་མ་ཤེས་མི་ཚུའི་ དོན་ལུ་ བརྒྱུད་འཕྲིན་ཐོག་ལས་ དོར་ཁ་སྒྱུར་ནི་དང་ སྐད་སྒྱུར་ རྐྱབ་ནིའི་ལཱ་གཡོག་ཚུ་ སྤྲོད་དོ་ཡོདཔ་ཨིན།
ཨཱས་ཀྲེ་ལི་ཡ་ ནང་འཁོད་ལས་འབད་བ་ཅིན།
བརྒྱུད་ཕྲིན་ཨང་། +༡༣ཀིའུ་ཇི་ཨོ་ཝི་༼༡༣༧༤༦༨༽ཐོག་ལས་ Translating and Interpreting Service (དོར་ཁ་སྒྱུར་མི་དང་ སྐད་སྒྱུར་རྐྱབ་མི་) དགོ་པའི་ལོ་རྒྱུས་བསླབ་དགོ།
རྒྱ་མཚོ་ཕ་ཁའི་ལོག་ལས་འབོ་དོ་ཨིན་པ་ཅིན།
༼+ཚོུད་༡༠གྱི་ཁྱད་པར་རྩིས་ཞིམ་ལས་༽ བརྒྱུད་ཕྲིན་ཨང་ +༦༡༧ ༣༤༠༥ ༠༩༨༥ ཐོག་ལས་ Translating and Interpreting Service (དོར་ཁ་སྒྱུར་མི་དང་སྐད་སྒྱུར་རྐྱབ་མི་) དགོ་པའི་ལོ་རྒྱུས་བསླབ་དགོ།


text:
རྫོང་ཁའི་ལྡེ་སྒྲོམ་ བཙུག་ཐབས།
རྫོང་ཁའི་ལྡེ་སྒྲོམ།
རྫོང་ཁ་དང་ ཆོས་སྐད་ཀྱི་ཡི་གུ་གློག་རིག་ནང་བཙུག་ནིའི་ཐབས་ཤེས་འཇམ་ཤོས་རང་ རྫོང་ཁའི་སྒྲིག་བཀོད་བཙུག་ནི་འདི་ཨིན། སྒྲིག་བཀོད་འདི་ རྫོང་ཁ་གོང་འཕེལ་ལྷན་ཚོགས་ དང་ བརྡ་དོན་དང་འཕྲུལ་རིག་ལས་ཁུངས་ (DIT) གཉིས་ མཉམ་འབྲེལ་ཐོག་གསལ་བཀོད་འབད་དེ་ཡོདཔ་ཨིནམ་ད་ རྫོང་ཁའི་སྒྲིག་བཀོད་ལྡེ་སྒྲོམ་གྱི་འགྲེལ་བཤད་དང་ དེའི་རྒྱབ་སྐྱོར་ཚུ་ Linux དང་ Macintosh གློག་རིག་ཚུ་ནང་ལུ་འཇུག་བཏུབ་ཨིན།།
ཝིན་ཌོས་ (Windows) གི་དོན་ལུ་རྫོང་ཁའི་ལྡེ་སྒྲོམ།
ཝིན་ཌོ་ (Window) XP:
ཝིན་ཌོ་ (Window) XP 2003 གྱི་དོན་ལུ་ རྫོང་ཁ་གོང་འཕེལ་ལྷན་ཚོགས་ དང་ བརྡ་དོན་འཕྲུལ་རིག་ལས་ཁུངས་ (DIT) གཉིས་མཉམ་རུབ་ཐོག་ རྫོང་ཁ་གློག་རིག་ལས་འགུལ་གྱི་ཡན་ལག་འབད་ རྫོང་ཁའི་ལྡེ་སྒྲོམ་འདི་གཞི་བཙུག་འབད་དེ་ཡོདཔ་ཨིན།
རྫོང་ཁའི་ལྡེ་སྒྲོམ་འདིའི་གནས་སྡུད་སྤོ་ནི་དང་ བཙུག་ནིའི་བསླབ་སྟོན།
- གནས་བསྡུད་སྤོ་སྟེ་ Zip archives ནང་ཡོད་པའི་ཡག་ཆ་ཚུ་བཏོན་ཏེ་ གནས་སྐབས་ཀྱི་ཡིག་སྣོད་ནང་བཙུག་བཞག་དགོ
- ཁྱོད་ཀྱིས་ གནས་སྐབས་ཀྱི་ཡིག་ཆ་ཚུ་འཚོལ་གྲུབ་འབད་ནིའི་དོན་ལུ་ ཝིན་ཌོས་ (Windows) Explorer ནང་ལས་འགྱོ་དགོ
- Installer file kbz_Dz.msi འདི་ལུ་ ཨེབ་གཏང་ཚར་གཉིས་འབད་དགོ
རྫོང་ཁའི་ལྡེ་སྒྲོམ་འདི་བཙུག་ཚར་ཞིནམ་ལས་ ཝིན་ཌོ་ (Window) XP གིས་རྒྱབ་སྐྱོར་འབད་བའི་ལྡེ་སྒྲོམ་འདི་སྐད་ཡིག་ཅིག་ལུ་སྤྲོད་དགོ ཨིན་རུང་ ཝིན་ཌོ་ (Window) XP གི་ནང་ལུ་གཞུང་འབྲེལ་གྱི་ཐོག་ལས་ རྫོང་ཁའི་ལྡེ་སྒྲོམ་རྒྱབ་སྐྱོར་མི་འབདཝ་ལས་བརྟེན་ རྫོང་ཁའི་ལྡེ་སྒྲོམ་འདུ་རྒྱབ་སྐྱོར་འབད་ཐབས་ལུ་ སྐད་ཡིག་གཞན་གཅིག་ལུ་ལཱ་འགན་སྤྲོད་དགོ དེ་བསྒྲུབ་ཐབས་ལུ་
- Start Menu ལས་ Control Panel ནང་འགྱོ་ཞིནམ་ལས་
- Regional and language Options འདི་བཙག་འཐུ་འབད་དགོ
- Language Tab > “ Details ” > “ Add ”
- “Input Language” > བེད་སྤྱོད་མ་གཏང་པའི་ཁ་སྐད་ དཔེར་ན་ (“Islandic’’ སྦེ་རུང་ “Konkani”) བཟུམ་གདམས་ཁ་རྐྱབ་སྟེ་
- Keyboard layout/IME འདི་གི་འོག་ལུ་ཡོད་པའི་ “ Dzongkha ” འདི་གདམ་འཐུ་རྐྱབ་སྟེ་ (Ok) ལུ་ཨེབ་གཏང་འབད་དགོ
རྫོང་ཁའི་ལྡེ་སྒྲོམའདི་བཙུག་ནིའི་བྱ་རིམ་འདི་ གློག་རིག་གི་ཁ་སྐད་གཅིག་ལུ་སྤྲོད་ཡོདཔ་ལས་བརྟེན་ གློག་རིག་གི་གསལ་གཞིའི་གཤམ་ཕྱོགས་ཀྱི་ Taskbar ནང་ལུ་ “Islandic” ཡང་ན་ “Konkani” གང་རུང་གཉིས་ལས་ཁྱོད་ཀྱིས་ སྐད་རིགས་ག་ལུ་རྩིས་སྤྲོད་ཡོདཔ་ཨིན་ན་ འ་ནི་འདི་ Language bar ནང་ལུ་གསལ་སྟོན་འབདཝ་ཨིན། གལ་སྲིད་ Language bar ནང་ལུ་མེད་པ་ཅིན་
- Control Panel > Regional and language Options འདི་གདམ་ཁ་རྐྱབ་དགོ
- Language Tab གི་འོག་ལུ་ཡོད་པའི་ Text Service & Input Language > “Details” ལུ་ཨེབ་གཏང་འབད་དགོ
- Setting Tab གི་འོག་ལུ་ཡོད་པའི་ Language bar འདི་ཨེབ་གཏང་འབད་དགོཔ་མ་ཚད་ དེའི་གཟུར་ལུ་ཡོད་པའི་ སྒྲོམ་འདི་ཡང་ Language bar འདི་ཁྱོད་རའི་གློག་རིག་གི་གསལ་གཞི་ནང་ལུ་གསལ་སྟོན་འབད་ནིའི་དོན་ལུ་ ཨེབ་གཏང་འབད་དགོཨིན།
ཝིན་ཌོ་ཝིས་ཊ་(Window) Vista
མཻ་ཀྲོ་ཧོཕཊ་ Microsoft ཝིན་ཌོ་ཝིས་ཊ་ (Window) Vista འདི་དང་མཉམ་ཅིག་ རྫོང་ཁ་དང་ཆོས་སྐད་ཀྱི་ཡི་གུ་ཚུ་ཞབས་ཏོག་ཞུ་ནི་དང་ ཤོག་གྲངས་རིམ་བསྒྲིག་འབད་ནིའི་དོན་ལུ་ རྒྱབ་སྐྱོར་གྱི་མཉེན་ཆས་ (Software) འདི་ལེགས་ཤོམ་བཙུགས་ཡོདཔ་ཨིན་རུང་ ད་རེས་ནངས་པའི་འཐོན་རིམ་གྱི་གློག་རིག་ ཝིན་ཌོ་ཝིས་ཊ་ (Window) Vista ཚུ་ནང་འབྲུག་པའི་ས་ཁུལ་ཡང་ན་ རྫོང་ཁའི་ལྡེ་སྒྲོམ་གྱི་སྒྲིག་བཀོད་གཞི་བཙུག་འབད་དེ་མེདཔ་ལས་བརྟེན་ འབྲུག་རྒྱལ་ཡོངས་དཔེ་མཛོད་ཀྱིས་ རྫོང་ཁ་དང་ཆོས་སྐད་ལག་ལེན་འཐབ་མི་ཚུ་ལུ་ དེ་གཞི་བཙུགས་འབད་ནིའི་དོན་ལུ་ཐོབ་ཚུགསཔ་བཟོ་ཡོདཔ་ཨིན༎
ལོགས་སུ་བཀོད་དེ་ཡོད་པའི་ཤོག་གྲོངས་ལུ་ Dzongkha Keyboard & Bhutanese locale for Window VistaVista གཟིགས་གནང་།
ཝིན་ཌོ་ (Window) Vista ལག་ལེན་འཐབ་མི་ཚུ་ལུ་ ང་བཅས་ཀྱི་རྫོང་ཁའི་འཐོན་རིམ་གྱི་ ཡོངས་འབྲེལ་ཤོག་གྲངས་ འདི་ལེགས་ཤོམ་འབད་གསལ་སྟོན་འབད་ཐབས་ལུ་ རྫོང་ཁའི་ ཡིག་གཟུགས་ཇོ་མོ་ལྷ་རི་ འདི་བཙུགས་དགོཔ་ཨིན།
ལིནགསི།
ལིནགསི་ཀྲམ་སྤེལ་གྱི་ཡན་ལག་ X Windows / XFree86 windowing system ཟེར་མི་འི་ནང་ལུ་ རྫོང་ཁའི་ལྡེ་སྒྲོམ་ཡང་ཚུད་དེ་ཡོདཔ་ཨིན།
Mac OSX གི་དོན་ལུ་ རྫོང་ཁའི་ལྡེ་སྒྲོམ་གི་སྒྲིག་བཀོད།
Mac OSX གི་དོན་ལུ་ རྫོང་ཁའི་ལྡེ་སྒྲོམ་གི་སྒྲིག་བཀོད་ཀྱི་ཡན་ལག་བཟུམ་ཅིག་སྦེ་ རྫོང་ཁའི་ལྡེ་སྒྲོམ་འདི་ ལིནགསི་བཀྲེམ་སྤེལ་ནང་ཚུད་དི་ཡོདཔ་ཨིནམ་ལས་ ཀྲྀསི་ཝལཀར་ Chris Walker གི་གསར་བཟོ་འབད་དེ་ཡོད་པའི་
ཡི་གུ་བཙུག་ནིའི་དོན་ལུ་ཐབས་ལམ་གཞན།
TISE
TISE ཟེར་མི་འདི་ རྫོང་ཁ་དང་ཆོས་སྐོད་ཀྱི་ཡི་གུ་བཙུགས་ནིའི་ཐབས་ལམ་གཅིག་ཨིན། དེ་ཡང་ EWTS ཡང་ན་ Extended Wylie Transliteration Scheme ཟེར་བའི་ཐབས་ལམ་ Wylie transcription method known as the Wylie Transliteration གི་འཐོན་རིམ་ལག་ལེན་འཐབ་པའི་ཐོག་ལས་ Romanised རྫོང་ཁའི་ཡི་གུ་མཛུབ་མནན་རྐྱབས་མི་ཐོག་ལུ་གཞི་རྟེན་འབདཝ་ཨིན། སྒྲ་སྒྱུར་གྱི་འཆར་གཞིའམ་ (Transliteration Scheme) ཟེར་མི་འདི་ གློག་འབྲེལ་མི་མང་དངོས་ཐོའི་ལྷོད་ལམ་ OPAC ལག་ལེན་འཐབ་ཐངས་ཅོག་འཐདཔ་མ་ཚད་ དེ་བཙུག་ནིའི་ཐབས་ལམ་ཡང་ རྒྱལ་ཡོངས་དཔེ་མཛོད་ཀྱིས་ ཕུལ་ཡོད་པའི་དགེ་སློག་རིན་ཆེན་དང་ པདྨ་ཚེ་དབང་གི་ཡིག་གཟུགས་བཙུགས་དོ་བཟུམ་སྦེ་ཨིན༎
རྫོང་ཁ་ཡུ་ནི་ཀོཌ (Unicode) དང་མཉམ་གཅིག་ TISE འདི་བེད་སྤྱོད་གཏང་བཏུབ་ཨིན། TISE ཟེར་མི་འདི་ གྲེ་གོ་རི་ མོཀཧིཎ་ (Gregory Mokhin) གིས་གསར་བཟོ་འབད་ཡོདཔ་ད་ དེ་འབདཝ་ད་ ཡིག་གཟུགས་འདི་མཻ་ཀྲོ་སོཕཊ་ཝིན་ཌོས་་ Microdoft Window (2000/Xp/Vista) ཚུ་ནང་རྐྱངམ་གཅིག་ལག་ལེན་འཐབ་བཏུབ་ཨིན༎
གནས་འཐོན་ཡོད་པའི་ TISE གི་འཐོན་རིམ་འདི་ གནས་སྡུད་འདི་ནང་ལས་སྤོ་ ཚུགས།
འབྲེལ་མཐུན་དེ་ནང་ལུ་ཡང་གཟིགས་གནང་།


text:
༉ སྤྱི་ཟླ་༡༠ པའི་ཚེས་༩ ལུ་ པདྨ་དགའ་ཚལ་ རྫོང་ཁག་བཙག་འཐུའི་ རྩོད་རྙོགས་སེལ་ཐབས་ལས་སྡེ་གིས་ ངང་ལམ་དྲུང་ཁག་ ཆོས་འཁོར་གླིང་རྒེད་འོག་ སྐྱེས་རོང་ལས་ རྣམ་སྲས་དབང་འདུས་ཀྱིས་ བཙག་འཐུའི་བཅའ་ཁྲིམས་ལས་ འགལ་ཡོད་པའི་ ཉེས་བྱ་དངུལ་ཀྲམ་༦,༤༥༠ བཀལ་ཐོག་ལས་ ཉེན་བརྡ་འབད་ཡོདཔ་ཨིན་པས།
བཙག་འཐུ་རྩོད་རྙོགས་སེལ་ཐབས་ལས་སྡེ་གིས་ ཞིབ་དཔྱད་འབད་བའི་སྐབས་ རྣམ་སྲས་དབང་འདུས་ཀྱིས་ མི་སྡེ་བརྡ་བརྒྱུད་ ཝི་ཅེཌ་ནང་ པདྨ་དགའ་ཚལ་མཁར་-གཡུ་རུང་འདེམས་ཁོངས་ཀྱི་ མི་སེར་ཚུ་ལུ་ འབྲུག་མཉམ་རུབ་ཚོགས་པའི་ འདེམས་ངོ་ལུ་ ཚོགས་རྒྱན་བཙུགས་ཏེ་ འབྲུག་ཕུན་སུམ་ཚོགས་པའི་ འདེམས་ངོ་ཕམ་བཏང་དགོ་ཟེར་ སླབ་ཡོད་པའི་ མངོན་གསལ་བྱུང་ཡོདཔ་སྦེ་ གྲོས་ཆོད་ནང་བཀོད་ནུག།
རྣམ་སྲས་དབང་འདུས་ཀྱིས་ཡང་ རྫུན་ཁ་བཟེད་ཡོདཔ་ལས་ བཙག་འཐུའི་བཅའ་ཡིག་དང་ སྒྲིག་གཞི་ལས་ འགལ་ནུག་ཟེར་ཨིནམ་ད་ ལས་སྡེ་གིས་ ཁོ་ལུ་ རྒྱལ་ཡོངས་ལས་མིའི་ ཉིན་བསྟར་གླ་ཆ་དངུལ་ཀྲམ་༢༡༥ རེ་བརྩིས་རྐྱབ་སྟེ་ ཟླཝ་༡ གི་ ཉེས་བྱ་བཀལ་ཡོད་མི་དེ་ ཁ་ཙ་ ངང་ལམ་གྱི་ ངོས་ལེན་འགོ་དཔོན་ཡིག་ཚང་ནང་ བཏབ་ཡོདཔ་ཨིན་པས།
གྲོས་ཆོད་དང་འཁྲིལ་བ་ཅིན་ རྣམ་སྲས་དབང་འདུས་ལུ་ ཉེས་བྱ་བཀལ་མི་དེ་ ཁོ་གིས་ བཙག་འཐུའི་བཅའ་ཁྲིམས་༢༠༠༨ ཅན་མའི་ དོན་ཚན་༢༩༤ པ་དང་ མི་སྡེ་བརྡ་བརྒྱུད་ཀྱི་ བཅའ་ཡིག་དང་སྒྲིག་གཞི་༢༠༡༨ ཅན་མའི་ དོན་ཚན་༤.༤ པ་དང་ འགལ་ཡོདཔ་ལས་ བཙག་འཐུའི་རྩོད་རྙོགས་སེལ་ཐབས་ལས་སྡེའི་ བཅའ་ཡིག་དང་ སྒྲིག་གཞི་༢༠༡༨ ཅན་མའི་ དོན་ཚན་༢༩.༡.༡ པ་དང་འཁྲིལ་ ཨིན་ཟེར་ཨིན་པས།
གྲོས་ཆོད་ནང་ བཀོད་དོ་བཟུམ་འབད་བ་ཅིན་ དོན་དག་མེད་པར་ མི་སེར་དང་ སྲིད་ཚོགས་ཀྱི་བར་ན་ བརྡབ་གསིག་ཐོག་ སྟབས་མ་བདེཝ་བཟོ་མི་ཚུ་གི་ ཉེན་ཁ་ག་ར་ རྣམ་སྲས་དབང་འདུས་ཀྱིས་ འབག་དགོཔ་མ་ཚད་ ད་ལས་ཕར་ མི་སེར་དང་ སྲིད་ཚོགས་ཀྱི་བར་ན་ བརྡབ་གསིག་གི་ བྱ་སྤྱོད་འབད་བ་ཅིན་ བཙག་འཐུའི་རྩོད་རྙོགས་སེལ་ཐབས་ལས་སྡེའི་ བཅའ་ཡིག་དང་ སྒྲིག་གཞི་༢༠༡༨ ཅན་མ་དང་འཁྲིལ་ ཉེས་ཁྲིམས་ཡང་ཆགས་མེད་པར་ བཀལ་ནི་ཟེར་ཨིན་པས།
སྤྱི་ཟླ་༡༠ པའི་ཙེས་༨ ལུ་ ངང་ལམ་འདེམས་ཁོངས་ཀྱི་ འབྲུག་ཕུན་སུམ་ཚོགས་པའི་འདེམས་ངོ་ ཆོས་གྲགས་རྒྱ་མཚོ་གིས་ ངང་ལམ་གྱི་ ངོས་ལེན་འགོ་དཔོན་ཡིག་ཚང་ནང་ ཉོགས་བཙུགས་ཡོདཔ་བཞིན་དུ་ ཡིག་ཚང་གིས་ ཝི་ཅེཌ་ནང་ བློའི་སླབ་མི་ཚུ་ སྒྲ་བཟུང་འབད་མི་ཚུ་ལུ་ གཞི་བཞག་ཐོག་ ཐོ་བཀོད་འབད་ཡོདཔ་ཨིན་པས།
ཉོགས་བཤད་ཡི་གུ་དང་འཁྲིལཝ་ད་ རྣམ་སྲས་དབང་འདུས་ཀྱིས་ མི་སེར་ཚུ་ལུ་ འབྲུག་མཉམ་རུབ་ཚོགས་པ་ལུ་ ཚོགས་རྒྱན་བཙུགས་དགོཔ་སྦེ་སླབ་སྟེ་ ཝི་ཅེཌ་ནང་ ཁྱབ་སྤེལ་འབད་ནུག་ཟེར་ཨིནམ་ལས་ གནད་དོན་དེ་ བཙག་འཐུ་དང་ མི་སྡེ་བརྡ་བརྒྱུད་ཀྱི་ བཅའ་ཡིག་དང་ སྒྲིག་གཞི་ལས་ འགལ་ནུག་ཟེར་ཨིནམ་ད་ ཆོས་གྲགས་རྒྱ་མཚོ་གིས་ སྒྲུབ་བྱེད་སྦེ་ ཝི་ཅེཌ་ནང་ སྒྲ་བཟུང་འབད་མི་ ཨེམ་པི་ཐི་རི་༡༣ བྱིན་ཡོདཔ་ཨིན་པས།
རྣམ་སྲས་དབང་འདུས་ཀྱིས་ སླབ་མིའི་ནང་ རྒྱ་གར་གྱི་མངའ་སྡེ་ ཨ་སམ་གྱི་ས་གནས་ སན་ཏ་བ་རི་ལུ་ རྒྱ་གར་གྱི་ མི་ཁུངས་ཅིག་གིས་ བཙག་འཐུ་མཇུག་བསྡུ་ཡི་ག་ ཁོ་ཚོགས་པ་ག་ལུ་ རྒྱབ་སྐྱོར་འབད་ཡི་ཟེར་ དྲིས་བའི་སྐབས་ ཁོ་ར་ཧེ་མ་ མི་སེར་དམངས་གཙོའི་ཚོགས་པ་ལུ་ རྒྱབ་སྐྱོར་འབད་མི་ཨིན་རུང་ ཚོགས་པ་དེ་ གདམ་འཐུ་མ་གྲུབ་ལས་ ད་ལྟོ་ སྲིད་ཚོགས་ག་ལུ་ རྒྱབ་སྐྱོར་འབད་ནི་ཨིན་ན་ ཐག་མ་བཅད་ཟེར་ སླབ་ཅི་ཟེར་ཨིན་པས།
ཁོ་གིས་འབད་བ་ཅིན་ ཝི་ཅེཊ་ནང་སླབ་མི་ བློ་དེ་ཚུ་ ངན་སེམས་ཀྱི་ཐོག་ལས་ བསམ་བཞིན་མནོ་བཞིན་དུ་ སླབ་སླབ་མེན་རུང་ དེ་གིས་ བཙག་འཐུ་དང་ མི་སྡེ་བརྡ་བརྒྱུད་ཀྱི་ བཅའ་ཡིག་དང་སྒྲིག་གཞི་ལས་ འགལ་ཡོད་མི་ལུ་བརྟེན་ བཙག་འཐུ་རྩོད་རྙོགས་སེལ་ཐབས་ལས་སྡེ་གིས་ གྲོས་ཆོད་གནང་མི་ལུ་ གུས་ཞབས་ཡོད་ཟེར་ ཨིན་པའི་གནས་ཚུལ།
ངང་ལམ་ལས་ སྐལ་བཟང་དབང་ཕྱུག།


text:
དེ་ཡང་ སྤྱི་ལོ་༢༠༡༢ ལས་ འགོ་བཙུགས་ཏེ་ ཕྱིའི་རྒྱལ་ཁབ་ལས་ ཚོད་བསྲེ་ཚུ་ ནང་འདྲེན་འབད་ནི་ལས་ བཀག་ནིའི་དོན་ལུ་ ཚོད་བསྲེའི་རིགས་ཚུ་ རྫོང་ཁག་༢༠ གི་ གྲོང་གསེབ་མི་སེར་ཚུ་གིས་ རང་མགོ་རང་འདྲོངས་སྦེ་ སྡོད་ཚུགསཔ་བཟོ་ནིའི་དོན་ལུ་ གནམ་བྱཱར་དགུན་མེད་པར་ ཚོད་བསྲེའི་རིགས་ཚུ་ ཐོན་སྐྱེད་འབད་ཚུགསཔ་བཟོ་ནི་ཨིན་པས།
དེ་འབད་ནི་འདི་གིས་ སོ་ནམ་དང་ནགས་ཚལ་ལྷན་ཁག་འོག་གི་ སོ་ནམ་དང་འབྲེལ་བ་ཡོད་པའི་ འགོ་དཔོན་ཚུ་གིས་ རྫོང་ཁག་༢༠ གི་ རྒེད་འགོ་༢༠༥ ནང་ ཚོད་བསྲེའི་རིགས་ཚུ་ ཐོན་སྐྱེད་འབད་ཚུགས་པའི་འོས་འབབ་ཚུ་ ཞིབ་འཚོལ་འབད་བའི་སྐབས་ རྒྱལ་ཁབ་ཀྱི་ རྫོང་ཁག་༡༥ ལས་ ཚོད་བསྲེ་འཛུགས་སྐྱོང་འབད་དེ་ འཐོན་ཚུགས་པའི་ འོས་འབབ་སྦོམ་ཡོདཔ་སྦེ་ ཤེས་རྟོགས་བྱུང་ནུག།
རྫོང་ཁག་༡༥ པོ་དེ་ཡང་ བསམ་རྩེ་དང་ གསར་སྤང་ སྤུ་ན་ཁ་ སྤ་རོ་ ཐིམ་ཕུ་ གཞལམ་སྒང་ མོང་སྒར་ བཀྲིས་གཡང་རྩེ་ ལྷུན་རྩེ་ ཆུ་ཁ་ དར་དཀར་ནང་ བཀྲིས་སྒང་ རྩི་རང་ དབང་འདུས་ དེ་ལས་ ཀྲོང་གསར་རྫོང་ཁག་ཚུ་ལས་ ལེགས་ཤོམ་སྦེ་ ཚོད་བསྲེའི་རིགས་ཚུ་ འཐོན་ཚུགསཔ་ཨིན་རུང་ ཧཱ་དང་ མགར་ས་ བུམ་ཐང་ པདྨ་དགའ་ཚལ་ དེ་ལས་ བསམ་གྲུབ་ལྗོངས་མཁར་རྫོང་ཁག་ཚུ་ལས་ འོས་འབབ་སྦོམ་མ་མཐོངམ་ཨིན་པས།
བསམ་རྩེ་རྫོང་ཁག་ལས་ ཚོད་བསྲེའི་རིགས་ཚུ་ཡང་ མེ་ཏོག་ཀོ་པི་དང་ འདབ་མ་ཀོ་པི་ སྲནམ་ཅུམ་ མེ་ཏོག་ཧོན་ཚོད་ དོ་ལོམ་ སྒོགཔ་ བྱི་སྲན་ ཧོན་ཚོད་ བླམ་བན་ད་ ཨེ་མ་ཚུ་ཐོན་དོ་ཡོདཔ་ད་ སྤུ་ན་ཁ་ལས་ ལ་ཕུག་ ས་སྒ་ འོད་སུ་ ལ་ཕུག་དམརཔོ་ སྤ་རོ་ལས་ ཤ་མུ་ ཉ་ཁག་ཅུ་ ཐིམ་ཕུ་ལས་ ཀེ་བ་ གཡུང་རྡོག་ གཞལམ་སྒང་ལས་ ཀ་ཀུ་རུ་ སི་ཀུཤི་ ཁག་དྲགས་ཀུ་ ས་སྒ་ཚུ་ ཐོན་སྐྱེད་འབད་ཚུགས་ནི་བཟུམ་སྦེ་ གཞན་མི་ རྫོང་ཁག་ཚུ་ལས་ཡང་ ཅོག་འཐདཔ་སྦེ་ འཐོན་ནི་ཨིན་པས།
གསར་སྤང་རྫོང་ཁག་ལས་ འདབ་མ་ཀོ་པི་ མེ་ཊིག་ཊཱོན་༤༧༤ དང་ བླམ་བན་ད་ མེ་ཊིག་ཊཱོན་༢༡༤.༤༦ དེ་ལས་ སྲནམ་ཅུམ་མེ་ཊིག་ཊཱོན་༡༣༡ ཐོན་སྐྱེད་འབད་ཚུགས་ནི་ཨིན་མི་ཚུ་ ཟླཝ་༤ གི་ནང་འཁོད་ལུ་ རྫོང་ཁག་ཚུ་གི་གྲས་ལས་ ཐོན་སྐྱེད་མཐོ་ཤོས་ཅིག་ཨིནམ་ད་ མོང་སྒར་རྫོང་ཁག་ལས་ ལ་ཕུག་མེ་ཊིག་ཊཱོན་༡༣༧ ཐོན་སྐྱེད་འབད་ཚུགས་ནི་དང་ བཀྲིས་གཡང་རྩེ་ལས་ ས་སྒ་མེ་ཊིག་ཊཱོན་༡༤༡ ཐོན་སྐྱེད་འབད་མི་དེ་ མཐོ་ཤོས་ཅིག་ཨིན་པས།
ཟླཝ་༤ གི་ནང་འཁོད་ལུ་ ཐིམ་ཕུ་བརྒྱ་འཁོར་ཚོད་བསྲེ་ཁྲོམ་ཁར་ བཀྲམ་སྤེལ་འབད་མི་ཚུ་ཡང་ བསམ་རྩེ་ལས་ ཚོད་བསྲེའི་རིགས་མེ་ཊིག་ཊཱོན་༡༥༠.༩༤ དང་ གཞལམ་སྒང་ལས་ མེ་ཊིག་ཊཱོན་༤༣༢ མོང་སྒར་ལས་ མེ་ཊིག་ཊཱོན་༤༩༣.༥༨ བཀྲིས་གཡང་རྩེ་ལས་ མེ་ཊིག་ཊཱོན་༤༤༧.༩༩ གསར་སྤང་ལས་ མེ་ཊིག་ཊཱོན་༡༣༧༨.༩༡ ཆུ་ཁ་ལས་ མེ་ཊིག་ཊཱོན་༢༨.༤༦ དར་དཀར་ན་ལས་ མེ་ཊིག་ཊཱོན་༡༡༦.༠༢ བཀྲིས་སྒང་ལས་ མེ་ཊིག་ཊཱོན་༦༥༠.༨༩ རྩི་རང་ལས་ མེ་ཊིག་ཊཱོན་༣༦༥.༤༦༢ དེ་ལས་ དབང་འདུས་རྫོང་ཁག་ལས་ མེ་ཊིག་ཊཱོན་༦༠.༩༠ འབད་ནི་ཨིན་མི་ཚུ་གི་གྲས་ལས་ གསར་སྤང་རྫོང་ཁག་དེ་ མཐོ་ཤོས་ཅིག་སྦེ་ ཐོན་ཡོདཔ་ཨིན་པས།
སོ་ནམ་ཚོང་ལས་དང་མཉམ་འབྲེལ་ལས་ཁུངས་ཀྱི་མདོ་ཆེན་ དགྲ་འདུལ་རྡོ་རྗེ་གིས་ སླབ་མི་དང་འཁྲིལཝ་ད་ རྒྱལ་ཁབ་ནང་ རྒྱ་གར་ལས་ ཚོད་བསྲེའི་རིགས་ མེ་ཊིག་ཊཱོན་སྟོང་ཕྲག་ལས་བཅད་དེ་ ནང་འདྲེན་འབད་མི་ལས་བརྟེན་ རུ་པི་མ་ལང་པའི་དཀའ་ངལ་ རྒྱ་སྦོམ་སྦེ་ ཐོན་པའི་ཤུལ་ལུ་ གཞུང་གི་ ཚོད་བསྲེ་ནང་འདྲེན་འབད་ནི་མེན་པར་ ནང་འཁོད་ལུ་ འཛུགས་སྐྱོང་འབད་དེ་ བཀྲམ་སྤེལ་འབད་ནི་ཨིནམ་མ་ཚད་ ཕྱི་རྒྱལ་ཁབ་ཚུ་ནང་ བཀྲམ་སྤེལ་འབད་ཚུགསཔ་ བཟོ་ནིའི་འཆར་གཞི་དང་ལས་རིམ་ དེ་ལས་ སྲིད་བྱུས་དང་འཁྲིལ་ གནམ་དགུན་གྱི་དུས་ཚོད་ལུ་ ཚོད་བསྲེ་བཀྲམ་སྤེལ་འབད་ཚུགསཔ་བཟོ་ནིའི་དོན་ལུ་ འཆར་གཞི་དང་ལས་རིམ་ཚུ་ བཟོ་སྟེ་ཡོད་ཟེར་ཨིན་པས།
གནམ་དགུན་གྱི་སྐབས་ལུ་ ལྷོ་ཕྱོགས་རྫོང་ཁག་༥ དཔེ་འབད་བ་ཅིན་ བསམ་རྩེ་དང་ གསར་སྤང་ རྩི་རང་ ཆུ་ཁ་ དེ་ལས་ དར་དཀར་ནང་རྫོང་ཁག་ཚུ་ལས་ ཚོད་བསྲེའི་རིགས་ཚུ་ ཐོན་སྐྱེད་འབད་ཚུགས་པའི་ ཞིབ་འཚོལ་འབད་ཞིནམ་ལས་ རྫོང་ཁག་ཚུ་ནང་ སོ་ནམ་དང་ནགས་ཚལ་ལྷན་ཁག་གི་ཁ་ཐུག་ལས་ དགོས་མཁོ་ཆེ་བའི་མཐུན་རྐྱེན་ཚུ་ བྱིན་ནི་སྦེ་ བཞག་སྟེ་ཡོད་ཟེར་ སླབ་ཨིན་པའི་གནས་ཚུལ།


text:
ཡར་སེང་འབད་དགོ་པའི་ རྒྱུ་རྐྱེན་ངོ་མ་ར་ ཇོ་བདག་ཚུ་གིས་ དུས་ཡུན་ཐུང་ཀུ་ཅིག་གི་རིང་ལུ་ ཁང་གླ་ལུ་བརྟེན་ འོང་འབབ་བཟོ་ནིའི་ དམིགས་གཏད་བསྐྱེད་ནི་དེ་གིས་ཨིནམ་ད་ དེ་ཡང་ ཁང་གླར་སྡོད་མི་ མང་ཤོས་ར་ ལོ་༢ དང་༣ གྱི་ཤུལ་ལས་ བ་འཇོ་ཁྲོམ་ནང་ལས་ འཐོན་འགྱོ་བའི་སྐབས་ ཁོང་གི་འོང་འབབ་ལུ་ ཐོ་ཕོག་ནི་ཨིན་པས།
ཁང་གླར་སྡོད་མི་ བརྒྱ་ཆ་༩༠ དེ་ཅིག་ སྤུ་ན་གཙང་ཆུ་གློག་མེ་ལས་འགུལ་གྱི་ ལས་བྱེདཔ་ཚུ་ཨིནམ་ལས་ ད་ལྟོ་ དགའ་སེང་ཚོ་འོགམ་རྒེད་འོག་ འཇིགས་མེད་ཐང་ཀ་ལུ་ བཟོ་སྐྲུན་འབད་དོ་ཡོད་མི་ ལས་འགུལ་དང་པའི་སྒྲིང་ཁྱིམ་ནང་ ལ་ལུ་ཅིག་གིས་ དུས་ཅི་ སྤྱི་ཟླ་༨ པའི་ནང་ལས་ སྤོ་བཤུད་འབད་ཚུགས་ནི་ཨིན་པས།
ཁྱིམ་ཇོ་བདག་ཚུ་གིས་ སྒྲིང་ཁྱིམ་རྐྱབ་པའི་སྐབས་ བསྐྱིན་འགྲུལ་ལེན་མིའི་དོན་ལུ་ ཁང་གླ་ལེན་མི་དེ་གིས་ ཟླ་རིམ་གྱི་ སྤྲོད་འཐུས་ཚུ་ཡང་ སྤྲོད་མ་ཚུགས་པའི་དཀའ་ངལ་ཡོདཔ་ད་ སྐྱེས་ལོ་༤༥ ལང་མི་ ཕུར་པ་སྒྲོལ་མ་གིས་ སླབ་མིའི་ནང་ ལོ་༡ ལྷགཔ་ཅིག་གི་རིང་ དངུལ་ཁང་ནང་ལས་ བསྐྱིན་འགྲུལ་དངུལ་ཀྲམ་ས་ཡ་༤ ལེན་མི་དེ་གི་ ཟླ་རིམ་སྤྲོད་འཐུས་དངུལ་ཀྲམ་༦༠,༠༠༠ བཏབ་མ་ཚུགས་པར་ ཕོ་རྒནམ་ལས་ ཆ་རོགས་ལེན་དགོཔ་ ཐོན་ཡི་ཟེར་ཨིན་པས།
དེ་ཡང་ མོ་གི་སྒྲིང་ཁྱིམ་ ཁང་མིག་༥ འབད་མི་དང་ ཚོང་ཁང་༢ ཁང་གླར་སྤྲོད་མི་ལས་ དངུལ་ཀྲམ་༤༠,༠༠༠ ཐོབ་མི་དེ་གིས་ ལང་མ་ཚུགསཔ་ལས་ ཕོ་རྒནམ་གིས་ དངུལ་ཀྲམ་༢༠,༠༠༠ བཏབ་ནི་ལུ་ ཆ་རོགས་འབད་དོ་ཡོདཔ་ཨིན་པས།
ཨིན་རུང་ ཕོ་རྒནམ་གིས་ ཆ་རོགས་འབད་མ་དགོ་པར་ ཟླཝ་དག་པ་ཅིག་སོང་ཡོདཔ་ད་ དེ་ཡང་ མོ་གིས་ ཁང་མིག་༡ ཚོང་ཁང་གི་དོན་ལུ་ ཁང་གླར་བཏང་མི་ལས་ དངུལ་ཀྲམ་༢༠,༠༠༠ ཐོབ་ཚུགས་ནི་དེ་གིས་ ཟླ་རིམ་གྱི་སྤྲོད་འཐུས་ བཏབ་ཚུགས་དོ་ཡོདཔ་ཨིན་པས།
ཨིན་རུང་ མོ་གི་དཀའ་ངལ་དེ་ མཇུག་བསྡུ་ཚུགས་པའི་གོ་སྐབས་མེདཔ་ད་ དེ་ཡང་ ལོ་༡ དང་༢ ཀྱི་ནང་འཁོད་ལས་ མོ་གི་ སྒྲིང་ཁྱིམ་ནང་སྡོད་མི་ སྤུ་ན་གཙང་ཆུ་གློག་མེ་ལས་འགུལ་དང་པའི་ལས་བྱེདཔ་ཅིག་ འཇིགས་མེད་ཐང་ཀ་ལུ་ སྡོད་ཁྱིམ་དག་པ་ཅིག་ དུས་ཅི་ སྤྱི་ཟླ་༨ པའི་ནང་ བསྒྲུབ་ནི་ཨིན་མི་དེ་ནང་ འགྱོ་ནི་ཨིནམ་ལས་ དེ་བསྒང་ མོ་གི་འོང་འབབ་ ཟླ་རིམ་བཞིན་དུ་ དངུལ་ཀྲམ་༧,༥༠༠ མར་འབབ་འགྱོ་ནི་ཨིན་པས།
དེ་བསྒང་ལས་ དཀའ་ངལ་དེ་ བ་འཇོ་ཁྲོམ་ལུ་ཡོད་པའི་ སྒྲིང་ཁྱིམ་གྱི་ཇོ་བདག་ ལེ་ཤ་ཅིག་ལུ་ འབྱུང་ནི་ཨིནམ་ད་ ཁོང་གིས་ དངུལ་ཁང་ཚུ་ལས་ བསྐྱིན་འགྲུལ་དངུལ་ཀྲམ་ས་ཡ་༣ ལས་༩ གི་བར་ན་ལེན་ཏེ་ སྒྲིང་ཁྱིམ་རྐྱབ་མི་ལུ་བརྟེན་ བསྐྱིན་ཚབ་བཏབ་ནིའི་ འབྱུང་ཁུངས་ངོ་མ་ར་ ཁང་གླ་རྐྱངམ་གཅིག་ཨིན་རུང་ ཁང་གླ་ནང་སྡོད་མི་ཚུ་ འཐོན་འགྱོ་བའི་བསྒང་ལས་ བསྐྱིན་འགྲུལ་གྱི་གནས་ཡུན་ ལོ་༢༠ དང་༢༥ གྱི་བར་བཏབ་ནི་ལུ་ བར་རྐྱེན་རྐྱབ་ནིའི་ཉེན་ཁ་ཡོདཔ་ཨིན་པས།
མཁས་མཆོག་ཚུ་གིས་ སླབ་མི་དང་འཁྲིལ་རུང་ ལོ་དག་པ་ཅིག་གི་རྒྱབ་ལས་ བ་འཇོ་ཁྲོམ་གྱི་ དཔལ་འབྱོར་གནས་ཚད་ལུ་ ཐོ་ཕོག་ནི་མས་ཟེར་ཨིནམ་ད་ དེ་ཡང་ སྤུ་ན་གཙང་ཆུ་ལས་འགུལ་དང་པའི་ སྡོད་ཁྱིམ་གྱི་ཁང་མིག་༥༤༠ པོ་དེ་ སང་ཕོད་ལས་ ག་ར་བཟོ་སྐྲུན་འབད་ཚར་བའི་བསྒང་ལས་ བ་འཇོ་ལུ་སྡོད་མི་ཚུ་གིས་ དེ་ནང་ སྤོ་འགྱོ་ནི་ཨིན་པའི་ཁར་ ལས་འགུལ་༢ པའི་དོན་ལུ་ཡང་ ཁང་མིག་༤༤༠ རྐྱབ་པའི་སྐབས་ལས་ ལས་འགུལ་གྱི་ལས་བྱེདཔ་ག་ར་ སྡོད་ཁྱིམ་ནང་སྤོ་ནི་ཨིན་པས།
ལས་འགུལ་༢ པའི་ སྒྲིང་ཁྱིམ་ཚུ་ བ་འཇོ་ཁྲོམ་ལས་ ཀི་ལོ་མི་ཊར་༣༠ དེ་ཅིག་གི་ས་ཁར་ ཨུ་མ་དགེ་ཆུ་ཐང་ནང་ བཟོ་སྐྲུན་འབད་ནི་ཨིན་པས།
ད་རེས་ ལས་འགུལ་གྱི་ལས་བྱེདཔ་ཚུ་ལུ་ ཁང་གླའི་འཐུས་ ཟླ་རིམ་བཞིན་དུ་ དངུལ་ཀྲམ་གྱི་ཐོག་ལུ་ བརྒྱ་ཆ་༢༠ དང་༤༠ གི་བར་ན་ ཐོབ་དོ་ཡོདཔ་ཨིན་རུང་ གནས་རིམ་ཆུང་བའི་ལས་བྱེདཔ་ཚུ་ལུ་ འཐུས་ཀྱིས་ཁེ་ཕན་སྦོམ་མེདཔ་ད་ ལས་བྱེདཔ་ཚུལ་ཁྲིམས་ཀྱིས་ སླབ་མིའི་ནང་ ཁོ་གིས་ ཟླ་རིམ་དངུལ་ཀྲམ་༧,༥༠༠ སྤྲོད་དོ་ཡོད་རུང་ ཁང་གླའི་འཐུས་དེ་ དངུལ་ཀྲམ་༥,༠༠༠ ལས་ ཐོབ་ནི་མེདཔ་ལས་ ལས་འགུལ་གྱི་སྡོད་ཁྱིམ་ནང་ སྤོ་ནིའི་རེ་བ་ཡོད་ཟེར་ཨིན་པས།
བ་འཇོ་ཁྲོམ་སྡེའི་འཐུས་མི་ རིན་ཆེན་ནོར་བུ་གིས་ སླབ་མིའི་ནང་ ལས་འགུལ་གྱི་ སྒྲིང་ཁྱིམ་ས་ཁོངས་༢ ཆ་རའི་ནང་ སྒྲིང་ཁྱིམ་ཚུ་ བཟོ་སྐྲུན་འབད་ཚར་བའི་བསྒང་ལས་ བ་འཇོ་ཁྲོམ་གྱི་ ཇོ་བདག་ཚུ་གིས་ སྒྲིང་ཁྱིམ་རྐྱབ་ནིའི་དོན་ལུ་ བསྐྱིན་འགྲུལ་ལེན་པའི་སྐབས་ གཏའ་མ་སྦེ་ སྒྲིང་ཁྱིམ་བཙུགས་མི་ཚུ་ གཞུང་བཞེས་འབད་ནིའི་ ཉེན་ཁ་འདུག་ཟེར་ཨིན་པས།
ཁོ་གིས་འབད་བ་ཅིན་ གལ་སྲིད་ གཞུང་བཞེས་བཏང་རུང་ དེ་གིས་ སྤྱིར་བཏང་རྒྱལ་ཁབ་ཀྱི་དཔལ་འབྱོར་གནས་ཚད་ལུ་ ཐོ་ཕོག་འོང་ཟེར་ཨིནམ་ད་ དེ་ཡང་ གཏའ་མ་དེ་ དངུལ་གྱི་གནས་ཚད་མིན་པར་ རྒྱུ་དངོས་ཨིནམ་ལས་ དངུལ་ཁང་ཚུ་ལུ་རྒུད་ཕོག་འོང་ཟེར་ཨིན་པས།
འཐུས་མི་གིས་འབད་བ་ཅིན་ དེ་བཟུམ་གྱི་ དཀའ་ངལ་བསལ་ནིའི་དོན་ལུ་ གཞུང་གིས་ ཐབས་ལམ་བཏོན་དགོཔ་ཁག་ཆེ་བས་ཟེར་ ཨིན་པའི་གནས་ཚུལ།


text:
ལྷན་ཚོགས་ཀྱིས་ གསར་སྟོན་འབད་མི་སྙན་ཞུ་དང་འཁྲིལཝ་ད་ རྒྱལ་ཡོངས་ཚོགས་སྡེའི་ བཙག་འཐུ་ནང་ དོ་འགྲན་འབད་མི་འདེམས་ངོ་༦༧ ཡོད་མིའི་གྲས་ལས་ འདེམས་ངོ་༢༠ ག་ར་ ཚོགས་རྒྱན་བཙུགས་ཐོག་ལས་ བཙག་འཐུ་གྲུབ་ཚུགས་ཅི་ཟེར་ཨིན་པས།
ཁ་ཙ་དྲོ་པ་ བཙག་འཐུ་ལྷན་ཚོགས་ཀྱི་ ཞལ་འཛོམས་ཁང་ནང་སྦེ་ དྲགོས་ཀུན་བཟང་དབང་འདུས་ཀྱིས་ རྫོང་ཁག་༢༠ གི་ བཙག་འཐུའི་གྲུབ་འབྲས་གསལ་བསྒྲགས་ཚུ་ བརྡ་འཕྲིན་སྤེལཝ་དང་འབྲེལ་ འབྲུག་གི་སྤྱི་ཚོགས་༢ པའི་ རྒྱལ་ཡོངས་ཚོགས་སྡེའི་འདེམས་ངོ་སྦེ་ རང་སོའི་ངོ་ཚབ་ཀྱི་ བཙག་འཐུ་འབད་མི་ཚུ་ གསལ་བཤད་འབད་ཡི།
རྫོང་ཁག་༢༠ ནང་ ཐོ་བཀོད་གྲུབ་པའི་ ཚོགས་རྒྱན་བཙུགས་མི་༣༧༩,༨༡༩ ཡོད་པའི་གྲས་ལས་༡༧༡,༤༥༥ གིས་ རང་སོའི་ ཚོགས་རྒྱན་བཙུགས་ཡོདཔ་ད་ དེ་ཡང་ མི་ངོ་༡༤༧,༥༧༧ གྱིས་ རྒྱལ་ཁབ་ཀྱི་ ཚོགས་རྒྱན་ས་ཁོངས་༨༥༠ ནང་ མི་ངོ་བོ་སྦེ་སོང་སྟེ་ ཚོགས་རྒྱན་བཙུགས་ཡོད་རུང་༢༣,༩༦༧ གྱིས་ འགྲེམ་ཐོག་རྒྱན་ཤོག་བཙུགས་ཡོདཔ་ད་ སྤྱིར་བཏང་ཚོགས་རྒྱན་བཙུགས་པར་འོང་མི་དེ་ བརྒྱ་ཆ་༤༥.༡༧ ཨིན་པས།
རྒྱལ་ཁབ་ནང་ ཐོ་བཀོད་གྲུབ་པའི་ཚོགས་རྒྱན་བཙུགས་མི་ ཡོངས་བསྡོམས་༣༨༠,༠༩༩ ཡོད་པའི་ བརྡ་སྤེལ་འབད་ཤུལ་ལུ་ རྒྱལ་ཡོངས་ཚོགས་སྡེ་གིས་ སྤྱི་ལོ་༢༠༡༣ གྱི་བཙག་འཐུ་དོན་ལུ་ སྤྱི་ཟླ་༡ པའི་ཚེས་༡ ཚུན་ ཐོ་བཀོད་མཐའ་བཅད་གྲུབ་པའི་ ཚོགས་རྒྱན་བཙུགས་མི་༣༧༩,༨༡༩ ཐོན་པའི་གྲས་ལས་ ཕོ་སྐྱེས་༡༩༢,༧༩༩ དང་ ཨམ་སྲུ་༡༨༧,༠༢༠ འདུག་ཟེར་ཨིན་པས།
ཚོགས་རྒྱན་བཙུགས་མི་ཡོངས་བསྡོམས་༣༨༠,༠༩༩ ཡོད་མི་ལས་ ངོ་མ་བཙག་འཐུའི་སྐབས་༣༧༩,༨༡༩ ལས་མེད་པའི་ཁྱད་པར་དེ་ བཙག་འཐུའི་ཐོ་ཡིག་ནང་ ཆོས་སྒོར་ཞུགས་མི་༢༨༠ དེ་ ཕྱིར་བསལ་བཏང་ཡོད་མི་ལུ་བརྟེན་ ཨིན་ཟེར་ཨིན་པས།
ལྷན་ཚོགས་ལུ་ གཞལམ་སྒང་རྫོང་ཁག་ལས་ བཙག་འཐུའི་རྩོད་རྙོགས་ ཕུད་རྡོག་༡ མ་གཏོགས་ གཞན་རྫོང་ཁག་ལས་མེདཔ་ད་ རྩོད་རྙོགས་དེ་ཡང་ ལྷན་ཚོགས་ཀྱིས་ གནས་རིམ་ནང་ར་ བསལ་ཚུགས་ཅི་ཟེར་ཨིན་པས།
འགྲེམ་ཐོག་རྒྱན་ཤོག་གི་ཞུ་བ་ཕུལ་མི་༩,༡༧༤ ཆ་མེད་བཏང་རུང་ ཞུ་ཡིག་༥,༣༨༠ ཚུ་ འགྲེམ་ཐོག་ཚོགས་རྒྱན་བཙུགས་མི་གི་ ཐོ་བཀོད་མ་འབད་མི་ཚུ་ཨིནམ་ད་ ཞུ་ཡིག་༣,༩༧༤ དེ་ ངེས་བདེན་གྱི་འཛིན་ཐོ་བྱུང་ཡོདཔ་ལས་ དེ་ཚུ་ཆ་མེད་བཏང་མི་དེ་ རྣམ་རྟོག་ལང་དགོཔ་མེད་ཟེར་ཨིན་པས།
ཚོགས་རྒྱན་བཙུགས་པའི་ཉིན་མར་ ཚོགས་རྒྱན་ས་ཁོངས་ཚུ་དང་ གྲངས་རྩིས་ལྟེ་བ་ག་ཏེ་ལུ་ཡང་ བྱ་སྟབས་མ་བདེ་བའི་དཀའ་ངལ་སྦོམ་ག་ནི་ཡང་མ་བྱུང་པར་ འགོ་འདྲེན་འཐབ་ཚུགས་ཡོདཔ་ཨིན་པས།
དེ་སྦེ་ མཐར་འཁྱོལ་ཅན་བྱུང་མི་དེ་ གཙོ་བོ་ར་ བཙག་འཐུ་འགོ་འདྲེན་སྤྱི་ཁྱབ་༢༠ དང་ བཙག་འཐུ་འགོ་འདྲེན་སྤྱི་ཁྱབ་འོགམ་༣༩ ཞིབ་རོགས་བཙག་འཐུ་འགོ་འདྲེན་སྤྱི་ཁྱབ་༢༠༥ ངོས་ལེན་འགོ་དཔོན་༢༠ ཞིབ་རོགས་ངོས་ལེན་འགོ་དཔོན་༢༨ ཚོགས་རྒྱན་འགོ་དཔོན་༤༢༥༠ དེ་ལས་ རྒྱལ་གཞུང་འབྲུག་གི་འགག་སྡེ་དང་ བསྟན་སྲུང་དམག་སྡེ་གི་ བདེ་སྲུང་ལས་བྱེདཔ་ཚུ་གིས་ འཚེར་སྣང་མེད་པར་ ཅི་ལྕོགས་གང་ལྕོགས་ཀྱི་ཐོག་ལས་ རྒྱབ་སྐྱོར་འབད་མི་ལུ་བརྟེན་ཨིན་པས།
དེ་བཟུམ་སྦེ་ རྒྱལ་ཡོངས་ལྟ་རྟོག་པ་༢༠ ཕྲ་དོན་ལྟ་རྟོག་པ་༢༧ རྒྱ་གར་ལས་མི་ངོ་༤ ཕ་རཱནསི་ལས་༡ རྒྱལ་སྤྱི་བརྡ་བརྒྱུདཔ་བསྡོམས་མི་༥ ཡོདཔ་བཞིན་དུ་ བརྡ་བརྒྱུད་སྡེ་ཚན་ཅིག་གིས་ ངོས་འཛིན་གྲུབ་པའི་བརྡ་བརྒྱུད་ལས་སྡེ་ཁག་༡༡ དང་ བརྡ་བརྒྱུད་ལས་བྱེདཔ་༡༨༨ ཀྱིས་ བཙག་འཐུའི་གནས་ཚུལ་ཚུ་ ཚུལ་མཐུན་གྱི་དགོས་མཁོ་དང་བསྟུན་ཏེ་ ཁྱབ་སྤེལ་འབད་ནི་ལུ་ བརྟག་ཞིབ་དང་ རྒྱབ་སྐྱོར་འབད་ཡོདཔ་ཨིན་པས།
སྔོན་རྩིས་དངུལ་ཀྲམ་ས་ཡ་༥༠༠ བཏོན་མི་ལས་ དངུལ་ཀྲམ་ས་ཡ་༨.༧༡ མི་མང་བཙག་འཐུའི་བསྐུལ་བསྒྲགས་མ་དངུལ་སྦེ་ འདེམས་ངོ་ཚུ་ལུ་ བགོ་བཀྲམ་འབད་ཡོདཔ་ད་ དངུལ་ཀྲམ་ས་ཡ་༨.༥ མི་མང་རྩོད་འགྲན་དང་ བསྐུལ་བསྒྲགས་ཀྱི་ མཁོ་ཆས་ལས་དོན་ཚུ་གི་དོན་ལུ་ཨིན་པས།
དེ་ལས་ དངུལ་ཀྲམ་ས་ཡ་༥༠ རྫོང་ཁག་ཚུ་ནང་ ལས་སྣ་ཚུ་འགོ་འདྲེན་འཐབ་ནི་ལུ་ བགོ་བཀྲམ་འབད་ཡོདཔ་ད་ དངུལ་ཀྲམ་ས་ཡ་༡༡.༣ རྒྱལ་གཞུང་འབྲུག་གི་འགག་སྡེ་དང་ དངུལ་ཀྲམ་ས་ཡ་༡༤.༤ དྲག་པོའི་བསྟན་སྲུང་དམག་སྡེ་ལུ་ བགོ་བཀྲམ་འབད་ཡོདཔ་ལས་ ཟད་རྩིས་ཁ་གསལ་ཚུ་ ཟླཝ་༣ གྱི་རྒྱབ་ལས་ མི་མང་གིས་ ཤེས་ཚུགསཔ་བཟོ་ནི་ཨིན་པས།
སྙན་ཞུ་དང་འཁྲིལཝ་ད་ བཙག་འཐུའི་ལག་ཁྱེར་དེ་ ཉིན་གྲངས་༢ ཀྱི་ནང་འཁོད་ལུ་ བཙག་འཐུ་གྲུབ་མི་འདེམས་ངོ་ཚུ་ལུ་ བྱིན་ནི་ཨིན་པས།
མི་མང་ཡོངས་ལུ་ བཤེར་ཡིག་ཕུལ་ནི་གི་ དུས་ཡུན་དེ་ སྤྱི་ཟླ་༤ པའི་ཚེས་༢༦ ལས་ སྤྱི་ཟླ་༥ པའི་ཚེས་༨ ཚུན་ མཇུག་བསྡུ་དགོ་པའི་དྲན་སོ་འབད་ཡོདཔ་ད་ ཚོགས་རྒྱན་བཙུགས་མི་དང་ འདེམས་ངོ་དེ་གིས་ ཁྲིམས་ལས་འགལ་བ་དང་ བཙག་འཐུ་ལས་བཏོན་པའི་གྲོས་ཆོད་ལུ་ ཁེ་རྒུད་མ་བཏུབ་ ཚོགས་རྒྱན་ཉིནམ་གི་བྱ་རིམ་ དེ་ལས་ ཚོགས་རྒྱན་འཕྲུལ་ཆས་ལུ་ དཀའ་ངལ་ཡོད་པ་ཅིན་ བཙུགས་ཆོག་པའི་གནང་བ་ སྤྲོད་ཡོད་པའི་གནས་ཚུལ།